(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΝΓ΄

Δευτέρα, 17 Ιουνίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται ότι τη συνεδρίαση παρακολουθούν εκατόν είκοσι συμμετέχοντες στην 16η ετήσια συνάντηση των στελεχών των Γραφείων Προϋπολογισμού των Κοινοβουλίων και των δημοσιονομικών θεσμών των χωρών μελών του Οργανισμού Οικονομικής Συνεργασίας και Ανάπτυξης, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Υγείας:   
 i. με θέμα: «Σύνδεση του Ελληνικού Κέντρου Ψυχικής Υγιεινής και Ερευνών (Ε.ΚΕ.Ψ.Υ.Ε.) με την Ψυχιατρική Κλινική του νοσοκομείου των Φυλακών Κορυδαλλού και ανάγκη στελέχωσης της δομής Θεσσαλονίκης του Ε.ΚΕ.Ψ.Υ.Ε.», σελ.   
 ii. με θέμα: «Μεγάλα προβλήματα στην λειτουργία των Μ.Ε.Θ. της Περιφερειακής Ενότητας Κοζάνης», σελ.   
 iii. με θέμα: «Υπό κατάρρευση το Γενικό Νοσοκομείο Κιλκίς», σελ.   
 iv. με θέμα: «Να διασφαλιστεί η ολοήμερη λειτουργία του pet scan στο Γενικό Νοσοκομείο Ηρακλείου», σελ.   
 v. με θέμα: «Σε κίνδυνο η λειτουργία της μονάδας τεχνητού νεφρού του Άργους», σελ.   
 vi. με θέμα: «Αδικαιολόγητη και αιφνιδιαστική απόφαση του Υπουργείου Υγείας για θέσπιση εξετάσεων για την εισαγωγή των νέων ιατρών στις ιατρικές ειδικότητες», σελ.   
 vii. με θέμα: «Ουσιαστικός διάλογος για την επίλυση προβλημάτων του Εργαστηριακού Κλάδου Ιατρών και όχι εκβιαστικές διατάξεις είναι η λύση στα χρόνια προβλήματα των ιδιωτικών εργαστηρίων», σελ.   
 viii. με θέμα: «Εκκρεμεί εδώ και 5 χρόνια η λειτουργία της 2ης Τοπικής Ομάδας Υγείας (ΤΟΜΥ) Λαμίας (περιοχή Παγκρατίου) - Σοβαρή υστέρηση στον τομέα της Πρωτοβάθμιας Φροντίδας Υγείας στην περιοχή», σελ.   
 β) Προς τον Υπουργό Προστασίας του Πολίτη με θέμα: «Κατοχή και χρήση σπρέι πιπεριού ως μέσο άμυνας γυναικών», σελ.   
 γ) Προς την Υπουργό Εργασίας και Κοινωνικής Ασφάλισης:   
 i. με θέμα: «Να κατοχυρωθούν όλα τα ένσημα των πρώην εργαζομένων της Ελληνικής Βιομηχανίας Οχημάτων (ΕΛΒΟ ΑΒΕ)», σελ.   
 ii. με θέμα: «Για τη διασφάλιση των θέσεων εργασίας του εισοδήματος και της ασφάλισης των εργαζόμενων των θυγατρικών εταιρειών του γερμανικού τουριστικού ομίλου FTI TOURISTIK», σελ.   
 δ) Προς τον Υπουργό Περιβάλλοντος και Ενέργειας με θέμα: «Κίνδυνος να χαθεί η χρηματοδότηση για την κατασκευή του βιολογικού καθαρισμού στη Νεμέα», σελ.   
 ε) Προς τον Υπουργό Παιδείας, Θρησκευμάτων και Αθλητισμού με θέμα: «Στελέχωση των Κέντρων Διεπιστημονικής Αξιολόγησης, Συμβουλευτικής και Υποστήριξης», σελ.   
 στ) Προς τον Υπουργό Υποδομών και Μεταφορών, με θέμα: «Συνεχίζεται η γενικευμένη αγωνία των κατοίκων της περιοχής του Κόμματος Φθιώτιδας απέναντι στον κίνδυνο επανεμφάνισης πλημμυρικών φαινομένων, αντίστοιχων του 2021 - Αναγκαιότητα τοποθέτησης πάνω στις καταγγελίες, προβληματισμούς και τις ανησυχίες της τοπικής κοινωνίας και των φορέων της Αυτοδιοίκησης», σελ.   
 ζ) Προς τον Υπουργό Αγροτικής Ανάπτυξης και Τροφίμων με θέμα: «Καθυστερήσεις στην πληρωμή αγροτικών επιδοτήσεων του Προγράμματος Δάσωσης Γεωργικών Γαιών, του νόμου 1257/99», σελ.

ΠΡΟΕΔΡΕΥΟΝΤΕΣ

ΓΕΩΡΓΑΝΤΑΣ Γ. , σελ.   
ΚΩΝΣΤΑΝΤΙΝΟΠΟΥΛΟΣ Ο. , σελ.

ΟΜΙΛΗΤΕΣ

Α. Επί διαδικαστικού θέματος:  
 ΓΕΩΡΓΑΝΤΑΣ Γ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
  
Β. Επί των επικαίρων ερωτήσεων:  
 ΑΧΜΕΤ Ι. , σελ.   
 ΒΑΡΤΖΟΠΟΥΛΟΣ Δ. , σελ.   
 ΒΕΤΤΑ Κ. , σελ.   
 ΓΕΩΡΓΙΑΔΗΣ Σ. , σελ.   
 ΘΕΜΙΣΤΟΚΛΕΟΥΣ Μ. , σελ.   
 ΚΟΚΚΑΛΗΣ Β. , σελ.   
 ΜΑΚΡΗ Ζ. , σελ.   
 ΜΠΟΥΜΠΑΣ Κ. , σελ.   
 ΝΙΚΟΛΑΚΟΠΟΥΛΟΣ Α. , σελ.   
 ΠΑΠΠΑΣ Π. , σελ.   
 ΠΑΡΑΣΤΑΤΙΔΗΣ Σ. , σελ.   
 ΠΟΥΛΑΣ Α. , σελ.   
 ΣΑΡΑΚΙΩΤΗΣ Ι. , σελ.   
 ΣΙΜΟΠΟΥΛΟΣ Ε. , σελ.   
 ΣΚΥΛΑΚΑΚΗΣ Θ. , σελ.   
 ΣΤΑΜΕΝΙΤΗΣ Δ. , σελ.   
 ΣΤΟΛΤΙΔΗΣ Λ. , σελ.   
 ΣΥΝΤΥΧΑΚΗΣ Ε. , σελ.   
 ΤΣΑΚΛΟΓΛΟΥ Π. , σελ.   
 ΨΥΧΟΓΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΝΓ΄

Δευτέρα 17 Ιουνίου 2024

Αθήνα, σήμερα στις 17 Ιουνίου 2024, ημέρα Δευτέρα και ώρα 15.04΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθούν δεκαπέντε επίκαιρες ερωτήσεις. Ξεκινάμε με τη συζήτηση της πρώτης με αριθμό 1106/11-6-2024 επίκαιρης ερώτησης πρώτου κύκλου, του Βουλευτή Α΄ Θεσσαλονίκης της Κοινοβουλευτικής Ομάδας «Νέα Δημοκρατία» κ. Ευστράτιου Σιμόπουλου προς τον Υπουργό Υγείας, με θέμα: «Σύνδεση του Ελληνικού Κέντρου Ψυχικής Υγιεινής και Ερευνών (ΕΚΕΨΥΕ) με την Ψυχιατρική Κλινική του νοσοκομείου των φυλακών Κορυδαλλού και ανάγκη στελέχωσης της δομής Θεσσαλονίκης του ΕΚΕΨΥΕ».

Θα απαντήσει ο Υφυπουργός Υγείας κ. Δημήτρης Βαρτζόπουλος.

Κύριε συνάδελφε, έχετε τον λόγο για την πρωτολογία σας.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ, κύριε Πρόεδρε.

Τύχη αγαθή με έφερε σήμερα να κάνω την πρώτη επίκαιρη ερώτηση μετά από τον ανασχηματισμό της Κυβέρνησης και τύχη αγαθή στον παριστάμενο Υπουργό να απαντήσει στην πρώτη ερώτηση.

Βέβαια, είναι θέμα το οποίο αφορά στην ψυχική υγεία. Είναι ένα θέμα στο οποίο προφανώς και δεν είμαι ειδικός, αλλά θεωρώ ότι η δουλειά των Βουλευτών και ιδίως των κυβερνητικών είναι να μεταφέρουν τις αγωνίες της κοινωνίας, των πολιτών και των εργαζομένων στον δημόσιο τομέα προς την Κυβέρνηση και βέβαια, τις πολιτικές της Κυβέρνησης προς τους εργαζόμενους του δημόσιου τομέα, αλλά και την κοινωνία.

Έρχομαι στην ερώτηση. Το Ελληνικό Κέντρο Ψυχικής Υγιεινής και Ερευνών δημιουργήθηκε το 1956 και είναι ένας πρωτοβάθμιος οργανισμός παροχών ψυχικής υγείας τόσο σε επίπεδο θεραπείας όσο και αποκατάστασης.

Στη Θεσσαλονίκη, το συγκεκριμένο κέντρο εξυπηρετεί, ουσιαστικά, όλο τον νομό και είναι γνωστό ότι είναι υποστελεχωμένο. Επίσης, υπάρχει ένα άγχος, μια αγωνία των εργαζομένων μετά από την -θα έλεγα- αναγγελία ή την ενημέρωσή τους από το Υπουργείο ότι θα συνδεθεί το συγκεκριμένο κέντρο με τις φυλακές του Κορυδαλλού.

Αυτό το οποίο, λοιπόν, ερωτώ είναι αν έχει βάση και γιατί η συγκεκριμένη θέση της Κυβέρνησης και αν πρόκειται με κάποιον τρόπο να στελεχωθεί ακόμα περισσότερο -μια στελέχωση που είναι αναγκαία, κατά τη γνώμη μου- το ΕΚΕΨΥΕ στη Θεσσαλονίκη.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Κύριε Υπουργέ, παρακαλώ, έχετε τον λόγο.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κύριε Πρόεδρε, κύριε συνάδελφε, πραγματικώς, το Ελληνικό Κέντρο Ψυχικής Υγιεινής και Ερευνών είναι μια ιστορική δομή. Ιδρύθηκε από το Βασιλικό Ίδρυμα το 1956 και πραγματικώς, προσέφερε και προσφέρει πολύ ουσιαστικές υπηρεσίες στον τομέα της πρωτοβάθμιας ψυχικής υγείας.

Είναι ένα νομικό πρόσωπο ιδιωτικού δικαίου, δηλαδή έχει μια νομική, διοικητική και οικονομική αυτοτέλεια, με πλήρη επιχορήγηση από το Υπουργείο Υγείας και οι γιατροί που εργάζονται σε αυτό μέχρι πρότινος, που άλλαξε και ο γενικότερος νόμος που διέπει τις εργασιακές σχέσεις των ιατρών του Εθνικού Συστήματος Υγείας, είχαν τη δυνατότητα να υπηρετούν στο ΕΚΕΨΥΕ και συγχρόνως να διατηρούν και ιδιωτικό ιατρείο.

Εκείνο το οποίο κάνουμε τώρα είναι το εξής, κύριε συνάδελφε, με ένα νομοσχέδιο το οποίο, από ό,τι πληροφορήθηκα σήμερα, μέσα στις επόμενες δύο ή τρεις μέρες θα ανέλθει προς διαβούλευση στη «ΔΙΑΥΓΕΙΑ, δημιουργούμε ένα εθνικό δίκτυο υπηρεσιών ψυχικής υγείας το οποίο διαρθρούται σε επτά περιφερειακά δίκτυα υπηρεσιών ψυχικής υγείας και όπου όλες οι υφιστάμενες δομές και το ΕΚΕΨΥΕ εντάσσονται ως εποπτευόμενοι ή οργανικοί φορείς.

Αντιλαμβάνεστε ότι οι γιατροί και το λοιπό προσωπικό το οποίο εργάζεται στο ΕΚΕΨΥΕ θα κάνουν ακριβώς την ίδια δουλειά με τα κέντρα ψυχικής υγείας τα οποία θα είναι ενταγμένα στο ίδιο περιφερειακό δίκτυο. Αυτό σημαίνει ότι, χωρίς να χάνει το ΕΚΕΨΥΕ, βέβαια, τη διοικητική του δομή και χωρίς να θίγεται ούτε στο ελάχιστο ο τρόπος με τον οποίον εργάζονται ή πληρώνονται, δηλαδή τα εργασιακά δικαιώματα όλων των εργαζομένων εκεί και φυσικά των ιατρών, θα υπάρξει μια λειτουργική ομοιογενοποίησις όλων αυτών των υπηρεσιών σε όλο το περιφερειακό δίκτυο, έτσι ώστε να εξυπηρετείται κατά το καλύτερο δυνατό ο λαός και να εξασφαλίζεται και η τοπικοποίηση της παροχής των υπηρεσιών αυτών.

Τι σημαίνει αυτό εδώ; Σημαίνει πολύ απλά ότι το πού θα ενισχυθούν και το πώς θα διαρθρωθούν αυτές οι υπηρεσίες θα το αποφασίζει πλέον το επιστημονικό συμβούλιο του δικτύου και η ιατρική διεύθυνση του δικτύου, η οποία και θα κατανείμει τις δυνάμεις.

Φυσικά και χρειάζονται ενίσχυση αυτές οι δυνάμεις, όχι απλώς οι δυνάμεις του ΕΚΕΨΥΕ, αλλά οι δυνάμεις όλων των περιφερειακών δικτύων. Είναι γεγονός ότι, πραγματικώς, θα πρέπει να ενισχυθούν σε προσωπικό. Κατά συνέπεια, αυτό σημαίνει ότι, ακριβώς επειδή το ΕΚΕΨΥΕ έχει και μια ευλυγισία λόγω της νομικής του φύσεως, ως νομικό πρόσωπο ιδιωτικού δικαίου, μπορεί να προσλαμβάνει προσωπικό με ταχύτερο ρυθμό, λογικό είναι να χρησιμοποιηθεί αυτός ο τρόπος και προς ενίσχυση του περιφερειακού δικτύου.

Θέσατε ένα πολύ ουσιαστικό ζήτημα, διότι, πραγματικώς, ενημέρωσα το διοικητικό συμβούλιο και τον σύλλογο των εργαζομένων για την πρόθεσή μας να χρησιμοποιήσουμε το νομικό πρόσωπο στη στελέχωση της Ψυχιατρικής Κλινικής του σωφρονιστικού καταστήματος του Κορυδαλλού. Αυτό, όμως, είναι κάτι το οποίο αφορά το ΕΚΕΨΥΕ ως δομή και όχι το προσωπικό.

Σας λέγω πολύ απλά ότι το προσωπικό το οποίο απασχολείται αυτή τη στιγμή στο ΕΚΕΨΥΕ δεν πρόκειται να έχει απολύτως καμμία αλλαγή ούτε στη φύση των καθηκόντων του ούτε και στον τρόπο με τον οποίον, όπως είπα, διαρθρούνται και λειτουργούν οι εργασιακές τους σχέσεις. Θα υπάρξει άλλο προσωπικό το οποίο θα ασχοληθεί με αυτή τη δραστηριότητα του ΕΚΕΨΥΕ. Περισσότερες λεπτομέρειες, όμως, θα σας πω στη δευτερολογία μου.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, για τη δευτερολογία σας.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Απλώς, θα ήθελα σε μια πρώτη ανάγνωση να πω ότι η απάντηση είναι ικανοποιητική. Αυτό το οποίο βλέπω είναι ότι απλώς, τον μανδύα του νομικού προσώπου χρησιμοποιεί το Υπουργείο για να εξυπηρετήσει τις ανάγκες του σωφρονιστικού καταστήματος του Κορυδαλλού. Βλέπω ότι στο δίκτυο το οποίο ετοιμάζεται για τα θέματα ψυχικής υγείας σε όλη την Ελλάδα θα ενταχθεί και το ΕΚΕΨΥΕ και μάλιστα, με προσωπικό το οποίο θα προσληφθεί και με ευέλικτους τρόπους. Κατανοώ αυτό το οποίο λέτε πλήρως, όπως, επίσης, ότι βάσει του νόμου τον οποίο η σημερινή Κυβέρνηση έχει περάσει, μπορεί όσοι απασχολούνται στο ΕΚΕΨΥΕ -ψυχίατροι, παραδείγματος χάριν- να εκτελούν και ιδιωτικό έργο.

Θα ήθελα όσο είναι δυνατόν να διευκρινίσετε ακόμα περισσότερο τη στελέχωση και τη μορφή της στελέχωσης που θα έχει το συγκεκριμένο τμήμα του ΕΚΕΨΥΕ στη Θεσσαλονίκη, ώστε πραγματικά να μπορέσει να καλύψει τις ανάγκες της περιοχής, που συνεχώς γίνονται περισσότερες.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κύριε συνάδελφε, παρ’ ότι, όπως ομολογήσατε, δεν είστε ειδικός σε ζητήματα ψυχικής υγείας, ορθώς και πλήρως αντελήφθητε στις λεπτομέρειές του αυτό το οποίο σχεδιάζουμε να κάνουμε.

Πράγματι, επαναλαμβάνω ότι το νομικό πρόσωπο είναι εκείνο το οποίο θα χρησιμοποιηθεί για να προσφερθεί ιατρικό προσωπικό οργανωμένο σε κλινική που θα λειτουργήσει την Ψυχιατρική Κλινική του σωφρονιστικού καταστήματος του Κορυδαλλού, η οποία θα είναι και η πρώτη «ψυχιατρική φυλακή» -ας το πούμε έτσι- όπως λέγεται διεθνώς, στη χώρα μας. Θα είναι, δηλαδή, κάτι πρωτοποριακό, το οποίο, όπως αντιλαμβάνεστε, θα χρησιμοποιηθεί μετά και για την ανάπτυξη άλλων υπηρεσιών που έχουν σχέση με τον λεγόμενο χώρο του «Forensic Psychiatry», δηλαδή της νομικής ψυχιατρικής ή ψυχιατροδικαστικής ή δικανικής ψυχιατρικής, ως λέγεται αλλιώς, όπως είναι, παραδείγματος χάριν, η δημιουργία μιας ενιαίας πανελληνίου ψυχιατροδικαστικής υπηρεσίας, με ειδικό σώμα ψυχιατροδικαστών πραγματογνωμόνων και η παροχή, επίσης, συναφών σωφρονιστικών υπηρεσιών είτε σε ανηλίκους είτε και σε άλλες ειδικές ομάδες του πληθυσμού.

Όλα αυτά, βεβαίως, για να γίνουν, χρειάζεται μια πολύ σωστή προετοιμασία, η οποία θα ξεκινήσει άμα τη ψηφίσει του νομοσχεδίου.

Όμως, επαναλαμβάνω για να μην υπάρξει παρεξήγηση -και ορθώς το θέσατε- ότι σε καμμία περίπτωση, παραδείγματος χάριν, δεν πρόκειται να υπάρξει προσωπικό της Θεσσαλονίκης, αλλά και από όλη την Ελλάδα που αυτή τη στιγμή απασχολείται στο ΕΚΕΨΥΕ, προσφέροντας ιατρικές και θεραπευτικές υπηρεσίες, το οποίο θα χρησιμοποιηθεί γι’ αυτές τις καινούργιες δραστηριότητες του ΕΚΕΨΥΕ, διότι, ακριβώς, δεν έχουν εξειδίκευση. Θα προσληφθεί νέο εξειδικευμένο προσωπικό γι’ αυτές τις συγκεκριμένες δουλειές, που δεν θα είναι μόνον αυτές.

Και δράττομαι της ευκαιρίας να σας πω ότι το ΕΚΕΨΥΕ, επειδή -όπως ακριβώς είπατε- είναι νομικό πρόσωπο που δίνει διαφορετικές δυνατότητες μιας ευλύγιστης και ταχείας ανταποκρίσεως στις ανάγκες, θα χρησιμοποιηθεί και για άλλους σκοπούς.

Παραδείγματος χάριν, υπάρχει αυτή τη στιγμή μια μεγάλη προσπάθεια, ένα μεγάλο πρόγραμμα διάρκειας πέντε ετών και ύψους 15 εκατομμυρίων ευρώ, μια πρωτοβουλία για την ψυχική υγεία παίδων και εφήβων η οποία χρηματοδοτείται από το Ίδρυμα «Σταύρος Νιάρχος» και διοικείται αυτή τη στιγμή από το Ίδρυμα «Σταύρος Νιάρχος», μέσω μιας αστικής μη κερδοσκοπικής εταιρείας του ιδρύματος. Το ίδρυμα, ακριβώς, επειδή θέλει να προσφέρει υπηρεσίες και να μην έχει άμεση σχέση με τη διοίκηση τέτοιων προσπαθειών, θέλει να μεταφέρει τη διοίκηση αυτή σιγά-σιγά στο κράτος.

Υπάρχει έτοιμη πλέον η πλατφόρμα συνεργασίας. Θα υπάρξει δηλαδή, μια πραγματική συμφωνία. Και εμείς σκοπεύουμε την υλοποίηση αυτής της προσπάθειας που κάνει το ίδρυμα, αυτού του προγράμματος, της πρωτοβουλίας για την ψυχική υγεία παιδιών και εφήβων, να την αναθέσουμε επίσης σε ένα νέο, προς ίδρυση τμήμα του ΕΚΕΨΥΕ, το οποίο θα προσλάβει επίσης, εξειδικευμένο προσωπικό για να υλοποιήσει αυτή την προσπάθεια.

Αυτή η προσπάθεια, επαναλαμβάνω, ότι θα αποτελέσει τη βάση, πραγματικώς, για τη δημιουργία ενός συνεκτικού δικτύου, το οποίο θα συμπεριλαμβάνει όλους τους stakeholders, δηλαδή όλους τους εμπλεκόμενους φορείς στα ζητήματα ψυχικής υγείας παίδων και εφήβων.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ τους συναδέλφους.

Τώρα θα συζητηθεί η δεύτερη με αριθμό 1091/11-6-2024 επίκαιρη ερώτηση πρώτου κύκλου της Βουλευτού Κοζάνης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Καλλιόπης Βέττα προς τον Υπουργό Υγείας με θέμα: «Μεγάλα προβλήματα στην λειτουργία των ΜΕΘ της Περιφερειακής Ενότητας Κοζάνης».

Θα απαντήσει ο Υφυπουργός Υγείας κ. Μάριος Θεμιστοκλέους.

Παρακαλώ, κυρία Βέττα, έχετε τον λόγο.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κύριε Υπουργέ, το θέμα που θέτω σήμερα στην επίκαιρη ερώτηση αφορά στα προβλήματα των ΜΕΘ της Περιφερειακής Ενότητας Κοζάνης. Είναι ένα θέμα που δημιουργεί πάρα πολύ μεγάλη ανασφάλεια στους κατοίκους και βέβαια υπέρμετρη επιβάρυνση στους υφιστάμενους γιατρούς. Εξάλλου ξέρουμε και από τις τελευταίες εκλογές ότι η δημόσια υγεία και η ποιοτική αναβάθμισή της είναι, εύλογα, πολύ ψηλά στη λίστα των προτεραιοτήτων των πολιτών.

Θα γίνω πιο συγκεκριμένη. Στο Γενικό Νοσοκομείο Κοζάνης «Μαμάτσειο» δεν έχουν καλυφθεί τα οργανογράμματα, καθώς έχουν παραμείνει, ουσιαστικά, δύο γιατροί στη ΜΕΘ για την υποστήριξη και τη λειτουργία της, με αποτέλεσμα οι ασθενείς που χρήζουν νοσηλείας να οδηγούνται πολύ συχνά σε μονάδες της βόρειας Ελλάδας, δηλαδή σε άλλες μονάδες. Παράλληλα με αυτή την κατάσταση που υπάρχει, δηλαδή με τη δραματική υποστελέχωση της μονάδας, οι γιατροί οδηγούνται σε εξοντωτικές συνθήκες εργασίας, με ό,τι συνεπάγεται αυτό για τη σωματική και ψυχική τους υγεία.

Οι πρόσφατες λύσεις που έχουν δοθεί, δηλαδή οι μετακινήσεις που έχουν γίνει, είναι πρόχειρες- έχει μετακινηθεί μία γιατρός από την Πτολεμαΐδα και ένας γιατρός από τα Γιαννιτσά- και δεν εξασφαλίζουν ούτε την προοπτική ούτε τη βιωσιμότητα της ΜΕΘ ούτε καν για τον επόμενο μήνα. Έτσι λένε, τουλάχιστον, οι γιατροί. Παράλληλα, δεν υπάρχει καν διαθέσιμο νοσηλευτικό προσωπικό για να αναπτυχθούν και άλλες κλίνες. Το αναφέρω διότι υπάρχει η δυνατότητα να αναπτυχθούν και άλλες κλίνες. Άρα και σε αυτό το σημείο επιβεβαιώνεται η εμβαλωματική λύση που υιοθέτησε η Κυβέρνηση.

Να θυμίσουμε ότι η ΜΕΘ της Κοζάνης, του «Μαμάτσειου», ήταν μία από αυτές που είχαν τη μικρότερη θνητότητα σε σχέση με τον εθνικό μέσο όρο στην περίοδο της πανδημίας. Να αναφέρω συγκεκριμένα ότι η θνητότητα άγγιξε το 46%, ενώ ο πανελλήνιος μέσος όρος ήταν 70% περίπου.

Για την Πτολεμαΐδα, τώρα, για το Γενικό Νοσοκομείο «Μποδοσάκειο» η ΜΕΘ έχει τέτοια έλλειψη γιατρών που είναι κλειστή αυτή τη στιγμή. Ουσιαστικά, δηλαδή, είναι κλειστή από τον Νοέμβριο. Εκεί υπηρετούσαν τέσσερις γιατροί μέχρι τον Νοέμβρη του 2020 και μετά τον Νοέμβρη του 2023 έμεινε ένας γιατρός. Και αυτή η μονάδα, όπως και η μονάδα της Κοζάνης, είναι υψηλών προδιαγραφών. Έχουν, δηλαδή, δυνατότητα παροχής φροντίδας σε πολυσύνθετα περιστατικά και με σύγχρονα μηχανήματα. Αυτή τη στιγμή αυτά τα μηχανήματα, δυστυχώς, μένουν σε αχρηστία, παρά το γεγονός ότι δαπανήθηκε σχεδόν 0,5 εκατομμύριο ευρώ τα τελευταία χρόνια για να μπουν αυτά τα μηχανήματα.

Να πω, επίσης, ότι την ίδια ώρα οι προκηρύξεις για τους γιατρούς –το λέω επειδή φαντάζομαι ότι θα μας πείτε για τις προκηρύξεις για τους γιατρούς- στην 3η ΥΠΕ καθίστανται άγονες. Γιατί καθίστανται αγώνες, κύριε Υπουργέ; Καθίστανται άγονες επειδή δεν υπάρχει κανένα θεσμικό και κανένα οικονομικό κίνητρο για να έρθουν οι γιατροί. Επίσης, να αναφέρω ότι ένα κίνητρο που είχε δοθεί με 1.800 ευρώ μεικτά για όταν γίνονται μετακινήσεις, με κωλυσιεργία των διοικήσεων, το κίνητρο αυτό δεν δόθηκε καν. Και μιλάω συγκεκριμένα για έναν γιατρό που μετακινήθηκε από τα Γιαννιτσά.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τέλος, πρέπει να πω κάτι γενικό, κύριε Πρόεδρε, και τελειώνω με αυτό. Θέλω να πω ότι υπάρχει η ρήτρα απολιγνιτοποίησης για την περιοχή μας, αυτή η περιβόητη ρήτρα απολιγνιτοποίησης που καμμία φορά δεν τέθηκε σε λειτουργία, μιας και η περιοχή μας περνάει αυτή τη διαδικασία μετάβασης.

**ΠΡΟΕΔΡΕΥΩΝ (Γεώργιος Γεωργαντάς):** Έχετε και δευτερολογία, κυρία συνάδελφε.

**ΚΑΛΛΙΟΠΗ ΒΕΤΤΑ:** Τελειώνω με αυτό, κύριε Πρόεδρε. Τα ερωτήματα είναι συγκεκριμένα. Θα κάνω δύο ερωτήματα. Πρώτον, σε ποιες ενέργειες θα προβείτε, δίνοντας θεσμικά και οικονομικά κίνητρα, ώστε να καλυφθούν άμεσα όλες οι κενές οργανικές θέσεις στις ΜΕΘ των νοσοκομείων της Περιφερειακής Ενότητας Κοζάνης; Και πείτε μας αν όντως, όπως ακούμε στα ΜΜΕ, προτίθεστε να προχωρήσετε στο κλείσιμο μονάδων εντατικής θεραπείας στην Περιφερειακή Ενότητα Κοζάνης.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σας ευχαριστώ πολύ.

Κατ’ αρχάς να ξεκινήσω από το γεγονός ότι η ΜΕΘ Κοζάνης, πέρα από τις δυσκολίες τις οποίες και εσείς αναφέρατε, λειτουργεί. Στη ΜΕΘ Κοζάνης έχουμε έξι οργανικές θέσεις, καλυμμένες είναι οι δύο. Και έχουμε τρεις μετακινήσεις, δύο από νοσοκομεία της Θεσσαλονίκης και έχουμε ακόμα μία μετακίνηση για κάλυψη εφημεριών, άρα, φτάνουμε τους πέντε γιατρούς, και είναι σε λειτουργία η ΜΕΘ Κοζάνης. Το λέω για να μην υπάρχει θέμα.

Και μια και είστε από τον ΣΥΡΙΖΑ, να κάνω μια σύγκριση του νοσοκομείου με το πώς ήταν και πώς είναι αυτή τη στιγμή. Έχουμε είκοσι άτομα περισσότερο προσωπικό. Οι γιατροί της ΜΕΘ είναι μια πάρα πολύ δύσκολη ειδικότητα. Στη χώρα, όπως γνωρίζετε, κάποιος γιατρός για να πάρει την εξειδίκευση της ΜΕΘ –βλέπουμε και αρκετούς γιατρούς στα έδρανα- χρειάζεται και την ειδικότητα και ακολούθως και την εξειδίκευση για να μπορεί να την πάρει. Έχετε δίκιο, έχουμε προκήρυξη της θέσης.

Δεν έχετε δίκιο, όμως, όσον αφορά τα κίνητρα. Υπάρχει το κίνητρο των 1.800 ευρώ, το οποίο μάλιστα διευρύνουμε. Θα καταθέσουμε και πρόταση στη Βουλή ώστε αυτό το κίνητρο να γίνει 2.100 ευρώ, δηλαδή θα αυξηθεί το κίνητρο. Και μέχρι τέλος του Ιούλη θα έρθουν συγκεκριμένα κίνητρα στις περιοχές αυτές και θα περιλαμβάνονται και τα νοσοκομεία της Περιφερειακής Ενότητας Κοζάνης, εκεί δηλαδή που οι θέσεις επαναλαμβανόμενα βγαίνουν άγονες, οι λεγόμενες Α΄ και Β΄ περιοχές. Θα αυξηθεί και το επίδομα το οποίο παίρνουν. Και σε συγκεκριμένες ειδικότητες θα έχουμε αύξηση περαιτέρω του επιδόματος, έτσι ώστε να αυξηθούν τα οικονομικά κίνητρα στην κατεύθυνση την οποία και εσείς λέτε.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία συνάδελφε, έχετε τον λόγο για τη δευτερολογία σας.

**ΚΑΛΛΙΟΠΗ ΒΕΤΤΑ:** Κύριε Υπουργέ, πραγματικά δεν μας καθησυχάζουν αυτά τα «θα», ούτε φαντάζομαι τους πολίτες της δυτικής Μακεδονίας και της Περιφερειακής Ενότητας Κοζάνης. Ακούμε «θα», αλλά δεν βλέπουμε τίποτα.

Θα πρέπει να συμφωνήσετε ότι η παραδοχή της δικής σας αδυναμίας, όταν η ΜΕΘ Κοζάνης βγάζει περιστατικά στην πλατφόρμα του ΕΚΑΒ για να διακινηθούν σε άλλα νοσοκομεία λόγω επισφαλούς λειτουργίας της μονάδας, είναι παραδοχή ανικανότητας της ΜΕΘ να έχει περισσότερους ασθενείς.

Επίσης, της Πτολεμαΐδας είναι κλειστή επτά μήνες. Δεν μας λέτε τίποτε για αυτό. Επτά μήνες είναι κλειστή η Πτολεμαΐδα. Μας λέτε ότι έχει έξι κρεβάτια. Ρωτήσατε τους γιατρούς εκεί που υπερβάλλουν στη δική τους εργασία -σας το περιέγραψα πριν- και δίνουν όλο τους τον εαυτό για να μπορέσουν να ανταπεξέλθουν. Είχαμε και πρόσφατα το επεισόδιο, αν θυμάστε, με τον δεκαεξάχρονο που του έσωσαν τη ζωή του. Δεν μπορούν να δεχτούν πάρα πολλούς ασθενείς, για αυτό γίνεται και η διακομιδή ασθενών σε άλλες ΜΕΘ, επειδή δεν υπάρχει το προσωπικό. Με δύο γιατρούς δεν γίνεται.

Επίσης, η τακτική της μετακίνησης των ιατρών που μας είπατε πριν, και το ανέφερα και εγώ, είναι επισφαλής και πρέπει να αποφεύγεται, έτσι τουλάχιστον αναφέρει η Ελληνική Εταιρεία Εντατικής Θεραπείας. Έτσι λέει. Εκτός αν δεν λαμβάνετε υπ’ όψιν την επιστημονική τους γνώμη.

Παράλληλα δεν μας αναφέρατε τίποτα για το γεγονός ότι οι ΜΕΘ της περιοχής που καλύπτουν ουσιαστικά όλη τη δυτική Μακεδονία υπολείπονται σημαντικά από τον μέσο όρο τον πανευρωπαϊκό. Ξέρουμε ότι ο μέσος πανευρωπαϊκός όρος λέει ότι θα πρέπει να υπάρχουν δώδεκα κλίνες ανά εκατό χιλιάδες κατοίκους. Μόνο στην περιφερειακή μας ενότητα έχουμε εκατόν πενήντα χιλιάδες κατοίκους. Και μας μιλάτε για τα έξι κρεβάτια -τα οποία δεν λειτουργούν κιόλας- και πρέπει να χαιρόμαστε;

Επιπλέον, είναι βιώσιμο ένα καθεστώς που έχετε φέρει όπου πληρώνονται ιδιώτες γιατροί με απόδειξη παροχής υπηρεσιών για να κλείνουν τρύπες -θα μου επιτρέψετε να πω- με διπλάσιες αμοιβές από τους γιατρούς του ΕΣΥ; Είναι δίκαιο δηλαδή αυτό για τους μόνιμους γιατρούς; Ποια είναι η επιβάρυνση στον δημόσιο προϋπολογισμό από αυτή την επιλογή;

Σας είπα πριν για τη βίαιη απολιγνιτοποίηση. Η περιοχή μας έχει υποστεί μία τεράστια, δραματική μείωση του ΑΕΠ, ερημοποίηση, μετανάστευση. Οι ποιοτικοί, οι ποσοτικοί δείκτες της περιοχής μας είναι όλοι αρνητικοί και θα έπρεπε να υπάρχει μία ειδική μέριμνα -το λέω και το ξαναλέω εδώ στο μικρόφωνο της Βουλής- για την περιοχή μας, μια προνομιακή μεταχείριση για την άρση αυτών των αρνητικών συνεπειών, κύριε Υπουργέ.

Όμως, από ό,τι φαίνεται, η Κυβέρνηση έχει άλλες στοχεύσεις για την υγεία, καθώς το κλείσιμο νοσοκομείων και δομών και η εξυπηρέτηση ιδιωτικών συμφερόντων είναι μέσα στις διακηρυγμένες θέσεις της Νέας Δημοκρατίας. Είναι οι ΜΕΘ μάλλον περιττές, όπως μας έλεγε και ο κ. Μητσοτάκης κάποια στιγμή ότι είναι περιττές για την αντιμετώπιση των επειγόντων περιστατικών, αγνοώντας και την ίδια τη μελέτη του κ. Τσιόδρα και του κ. Λύτρα και από ό,τι φαίνεται, είναι η κεντρική πολιτική σας άποψη. Τουλάχιστον πείτε το ευθέως!

Εμείς προτάσσουμε άλλη δέσμευση, κύριε Υπουργέ.

(Στο σημείο αυτό κτυπάει το κουδούνι λήξης του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Γεώργιος Γεωργαντάς):** Μισό λεπτό ακόμα, κυρία συνάδελφε.

**ΚΑΛΛΙΟΠΗ ΒΕΤΤΑ:** Θα μου επιτρέψετε, κύριε Πρόεδρε, τελειώνοντας με αυτό να πω ότι εμείς θέλουμε ένα Εθνικό Σύστημα Υγείας υποστηρικτικό και στον υγειονομικό και στον ασθενή, αύξηση της κρατικής χρηματοδότησης στον μέσο ευρωπαϊκό όρο, προσλήψεις προσωπικού, αυξήσεις μισθών, καλύτερες συνθήκες εργασίας, ενίσχυση της πρωτοβάθμιας υγείας, ελεύθερη, ισότιμη πρόσβαση των πολιτών στο φάρμακο και στην υγεία.

Και βέβαια, κύριε Υπουργέ, τώρα στη δευτερολογία –τελειώνω με αυτό, κύριε Πρόεδρε- περιμένουμε να δώσετε έναν πλήρη οδικό χάρτη όχι μόνο με τα κίνητρα των χρημάτων, γιατί φαίνεται ότι δεν έδωσαν αποτέλεσμα τα 1.800 ευρώ μεικτά -να πω- για να έρθουν γιατροί, να δούμε τι άλλα κίνητρα θα θεσπίσετε και να μας δώσετε έναν πλήρη οδικό χάρτη για την απρόσκοπτη λειτουργία των ΜΕΘ της ΠΕ. Είναι καθήκον σας απέναντι στους πολίτες αυτής της χώρας και της ΠΕ Κοζάνης.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κύριε Υπουργέ, έχετε τον λόγο για τη δευτερολογία σας.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ναι, μου κάνει εντύπωση που κάνετε αυτή την ερώτηση και κάνετε μια τόσο πολύ έντονη κριτική προερχόμενη και από τον ΣΥΡΙΖΑ. Μπορούσε να το κάνει αυτό το ΚΚΕ, το οποίο δεν έχει κυβερνήσει. Κυβερνήσατε τη χώρα, μου λέτε για κλίνες ΜΕΘ και μου μιλάτε για μέσους όρους. Είχατε τις μισές κλίνες από ό,τι έχουμε τώρα. Είχαμε στη χώρα τις μισές κλίνες ΜΕΘ από ό,τι έχουμε τώρα. Το Εθνικό Σύστημα Υγείας, το οποίο μου λέτε εσείς αν το ιδιωτικοποιούμε ή όχι -το έχω ξαναπεί εδώ από αυτό το Βήμα- είχε την καλύτερη έκφανση δημόσιου χαρακτήρα από τον καιρό της ίδρυσής του. Είχε τη μεγαλύτερη χρηματοδότηση και είχε τη μεγαλύτερη στελέχωση και θα κουνήσετε το δάχτυλο αν ιδιωτικοποιούμε; Αυτό το σύστημα το οποίο εσείς λέτε έχει τη μεγαλύτερη χρηματοδότηση που είχε ποτέ. Έχει δώδεκα χιλιάδες περισσότερο προσωπικό από όσο είχατε εσείς. Γιατί καλώς ή κακώς κυβερνήσατε σε αυτή τη χώρα. Καλώς ή κακώς είδαμε και εσάς και μπορούμε να συγκριθούμε. Άρα, οι ΜΕΘ είναι διπλάσιες, το προσωπικό είναι παραπάνω και η χρηματοδότηση είναι παραπάνω. Αυτό σημαίνει ιδιωτικοποίηση; Με εσάς συγκρινόμαστε, με το 2019!

**ΚΑΛΛΙΟΠΗ ΒΕΤΤΑ:** Αφού είναι κλειστή στην Πτολεμαΐδα! Πείτε μας για την Πτολεμαΐδα!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία συνάδελφε!

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Και ήμουν πάρα πολύ σαφής και πολύ συγκεκριμένος, όπως προσπαθώ να είμαι, για να είμαι χρήσιμος τουλάχιστον όσον αφορά τα κίνητρα. Σας λέω, αυξάνουμε το κίνητρο στα 2.100. Αυτό που λέτε μεικτά, μπορείτε να μας πείτε τη δική σας πρόταση και να την κοστολογήσουμε. Τα 2.100 είναι σχεδόν περισσότερο από τον βασικό μισθό, είναι διπλασιασμός του βασικού μισθού.

Και πέρα από αυτό, σας έδωσα πλήρη οδικό χάρτη, όσον αφορά αυτό που ρωτήσατε στην ερώτησή σας. Σας είπα ότι θα αυξηθούν τα κίνητρα «άγονα Α΄ και Β΄» και έξτρα από αυτό, άρα τρίτο, για συγκεκριμένες ειδικότητες, που η εντατικολογία περιλαμβάνεται σε αυτές.

**ΠΡΟΕΔΡΕΥΩΝ (Γεώργιος Γεωργαντάς):** Περνάμε τώρα στην τρίτη με αριθμό 1089/11-6-2024 επίκαιρη ερώτηση πρώτου κύκλου του Βουλευτή Κιλκίς της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Στέφανου Παραστατίδη προς τον Υπουργό Υγείας με θέμα: «Υπό κατάρρευση το Γενικό Νοσοκομείο Κιλκίς». Στην ερώτηση θα απαντήσει ο Υφυπουργός Υγείας κ. Μάριος Θεμιστοκλέους.

Ορίστε, κύριε συνάδελφε, έχετε τον λόγο.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Σας άκουσα, κύριε Υπουργέ, να υπερασπίζεστε το έργο σας και αν θεωρείτε ότι η κατάσταση στο Εθνικό Σύστημα Υγείας είναι έτσι όπως την περιγράφετε, οι πολίτες δεν το θεωρούν και εμείς δεν το θεωρούμε με βεβαιότητα.

Και συνεχίζω και έρχομαι στο Κιλκίς, από την Πτολεμαΐδα στο Νοσοκομείο του Κιλκίς, το οποίο είναι ένα νοσοκομείο το οποίο είχα την τύχη να το υπηρετήσω. Το 2005 ξεκίνησα την ειδικότητα, πριν περίπου είκοσι χρόνια, την ολοκλήρωσα στο Κιλκίς υπό δύσκολες συνθήκες. Όπως σε όλα τα περιφερειακά νοσοκομεία της χώρας, έτσι αντίστοιχα και στο Νοσοκομείο του Κιλκίς δώσαμε μάχες για την εύρυθμη λειτουργία του νοσοκομείου. Προσπαθήσαμε και σταθήκαμε και εμείς στο ύψος των περιστάσεων. Όμως, η κατάσταση είκοσι χρόνια μετά είναι πολύ χειρότερη από αυτή που αφήσαμε. Είκοσι χρόνια μετά θα περιμέναμε βελτίωση. Αυτή την εικοσαετία εσείς κυβερνάτε κατά βάση.

Έχουμε, λοιπόν, την εξής κατάσταση στο νοσοκομείο: Είναι ένα νοσοκομείο το οποίο κτηριακά είναι του 1936. Είναι το μοναδικό παλαιό νοσοκομείο, το παλαιότερο νοσοκομείο σε όλη την κεντρική Μακεδονία. Δεν έχουμε καινούργιο νοσοκομείο είκοσι χρόνια μετά το μοναδικό και από τα ελάχιστα στη χώρα. Είναι το νοσοκομείο το μοναδικό που δεν έχει ΜΕΘ ακόμη σε λειτουργία με ό,τι αυτό συνεπάγετο στην περίπτωση της πανδημίας για τους πολίτες και αυτούς κυρίως που διασωληνώθηκαν και θυμίζω και τη μελέτη Τσιόδρα, για αυτό λέω «με ό,τι αυτό συνεπάγεται». Είναι το νοσοκομείο το οποίο είναι υποστελεχωμένο σε πάρα πολύ μεγάλο βαθμό, στην καρδιολογική του κλινική, στο ακτινολογικό του, στον ψηφιακό μαστογράφο, ο όποιος δεν λειτουργεί, σε τακτικά ιατρεία, τα οποία δεν λειτουργούν, ούτε η παθολογική, ούτε το διαβητολογικό.

Και σήμερα είμαστε σε μία κατάσταση, την ερώτηση αυτή τη συνέταξα προ διμήνου για το τεράστιο πρόβλημα που έχει η παθολογική, η οποία είναι η καρδιά ενός νοσοκομείου και η οποία υπολειτουργεί σε πάρα πολύ μεγάλο βαθμό, με ό,τι αποτελέσματα μπορεί αυτό να έχει για τους πολίτες του νομού.

Επί μήνες ολόκληρους συμβαίνει αυτό. Υπάρχουν γιατροί οι οποίοι είναι εξουθενωμένοι, γιατροί οι οποίοι παραιτούνται ή τελούν υπό παραίτηση, γιατροί οι οποίοι μετακινούνται από γειτονικούς νομούς για να μπορέσουν να κρατήσουν μία κλινική όρθια, η οποία δεν είναι καν στα πόδια της. Αυτή είναι η κατάσταση σήμερα. Διάβασα και τις απαντήσεις σας.

Εγώ σας ρωτώ, λοιπόν, σε τι ενέργειες σκοπεύετε να προβείτε για να μπορέσει να λυθεί άμεσα ένα πρόβλημα, το οποίο ταλανίζει τον νομό τους τελευταίους μήνες και ποια οικονομικά κίνητρα –κίνητρα παραμεθορίου- θα δώσετε στους γιατρούς, γιατί ο Νομός Κιλκίς είναι ένας νομός παραμεθόριος, για να μπορέσει ουσιαστικά να στελεχωθεί με την απαραίτητη επάρκεια το Νοσοκομείο του Κιλκίς.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ευχαριστώ πολύ για την ερώτηση. Μιας και έχετε κάνει γιατρός στο νοσοκομείο, θα πρέπει να κοιταχτούμε στα μάτια -και εγώ γιατρός είμαι- και να πούμε ότι γενικότερα το σύστημα υγείας είναι πολύ καλύτερο σε σχέση με το τι ήταν πριν από είκοσι χρόνια. Είναι πάρα πολύ καλύτερο στον ιατροτεχνολογικό εξοπλισμό. Δεν υπάρχει νοσοκομείο το οποίο να μην είναι εξοπλισμένο με τα πιο σύγχρονα μηχανήματα. Αυτή τη στιγμή ακόμη και στο κτηριακό –μιλάω γενικότερα και θα έρθω και στο συγκεκριμένο στο Νοσοκομείο του Κιλκίς- παρά τα χρόνια της κρίσης και τη μεγάλη αποστέρηση πόρων, υπάρχει 1,5 δισεκατομμύριο ευρώ, το μεγαλύτερο που δόθηκε μετά από τόσα χρόνια στο Εθνικό Σύστημα Υγείας για ανακατασκευή και ανακαίνιση πτερύγων στα νοσοκομεία.

Στις αρχές του 2027 θα έχουμε τρία νοσοκομεία που θα έχουν ολοκληρωθεί από τη δωρεά και άλλα τρία με δημόσιους πόρους. Άρα, όταν λέτε ότι είναι πολύ χειρότερη η κατάσταση, πρέπει να βάζουμε τα πράγματα στη θέση τους. Και εγώ έχω δουλέψει στο σύστημα υγείας, λίγο πιο παλαιά από εσάς έχω αρχίσει ειδικότητα και ναι, η κατάσταση αυτή τη στιγμή στα νοσοκομεία είναι καλύτερη από ό,τι ήταν τα προηγούμενα χρόνια.

Στο Κιλκίς συγκεκριμένα που έχετε πει για τα κτηριακά του έχουμε 1 εκατομμύριο ευρώ βλάβες στο κτήριο αποκατάστασης και στις διοικητικές υπηρεσίες και στα ΤΕΠ 1.750.000 ευρώ. Δεν είχαν ξαναδοθεί αυτά τα χρήματα. Ο προϋπολογισμός του Νοσοκομείου Κιλκίς είναι -αν δεν κάνω λάθος- από τα 5.340.000 ευρώ το 2019 στα 8.500.000 ευρώ το 2023. Αυτό είναι 40% αύξηση και αν οι πολίτες βλέπουν, αφήστε τους πολίτες να το κρίνουν οι ίδιοι. Μπορεί να έχω εγώ μία διαφορετική άποψη από εσάς.

Υπάρχουν προβλήματα στις συγκεκριμένες θέσεις ειδικοτήτων που μπορώ να σας πω και συγκεκριμένα. Στο καρδιολογικό που αναφέρετε έχουμε πέντε οργανικές θέσεις, έχουμε τέσσερις ειδικευμένους και τέσσερις ειδικευόμενους γιατρούς, μια πολύ καλή στελέχωση της κλινικής. Αυτή μπορεί να μην ξαναϋπήρξε. Στο ΤΕΠ, που εκεί έχουμε πρόβλημα –είναι ο κ. Παππάς- εδώ έχουμε δύο γιατρούς, ο ένας νόμιμα απουσιάζει και έχουμε προκηρύξει μια θέση επιμελητή Α΄.

**ΠΕΤΡΟΣ ΠΑΠΠΑΣ:** Τέσσερις θέσεις είναι εκεί, δεν ισχύει το χαρτί.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Τέσσερις θέσεις, ναι. Έχουμε προκηρύξει θέση επιμελητή Α΄, που για πρώτη φορά μετά από πάρα πολύ καιρό η θέση αυτή θα καλυφθεί. Έχουμε υποψηφιότητες και θα καλυφθεί. Εδώ θα είμαστε και θα το δούμε.

Άρα, όλη η προσπάθεια που γίνεται δείχνει ότι προσπαθούμε να στηρίξουμε το νοσοκομείο και εκεί που έχουμε πρόβλημα στους παθολόγους –που είναι γενικότερο πρόβλημα στη χώρα οι παθολόγοι- έχω αναφέρει τα κίνητρα προηγουμένως και μπορώ να σας τα αναφέρω ξανά, δηλαδή το 2.100 για τις μετακινήσεις και γι’ αυτά που θα υπάρξουν στα άγονα και «Β΄» έτσι ώστε να μειώσουμε τις πιθανότητες μία θέση να βγει άδεια.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, έχετε τον λόγο για τη δευτερολογία σας.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Δυσκολεύτηκα να κατανοήσω την απάντηση στο ερώτημα. Σας είπα ότι έχουμε ένα κτήριο του 1936. Το αντιλαμβάνεστε; Σήμερα, η παθολογική, η χειρουργική, η καρδιολογική λειτουργούν σε ένα κτήριο του 1936. Για τι κονδύλια μου λέτε; Επαναλαμβάνω ότι είναι το μοναδικό νοσοκομείο στην κεντρική Μακεδονία και από τα ελάχιστα στην Ελλάδα όπου το κτήριο είναι του 1936. Σε ποιους τα λέτε; Σας ακούν οι πολίτες του Κιλκίς. Μου είπατε ότι οι συνθήκες είναι καλύτερες. Είναι δέκα φορές χειρότερες. Εγώ εργαζόμουν εκεί και έχω την πλήρη εικόνα του τι συμβαίνει. Δεν μπορώ να καταλάβω.

Έχετε σημερινή εικόνα της κατάστασης; Θα σας πω ότι από το δίμηνο που έκανα την ερώτηση, από την ημέρα που συντάχθηκε, έχουν μεσολαβήσει κι άλλες εξελίξεις. Δύο γιατροί παραιτήθηκαν από την παθολογική, η οποία σήμερα έχει απομείνει με τη διευθύντρια κι έναν παθολόγο ο οποίος έχει ήδη δρομολογήσει διαδικασίες αποχώρησης, οι εφημερίες καλύπτονται με «εντέλλεσθε» από έναν αιματολόγο ο οποίος πλέον αρνείται να υποβληθεί σε αυτό το μαρτύριο καθώς απειλείται και η ασφαλής λειτουργία της αιματολογικής κλινικής και από τον γιατρό του Κέντρου Υγείας Δροσάτου ο οποίος πήρε αναρρωτική άδεια είκοσι ημερών καθώς εξουθενώθηκε από το εξαντλητικό πρόγραμμα.

Αυτή είναι η κατάσταση. Η σημερινή κατάσταση είναι αυτή. Και ρωτώ τι σκοπεύετε να κάνετε γι’ αυτό. Ποιες είναι οι ενέργειες στις οποίες πρέπει να προβείτε; Θέλετε να πούμε ότι τα πράγματα είναι καλά; Θέλετε να πούμε ότι τα πράγματα είναι καλύτερα από ό,τι πριν από είκοσι χρόνια; Δεν είναι. Θέλετε να πείτε ότι οι γιατροί εκεί έχουν καλύψει τις επτά οργανικές θέσεις; Όχι.

Το Κιλκίς είναι υπό εγκατάλειψη, με ένα οδικό δίκτυο δεκαετιών, με εκατομμύρια τουρίστες να περνούν από τον νομό εκεί, να γίνονται τροχαία ατυχήματα και να πηγαίνουν σε ένα νοσοκομείο το οποίο δεν έχει αξονικό σε εικοσιτετράωρη βάση, έχει πρόβλημα με το ακτινολογικό του, έχει πρόβλημα με τους παθολόγους, έχει πρόβλημα γενικότερα. Και δεν το κοιτάζετε το πρόβλημα αυτό! Είναι ένας νομός και ένα νοσοκομείο υπό εγκατάλειψη, παρά τις προσπάθειες που μπορεί να γίνονται.

Σας ρωτώ, λοιπόν, ξανά, επειδή -επαναλαμβάνω- ζούμε στην ίδια χώρα και επειδή γιατρός είπατε ότι είστε και εσείς, όπως είμαι κι εγώ. Θα σας πω ότι την Παρασκευή αποφασίστηκε τελευταία στιγμή να έρθει ένας παθολόγος από το «Ιπποκράτειο» της Θεσσαλονίκης για να καλύψει την εφημερία του Σαββάτου. Επειδή, λοιπόν, είστε γιατρός, καταλαβαίνετε ότι το να έρχεται ένας γιατρός σε ένα τμήμα το οποίο δεν γνωρίζει, με ασθενείς τους οποίους δεν γνωρίζει, με πρόσωπα με τα οποία δεν έχει συνεργαστεί γιατί δεν είναι ένας αριθμός και μία εφημερία για να καλυφθεί, και επειδή το γνωρίζετε ως γιατρός επειδή το επικαλεστήκατε, καταλαβαίνετε τι συνεπάγεται αυτό για την ποιότητα των παροχών υπηρεσιών υγείας στον νομό μας και στο νοσοκομείο.

Αν εσείς με αυτό είστε ικανοποιημένοι γιατί καλύφθηκε για μία μέρα με αυτόν τον τρόπο η λειτουργία της παθολογικής, εμείς δεν είμαστε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Πάλι περιγράψατε μια εικόνα εγκατάλειψης. Οι αριθμοί που σας έχουν δώσει δεν δείχνουν το ίδιο, όπως και οι ενέργειες που έχουμε κάνει σαν Κυβέρνηση. Μιλάμε γι’ αυτή την Κυβέρνηση, γιατί και εσείς καλώς ή κακώς κυβερνήσατε και δεν μπορείτε να ξεχνάτε. Αν υπήρχε η δυνατότητα να αυξήσουμε τους μισθούς των γιατρών, εμείς τους αυξήσαμε.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Εμείς πριν από είκοσι χρόνια.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Εμείς αυξήσαμε τις εφημερίες. Εμείς αυξήσαμε τους μισθούς των γιατρών. Εμείς έχουμε βάλει το κίνητρο 1.800 και το πάμε 2.100 ευρώ. Εμείς θα αυξήσουμε το επίδομα στα άγονα Α, στα επιδόματα Β και σε συγκεκριμένες ειδικότητες, γιατί, καλώς ή κακώς, η πολιτική και ο επιχειρησιακός σχεδιασμός έτσι γίνονται. Και δεν μπορείτε να μιλάτε για εικόνα εγκατάλειψης. Τα προβλήματα σας τα είπα κι εγώ. Σας ανέφερα το πρόβλημα της παθολογικής κλινικής. Όμως, γίνονται πολύ συγκεκριμένες ενέργειες εντός του πλαισίου των οικονομικών δυνατοτήτων της χώρας και αυτό πρέπει να το παραδεχτείτε.

Αυτή τη στιγμή από την τελευταία προκήρυξη γιατρών που έχουμε κάνει, για πρώτη φορά μετά από τα χρόνια της κρίσης -που και το ΠΑΣΟΚ κυβέρνησε μαζί με τη Νέα Δημοκρατία και ο ΣΥΡΙΖΑ και βλέπαμε τις προκηρύξεις στην τότε εποχή πόσο ποσοστό συμμετοχής είχαν και πόσες θέσεις έβγαιναν άγονες- αυτό δείχνει να αντιστρέφεται. Και δεν υπάρχουν μαγικά ραβδιά έτσι ώστε να μπορούμε να λύσουμε τα προβλήματα. Και σας έχω πει ότι τα χρήματα τα οποία δίνονται ως έξτρα χρηματοδότηση είναι για να επουλωθούν πληγές οι οποίες έχουν ανοίξει στα χρόνια της κρίσης. Στα χρόνια της κρίσης ήταν που σταμάτησαν να πηγαίνουν αναισθησιολόγοι. Η χώρα για πέντε χρόνια είχε καλυμμένες τις θέσεις ειδικευομένων αναισθησιολογίας σχεδόν στο 1/3. Χρειάζεται πέντε χρόνια για να βγει ένας αναισθησιολόγος. Αυτή τη στιγμή για πρώτη φορά έχουμε αύξηση στον αριθμό των αναισθησιολόγων των ειδικευομένων και αύξηση στον αριθμό των παθολόγων. Κάποια πράγματα δεν μπορούν να γυρίσουν από τη μια μέρα στην άλλη, αλλά σε αυτά τα χρόνια είναι που έγινε η ζημιά.

**ΠΡΟΕΔΡΕΥΩΝ (Γεώργιος Γεωργαντάς):** Προχωρούμε στην τέταρτη με αριθμό 1096/11-6-2024 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Υγείας με θέμα: «Να διασφαλιστεί η ολοήμερη λειτουργία του PET scan στο Γενικό Νοσοκομείο Ηρακλείου».

Θα απαντήσει ο Υφυπουργός Υγείας κ. Μάριος Θεμιστοκλέους.

Ορίστε, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, από την πρώτη στιγμή το Σωματείο Εργαζομένων του Πανεπιστημιακού Γενικού Νοσοκομείου Ηρακλείου είχε εκφράσει την ανησυχία του για το πώς θα διασφαλιστεί η εύρυθμη λειτουργία του απεικονιστικού συστήματος PET scan, δωρεά του Ιδρύματος «Σταύρος Νιάρχος» στο ΠΑΓΝΗ, ώστε να καλύπτονται οι ανάγκες των ασθενών της Κρήτης αφού δεν προβλεπόταν καμμία πρόσληψη μόνιμου προσωπικού του τμήματος πυρηνικής ιατρικής ούτε εγκατάσταση παραγωγής του ραδιοφαρμάκου που είναι απαραίτητο για τη διενέργεια της εξέτασης. Το τμήμα αυτό παρακολουθεί περίπου πέντε χιλιάδες ογκολογικούς ασθενείς σε σύνολο δέκα χιλιάδων σε ολόκληρη την Κρήτη. Δεν υπάρχει άλλη δημόσια ή ιδιωτική δομή στην περιοχή που να προσφέρει PET scan.

Ενάμιση χρόνο μετά τη λειτουργία του, η ανησυχία δυστυχώς επιβεβαιώνεται. Ο χρόνος αναμονής για την εξέταση φτάνει τους δύο μήνες και παρά την υποστελέχωση, έχουν εξυπηρετηθεί τρεις χιλιάδες εξακόσιοι ασθενείς. Σε εβδομαδιαία βάση εξυπηρετούνται περίπου εξήντα πέντε. Αυτό έχει σαν αποτέλεσμα κάθε μήνα πάνω από τριάντα ασθενείς να αναγκάζονται να μεταβαίνουν από Κρήτη Αθήνα για την πραγματοποίηση της εξέτασης, με αποτέλεσμα την ταλαιπωρία και την οικονομική τους επιβάρυνση. Μιλάμε για ογκολογικούς ασθενείς, όπου η καθυστέρηση της ακριβούς είτε διάγνωσης, είτε παρακολούθησης της εξέλιξης της ασθένειας, τους επιβαρύνει τραγικά την εξέλιξη της νόσου.

Χαρακτηριστικό είναι ότι από την 1η Μαρτίου του 2024, το ογκολογικό συμβούλιο του νοσοκομείου έστειλε σχετική επιστολή στον Διοικητή του νοσοκομείου, τον κ. Χαλκιαδάκη, με την οποία επισημαίνουν το πρόβλημα και ζητούν να τεθεί το τμήμα σε ολοήμερη λειτουργία, που είναι ο μοναδικός τρόπος να μειωθεί ο χρόνος αναμονής για την εξέταση. Η απάντηση του διοικητή ήταν ότι λόγω κόστους είναι ανέφικτη η απογευματινή λειτουργία του τμήματος, φέρνοντας τους ασθενείς αντιμέτωπους με τη διαχρονική πολιτική που εφαρμόζεται στη δημόσια υγεία σε μία λογική κόστους-οφέλους.

Το προσωπικό που απασχολείται στο τμήμα σήμερα είναι τρεις πυρηνικοί ιατροί, τρεις τεχνολόγοι -ο ένας αποσπάστηκε από τη μονάδα της κλασικής πυρηνικής ιατρικής, αποδυναμώνοντας τις υπόλοιπες μονάδες της πυρηνικής ιατρικής- μία νοσηλεύτρια που σε περίπτωση άδειας καλύπτεται από άλλα τμήματα κι ένας γραμματέας που σε περίπτωση άδειας δεν αναπληρώνεται, οπότε το τμήμα δεν καλύπτεται από γραμματέα και δεν κλείνονται τα ραντεβού.

Όλα τα παραπάνω είναι δεδομένα που επιβεβαιώνουν ότι ακόμα και η σημερινή λειτουργία του τμήματος, μιας βάρδιας δηλαδή, είναι προβληματική λόγω των σοβαρών ελλείψεων σε προσωπικό για ένα εξαιρετικά πολύτιμο μηχάνημα για το νησί της Κρήτης.

Σας ρωτάμε, κύριε Υπουργέ, ποια μέτρα προτίθεται να πάρει η Κυβέρνηση ώστε να προσληφθεί όλο το μόνιμο προσωπικό που απαιτείται για την ολοήμερη λειτουργία του -δηλαδή, δύο βάρδιες- του PET scan, δηλαδή πέντε πυρηνικοί ιατροί, πέντε τεχνολόγοι, δύο νοσηλευτές, δύο γραμματείς, για να εξασφαλιστεί με κρατική χρηματοδότηση το απαιτούμενο ραδιοφάρμακο για την απρόσκοπτη λειτουργία του τμήματος.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σας ευχαριστώ πολύ για την ερώτηση. Επιτρέψτε μου να αναφέρω ότι η στιγμή είναι ιστορική. Είστε Βουλευτής του Κομμουνιστικού Κόμματος Ελλάδας και μας ρωτάτε πότε θα εφαρμόσουμε την ολοήμερη λειτουργία του νοσοκομείου. Σας ευχαριστώ πάρα πολύ. Είμαστε αναφανδόν υπέρ της ολοήμερης λειτουργίας του νοσοκομείου. Για να δώσω να καταλάβουμε, η ολοήμερη λειτουργία είναι τα απογευματινά χειρουργεία. Είναι αυτά που ο ασθενής πηγαίνει το απόγευμα και κατά αντίτιμο κάνει την εξέταση.

Χαιρετίζω που το ΚΚΕ πέρασε στην από εδώ πλευρά και είναι η πλευρά της λογικής, είναι η πλευρά που εμείς λέμε τόσο καιρό να πάμε στην απογευματινή λειτουργία. Γιατί αυτό λέει η ερώτησή σας, αυτό μου αναφέρετε αυτή τη στιγμή, πραγματικά.

Από εκεί και πέρα, στη χώρα μας έχουμε, χάρη στη δωρεά του Ιδρύματος «Σταύρος Νιάρχος» -με το οποίο έχω μια ιδιαίτερη σχέση και συνεργασία μαζί του-τέσσερα PET scan, τα οποία έχει εγκαταστήσει στα νοσοκομεία της χώρας και το ευχαριστούμε. Χάρη σε αυτή την μεγάλη δωρεά, έχει εξασφαλιστεί το προσωπικό -ήταν και στις δεσμεύσεις μας στο ίδρυμα- για την πρωινή λειτουργία. Έχετε δώσει εσείς τους αριθμούς, που αυτά δουλεύουν σε μια κανονική ροή, με βάση το προσωπικό, το οποίο έχουν.

Για το θέμα της ολοήμερης λειτουργίας, το οποίο γνωρίζουμε -και εσείς γνωρίζετε και περισσότερα πρόσωπα και καταστάσεις- κι αφορά στην εξασφάλιση της χρηματοδότησης, σας λέω ότι ευθαρσώς ναι, στο επόμενο χρονικό διάστημα θα δούμε για την εξασφάλιση της χρηματοδότησης, έτσι ώστε να μπορέσει να γίνει και απογευματινή λειτουργία. Πιάνετε και κάνετε κριτική εκεί που πριν κάποια χρόνια κανείς δεν είχε τη δυνατότητα να κάνει PET scan και ξεχνάτε πώς ήταν πριν λίγο. Πριν δεν υπήρχε αυτό. Να εξετάσουμε και την ολοήμερη λειτουργία με την αύξηση της χρηματοδότησης στο νοσοκομείο.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, «ολοήμερη λειτουργία» δεν σημαίνει λειτουργία με ιδιωτικοοικονομικά κριτήρια. Κι εσείς αυτό που έχετε κάνει είναι με ιδιωτικοοικονομικά κριτήρια και με τα απογευματινά ιατρεία. Στην αρχή όχι εσείς -οι προηγούμενες κυβερνήσεις- και τώρα εσείς με τα απογευματινά χειρουργεία. Όταν μιλάμε για «ολοήμερη λειτουργία του PET scan», σημαίνει να λειτουργεί σε δύο βάρδιες, αποκλειστικά με δωρεάν παροχή υπηρεσιών! Είμαστε σαφείς; Σαφέστατοι! Και αφήστε τους προβοκατόρικους χαιρετισμούς ότι τάχα μου το ΚΚΕ εναρμονίζεται με τη δική σας πολιτική. Αφήστε τα αυτά!

Από εκεί και μετά, ο περιορισμένος χρόνος λειτουργίας του PET scan και η αύξηση της αναμονής, είναι αποτέλεσμα υποστελέχωσης και κρατικής υποχρηματοδότησης, δηλαδή, της εμπορευματοποίησης της υγείας. Γιατί περί αυτού πρόκειται!

Ο διοικητής του ΠΑΓΝΗ δήλωσε ότι «το PET scan επιβαρύνει το νοσοκομείο κατά ενάμισι εκατομμύριο ευρώ τον χρόνο και ότι είναι αδύνατη η απογευματινή λειτουργία του». Παρόμοιες ευαισθησίες, βέβαια, δεν έδειξε για την απόφαση αύξησης στους μισθούς των διοικητών έως 74%, γιατί προφανώς πρόκειται για τους «αρίστους», οι οποίοι δικαιούνται τέτοιου είδους μισθούς. Αυτές οι δηλώσεις πραγματικά είναι μνημείο κυνισμού σε μια προσπάθεια της Κυβέρνησης, αλλά και της διοίκησης του νοσοκομείου, να μετακυλήσει το κόστος των εξετάσεων στους ασθενείς, με το επιχείρημα της έλλειψης προσωπικού. Αυτό θέλετε να κάνετε και το κρύβετε. Δεν λέτε την πραγματική αλήθεια!

Αυτός ο διοικητής, όμως, προκαλώντας παραπέρα, τι άλλο είπε; Είπε «να μου βρουν άλλο ενάμισι εκατομμύριο εκείνοι που ζητούν την απογευματινή λειτουργία, γιατί άλλα τόσα χρειάζονται και το νοσοκομείο δεν έχει να διαθέσει αυτά τα χρήματα κι εγώ θα το κάνω».

Ας μάθει, λοιπόν, και η Κυβέρνηση και ο διοικητής το πού μπορούν να βρουν τα λεφτά. Είναι τα 500 χιλιάρικα, το μισό εκατομμύριο ημερησίως, που δίνει η Κυβέρνηση για τη συμμετοχή της φρεγάτας «ΥΔΡΑ» στην πολεμική αποστολή στην Ερυθρά Θάλασσα, για τα συμφέροντα εφοπλιστών.

Πάνω από 16 δισεκατομμύρια τα χρωστούμενα των τραπεζών στον κρατικό κορβανά, που απαλλάσσονται λόγω της πατέντας του αναβαλλόμενου φόρου. Η Ευρωπαϊκή Ένωση διαθέτει 700 δισεκατομμύρια ευρώ και 32 δισεκατομμύρια για την Ελλάδα για να χρηματοδοτηθούν οι «πράσινες» μπίζνες.

Αν αυτά τα χρήματα δίνονταν για την προστασία της υγείας του λαού, εκατομμύρια ασθενείς δεν θα αναγκάζονταν να πληρώνουν από την τσέπη τους και χιλιάδες από αυτούς δεν θα είχαν πεθάνει, επειδή δεν είχαν την κατάλληλη φροντίδα.

Προτεραιότητα, λοιπόν, για την Κυβέρνηση δεν είναι η βελτίωση της ποιότητας και η παράταση του προσδόκιμου ζωής των ασθενών, αλλά η απαλλαγή του κράτους από την ευθύνη κάλυψης των αναγκών περίθαλψης. Βέβαια, την αποστομωτική απάντηση στον διοικητή του νοσοκομείου -και προς την Κυβέρνηση, προφανώς- την έδωσε η ίδια η καθηγήτρια πυρηνικής ιατρικής, όταν ο κύριος διοικητής είπε ότι «υπάρχει η υπερσυνταγογράφηση εξετάσεων για το PET scan, το οποίο δεν είναι πανάκεια ούτε για πάσα νόσο. Η απάντηση, βέβαια, ήταν πληρωμένη από την κυρία καθηγήτρια, η οποία του λέει ότι «εγώ έδωσα όρκο στον Ιπποκράτη και όχι στο Υπουργείο Οικονομικών»! Αυτή είναι η πραγματική απάντηση.

Και για να βάλουμε τα πράγματα στη θέση τους, η τοποθέτηση του PET scan εγκρίθηκε το 2018, με ΦΕΚ. Όμως μαζί με το μηχάνημα είχε εγκριθεί και η τοποθέτηση της μονάδας παραγωγής του απαραίτητου ραδιοφαρμάκου, για τη διενέργεια των εξετάσεων. Και αυτό γιατί, λόγω απόστασης και λόγω του ότι το ραδιοφάρμακο έχει χρόνο ζωής μόλις εκατόν δέκα λεπτά, ήταν απαραίτητη και η εγκατάσταση της μονάδας παραγωγής. Το ερώτημα είναι γιατί δεν έγινε η τοποθέτηση της μονάδας παραγωγής του ραδιοφαρμάκου, παρ’ όλο που στο κόστος της δωρεάς του ιδρύματος, εκτός από το 1,7 εκατομμύριο ευρώ που προβλεπόταν για το PET scan, προβλεπόταν και 1,8 εκατομμύριο ευρώ, για τη μονάδα παραγωγής του ραδιοφαρμάκου.

Ο διοικητής, λοιπόν, υπέγραψε τη σύμβαση μαζί με το Υπουργείο και το Ίδρυμα «Σταύρος Νιάρχος». Τι προέκυψε και δύο χρόνια μετά, με άλλο ΦΕΚ, έγινε τροποποίηση της δωρεάς για τη λειτουργία κυκλότρων, που παράγουν ραδιοφάρμακο, απαραίτητο για την εξέταση του PET scan, που ανιχνεύει τον καρκίνο σε αρχικό στάδιο;

Η δωρεά τροποποιήθηκε σε τέσσερα νοσοκομεία στη χώρα -Ηράκλειο, Αλεξανδρούπολη, «Παπαγεωργίου Θεσσαλονίκης» και Ιωάννινα- όπου ακύρωνε την εγκατάσταση της μονάδας παραγωγής ραδιοφαρμάκου, με αποτέλεσμα τώρα, κύριε Υπουργέ, να δαπανώνται ημερησίως 4.700 ευρώ, για να έρχεται το φάρμακο από το Λαύριο, επιβαρύνοντας και τον ΕΟΠΥΥ, αλλά και τους καρκινοπαθείς.

Αν υπήρχε αυτή η μονάδα στο ΠΑΓΝΗ ή στα υπόλοιπα νοσοκομεία, το κόστος παραγωγής ραδιοφαρμάκου δεν θα ξεπερνούσε τα 100-150 ευρώ. Κι όλα αυτά, γιατί; Για να κάνετε αβάντα στο ένα και μοναδικό μονοπώλιο που καθορίζει την τιμή, με βάση την κερδοφορία του, εκτός του ότι υπάρχει έλλειψη ραδιοφαρμάκου, με αποτέλεσμα να αδυνατούν να κάνουν την εξέταση.

Αυτό αποτελεί και ένα παράδειγμα του τι σημαίνουν τελικά αυτές οι δωρεές των ευαγών ιδρυμάτων, τα οποία τι άλλο κάνουν, εκτός από το ότι φοραπαλλάσσονται; Αποβλέπουν και σε μια φιλομονοπωλιακή αλληλεγγύη μεταξύ των μεγάλων επιχειρηματικών ομίλων. Γι’ αυτό και η θέση του ΚΚΕ είναι ότι πρέπει να αποτελεί κρατική ευθύνη ο εξοπλισμός των …

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, ολοκληρώστε παρακαλώ.

Κύριε Υπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Από πού να αρχίσω τώρα, γιατί είπατε και πάρα πολλά.

Να αρχίσω, πέρα από αυτά που μου είπατε για «δηλώσεις του διοικητή, δηλώσεις της καθηγήτριας» κ.λπ., από το ότι εμείς θα αυξήσουμε τη χρηματοδότηση στο νοσοκομείο, έτσι ώστε να μπορέσει να ξεκινήσει την απογευματινή λειτουργία και να δούμε ότι δεν έχει και σχέση με το προσωπικό.

Δεύτερον, επειδή δυσκολεύομαι να απαντώ σε ερωτήσεις στο Κιλκίς, δυσκολεύομαι να απαντάω σε νοσοκομεία που έχουμε πρόβλημα, στο Ηράκλειο να δώσω λίγο τα στοιχεία. Ξέρετε πόσο περισσότερο προσωπικό έχουμε στο ΠΑΓΝΗ, σε σχέση με την προηγούμενη φορά; Πόσους περισσότερους γιατρούς…

**ΕΜΜΑΝΟΥΗΛ ΣΥΝΤΥΧΑΚΗΣ:** Για το PET scan μιλήστε, όχι συνολικά για το νοσοκομείο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Και για το PET scan, ξέρετε πόσους έχουμε; Έχουμε εκατό γιατρούς παραπάνω. Λέτε «δεν στηρίζετε τη δημόσια υγεία», αλλά έχουμε εκατό γιατρούς παραπάνω! Αυτό είναι φοβερό εκατόν δεκαέξι γιατρούς, παραπάνω, στο Ηράκλειο.

Είπα δυσκολεύομαι να απαντήσω σε άλλα νοσοκομεία, δυσκολεύομαι. Να μου λένε ότι έχουμε πρόβλημα αλλού, ναι, έχουμε πρόβλημα και το παραδέχομαι, αλλά στο Ηράκλειο έχουμε εκατόν έξι νοσηλεύτριες, παραπάνω. Άρα, έχουμε εκατόν δέκα στους πεντακόσιους, είναι αύξηση 20% σε ιατρικό προσωπικό. Η αύξηση στις νοσηλεύτριες είναι περίπου 15%. Οι επτακόσιες έχουν γίνει οκτακόσιες εβδομήντα. Οι επτακόσιες πενήντα οκτώ έγιναν οκτακόσιες εξήντα τέσσερις.

Μιλάμε τώρα για λεφτά και μου λέτε για ιδιωτικοποιήσεις. Ξέρετε πόσος ήταν ο προϋπολογισμός το 2019; Ήταν 64 εκατομμύρια. Ξέρετε πόσος ήταν το 2023 που μου λέτε τόση ώρα για λεφτά και σας λέω «ναι, θα βρούμε και θα πάμε και σε απογευματινή λειτουργία». Ήταν 97 εκατομμύρια. Είναι 40% παραπάνω. Είναι ένα μεγάλο νοσοκομείο το Πανεπιστημιακό του Ηρακλείου, από τα πιο μεγάλα νοσοκομεία της χώρας κι εδώ φαίνεται και η ενίσχυση παντού.

Θα έρθω λίγο, αν μου επιτρέπετε, σε αυτό που είπατε για τη δωρεά. Θα αντιπαρέλθω αυτά που είπατε -τα δικά σας, αυτά που λέει το ΚΚΕ πάντα- για τα επιχειρηματικά συμφέροντα.

Κατ’ αρχάς, το Ίδρυμα «Σταύρος Νιάρχος» -δεν το εκπροσωπώ, για να απαντήσω- αλλά δεν έχει επιχειρηματικές δραστηριότητες.

Όσον αφορά το δεύτερο που είπατε για τη δωρεά. Ξέρετε πόσο κόστιζε το ραδιοφάρμακο, τότε; Κόστιζε 700 ευρώ. Ξέρετε πόσο παίρνουμε το ραδιοφάρμακο; Γιατί η απόφαση στο να μην γίνει η κατασκευή τους -η οποία λήφθηκε μαζί με το Ίδρυμα «Σταύρος Νιάρχος»- αποφασίστηκε με βάση τα οικονομικά στοιχεία και τις προβλέψεις και μετά από τόσα χρόνια δικαιωθήκαμε στις προβλέψεις. Το ραδιοφάρμακο αυτή τη στιγμή, χάρη στις συνθήκες ανταγωνισμού, όπου αυτή είναι μία λέξη, την οποία εσείς δεν την θέλετε -δεν την θέλετε, γιατί δεν υπάρχει μονοπώλιο αυτή τη στιγμή- είναι αυτό που είπατε εσείς: Στα 160 ευρώ, με βάση τη διαπραγμάτευση του ΕΟΠΥΥ.

Πού δεν είναι; Στην Κρήτη λόγω της απόστασης. Σε όλη την υπόλοιπη χώρα έχει μια δραματική πτώση το ραδιοφάρμακο χάρη στη διαπραγμάτευση που έκανε ο ΕΟΠΥΥ, έτσι ώστε να έχουμε την τιμή εκεί που περιγράψατε προηγουμένως.

Στην Κρήτη, συγκεκριμένα, εξακολουθεί να είναι πιο φθηνό από ό,τι ήταν παρά την απόσταση. Εκεί ίσως χρειάζεται να υπάρχει ντόπια παραγωγή ραδιοφαρμάκου. Αυτό είναι κάτι το οποίο θα εξετάσουμε.

**ΕΜΜΑΝΟΥΗΛ ΣΥΝΤΥΧΑΚΗΣ:** Χρωστάτε είκοσι χιλιάδες μέρες άδειας και μετά μου λέτε ότι υπάρχει προσωπικό!

**ΠΡΟΕΔΡΕΥΩΝ (Γεώργιος Γεωργαντάς):** Προχωρούμε στην τρίτη με αριθμό 1090/11-6-2024 επίκαιρη ερώτηση δεύτερου κύκλου του Βουλευτού Αργολίδας της Κοινοβουλευτικής Ομάδας «ΠΑΣΟΚ - Κινήματος Αλλαγής» κ. Ανδρέα Πουλά προς τον Υπουργό Υγείας, με θέμα: «Σε κίνδυνο η λειτουργία της μονάδας τεχνητού νεφρού του Άργους».

Θα απαντήσει ο Υφυπουργός Υγείας κ. Θεμιστοκλέους.

Παρακαλώ, κύριε Πουλά, έχετε τον λόγο.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, η μονάδα τεχνητού νεφρού του Άργους λειτουργεί από το 1997. Ήμασταν τρεις γιατροί -έχω υπηρετήσει στην ίδια μονάδα- και αυτή τη στιγμή έχει μείνει μία γιατρός διευθύντρια του τμήματος, η οποία καλείται να εξυπηρετήσει πενήντα έναν ασθενείς αιμοκαθαιρόμενους και τριακόσιους με τετρακόσιους ασθενείς στα τακτικά εξωτερικά ιατρεία, τα έκτακτα περιστατικά συν την επιστημονική λειτουργία της ιδιωτικής μονάδας, η οποία υπάρχει στον νομό, η οποία έχει τον αριθμό των εκατό αιμοκαθαιρόμενων. Καταλαβαίνετε ότι αυτή η μοναδική συνάδελφος σε λίγο καιρό από την κούραση πιθανόν να φύγει.

Έχει προκηρυχθεί, λοιπόν, θέση από τις 12 Μαρτίου. Τελείωσε η προκήρυξη στις 8 του Απρίλη, υπάρχει μία γιατρός και ακόμα δεν έχει τοποθετηθεί. Αυτό πώς θα το λύσετε; Μία γιατρός, έχει προκηρυχθεί θέση και ακόμα δεν έχει καλυφθεί. Τι κάνετε; Τα ερωτήματα είναι απλά. Εσείς μου λέτε ότι θέλετε να τα φτιάξετε γρήγορα, να κάνετε επίσπευση του ΑΣΕΠ. Τι κάνετε; Πρόκειται για συγκεκριμένα πράγματα. Υπάρχει μία γιατρός η οποία θα πάει και εσείς ούτε αυτή δεν μπορείτε να προσλάβετε. Δώστε μας τη λύση. Αυτό ζητάμε.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Κύριε Πουλά, απαντήσατε ο ίδιος στην ερώτηση. Είπατε ότι έχουμε μια γιατρό. Τα είπατε εσείς. Στις 8 Απριλίου έληξαν οι υποψηφιότητες. Όσον αφορά αυτή τη μεγάλη προκήρυξη ήδη έχουν βγει ΦΕΚ διορισμού σε κάποια νοσοκομεία σε δύο μήνες. Αυτό στο ελληνικό κράτος δεν έχει ξαναγίνει ποτέ. Σας το λέω και ακούστε το. Για διορισμό μόνιμου γιατρού στο ΕΣΥ στο «Αγλαΐα Κυριακού» να έχει ολοκληρωθεί η προκήρυξη στις 8 Απριλίου, να έχει βγει ΦΕΚ και να διοριστεί έχει γίνει ξανά μόνο στις προσλήψεις των ΜΕΘ που κάναμε πάλι εμείς ως Κυβέρνηση. Και η γιατρός που αναφέρατε μέχρι τέλος του μήνα, αρχές Ιουλίου θα διοριστεί. Και είναι χρόνος ρεκόρ. Είναι μόνιμη θέση. Το ξαναλέω: Δεν είναι θέσεις ΑΣΕΠ, που έχετε πει, είναι θέσεις στο Υπουργείο Υγείας και γι’ αυτό έχουμε το δικαίωμα να το κάνουμε αυτό, καθώς στο ΑΣΕΠ δεν μπορούμε να παρέμβουμε.

Και επειδή με ρωτάτε τι κάνουμε, σας λέω ότι έχουμε αλλαγή του νόμου. Παραδέχομαι ότι και ο ΣΥΡΙΖΑ είχε κατεβάσει τον χρόνο που γίνονταν οι διορισμοί και είναι και σε αυτό το μοντέλο που είναι το τελευταίο σύστημα, έτσι ώστε να έχουμε πολύ γρήγορα μόνιμους διορισμούς στα νοσοκομεία.

Όσον αφορά το πρόβλημα με τη γιατρό που αναφέρατε, έχετε δίκιο και γι’ αυτό είμαστε πάρα πολύ χαρούμενοι που υπάρχει υποψήφια. Θα προσπαθήσουμε να τη φέρουμε και πιο γρήγορα -ίσως και μέχρι το τέλος του Ιούνη- για να πάει στη θέση της έτσι ώστε να ανακουφιστεί και η άλλη συνάδελφος.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πουλά, έχετε τον λόγο για τη δευτερολογία σας.

**ΑΝΔΡΕΑΣ ΠΟΥΛΑΣ:** Ευχαριστώ, κύριε Πρόεδρε.

Ελπίζω η ερώτησή μου να έπιασε τόπο. Το παρακολουθώ το θέμα και ελπίζω μέχρι το τέλος του μήνα ότι θα υπάρχει η γιατρός αυτή. Δεν μπορεί να έχει τελειώσει στις 8 του Απρίλη, να έχουν περάσει ήδη δύο μήνες και να μην έχει γίνει τίποτα, ενώ είναι απλά πράγματα.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Τόσο γρήγορα δεν έχει ξαναγίνει ποτέ.

**ΑΝΔΡΕΑΣ ΠΟΥΛΑΣ:** Ακούστε, όταν ξέρετε ότι η μονάδα τεχνητού νεφρού εξυπηρετεί τόσους ασθενείς, δεν μπορεί να κωφεύετε, κύριε Υπουργέ. Αυτό έπρεπε να έχει τελειώσει μέσα σε έναν μήνα γιατί δεν υπάρχει και άλλη υποψηφιότητα, είναι μία και μοναδική. Βλέπεις τα χαρτιά, τα εγκρίνεις, λες «εντάξει», κάνεις και τη συνέντευξη και προχωράς. Τώρα τι γίνεται; Παλιά λέγαμε ότι είχαμε τα νοσοκομεία τα οποία καθυστερούσαν. Τώρα πήγαμε στην ΥΠΕ και καθυστερεί η ΥΠΕ. Δείτε και τις άλλες, που είναι στην ίδια κατάσταση και δεν έχουν τοποθετηθεί οι γιατροί. Υπάρχουν κι άλλες περιπτώσεις. Αν το ψάξετε λιγάκι, θα δείτε.

Και δεν το λέω γιατί θέλω να σας κάνω αυτή τη στιγμή αντιπολίτευση. Απλά με καίει γιατί εκεί υπάρχει θέμα, υπάρχουν ασθενείς οι οποίοι αντιμετωπίζουν καθημερινά προβλήματα. Η γιατρός αυτή που υπάρχει, εδώ και πολλά χρόνια δίνει ό,τι έχει στους ασθενείς και πρέπει για να μην πάθει υπερκόπωση και τα «βροντήξει» και φύγει να τελειώνουμε άμεσα. Αυτή είναι η λογική.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ευχαριστώ.

Συμμερίζομαι τα αισθήματά σας. Θα προσπαθήσουμε να τη φέρουμε πιο κοντά.

**ΠΡΟΕΔΡΕΥΩΝ (Γεώργιος Γεωργαντάς):** Στην επόμενη ερώτηση, κύριε Υφυπουργέ, θα απαντήσει ο κ. Άδωνις Γεωργιάδης. Οπότε προχωράμε στη μεθεπόμενη.

Κύριε Κόκκαλη, θα περιμένετε πολύ λίγο.

Προχωρούμε στην εντέκατη με αριθμό 1101/11-6-2024 επίκαιρη ερώτηση δεύτερου κύκλου του Βουλευτή Κιλκίς της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Πέτρου Παππά προς τον Υπουργό Υγείας, με θέμα: «Αδικαιολόγητη και αιφνιδιαστική απόφαση του Υπουργείου Υγείας για θέσπιση εξετάσεων για την εισαγωγή των νέων ιατρών στις ιατρικές ειδικότητες».

Θα απαντήσει ο Υφυπουργός Υγείας κ. Μάριος Θεμιστοκλέους.

Κύριε Παππά, έχετε τον λόγο για δύο λεπτά.

**ΠΕΤΡΟΣ ΠΑΠΠΑΣ:** Ευχαριστώ, κύριε Πρόεδρε.

Κύριε Υπουργέ, στα μέσα του προηγούμενου μήνα δημοσιεύσατε μία απόφαση με την οποία επιφέρατε μία αιφνιδιαστική και δυσεξήγητη αλλαγή. Αποφασίσατε την αλλαγή ενός αδιάβλητου συστήματος που αφορά την έναρξη ιατρικής ειδικότητας, ενός συστήματος που ισχύει εδώ και δεκαετίες τηρώντας σειρά προτεραιότητας και εισάγετε τη διεξαγωγή γραπτών εξετάσεων για τις ειδικότητες εκείνες στις οποίες υπάρχει αναμονή πάνω από έναν χρόνο. Έτσι, με τα νέα δεδομένα το 20% των νέων ειδικευόμενων γιατρών θα επιλέγεται κατόπιν εξετάσεων από επιτροπή του ΚΕΣΥ.

Η απόφαση αυτή προκαλεί αλγεινή εντύπωση, καθώς τα τελευταία χρόνια ελάχιστες ειδικότητες Ιατρικής έχουν αναμονή, όπως η δερματολογία και η ενδοκρινολογία. Κάποια μικρή αναμονή υπάρχει στη νευροχειρουργική σε ορισμένα μόνο νοσοκομεία, όπως το Κρατικό της Νίκαιας και το «Γεννηματάς». Πέραν αυτού, είναι γνωστό σε όλο τον κόσμο, που εργάζεται στο Εθνικό Σύστημα Υγείας, ότι τα νοσοκομεία έχουν αδειάσει από ειδικευόμενους γιατρούς, γεγονός που επαναλαμβάνεται σταθερά και στο δημόσιο λόγο από τα συνδικαλιστικά όργανα των γιατρών και από την ΟΕΝΓΕ και από την ΕΙΝΑΠ κ.λπ.. Παρ’ όλα αυτά το Κεντρικό Συμβούλιο Υγείας εισηγήθηκε να αλλάξει το σύστημα έναρξης ειδικότητας για το 20% των υποψηφίων και οι ενδιαφερόμενοι να περνούν από γραπτές εξετάσεις και το ίδιο προβλέπεται και για τις εξειδικεύσεις που γίνονται για τους εξειδικευμένους γιατρούς.

Με δεδομένο ότι η κάλυψη των θέσεων των ειδικοτήτων μέσω εξετάσεων είναι βαθιά προβληματική, καθώς καταργεί την ισονομία, αντιβαίνει τον ισχύοντα νόμο και εισάγει έναν δυσανάλογο και αδικαιολόγητο φραγμό στην έναρξη των ιατρικών ειδικοτήτων, ερωτάστε κατ’ αρχάς, κύριε Υπουργέ, ποια σκοπιμότητα εξυπηρετεί αυτή η αλλαγή του συστήματος εισαγωγής των γιατρών για ειδίκευση και για εξειδίκευση.

Θα επανέλθω στη δευτερολογία στα υπόλοιπα.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ευχαριστώ, κύριε Πρόεδρε.

Ευχαριστώ για την ερώτηση. Να ενημερώσω ότι δεν έχει υπάρξει αλλαγή. Υπάρχει σύσταση επιτροπής για να εξετάσει το θέμα. Ούτε εγκύκλιος, ούτε απόφαση ούτε υπουργική απόφαση ούτε νόμος υπάρχουν. Υπάρχει η σύσταση επιτροπής, η οποία επιτροπή θα εξετάσει τον τρόπο εισαγωγής στις εξετάσεις. Μπορεί να την κάνουμε δεκτή, μπορεί να μην την κάνουμε δεκτή. Είναι μία επιτροπή η οποία θα εξετάσει αυτό το θέμα. Δεν υπάρχει τέτοιου είδους απόφαση. Δεν αλλάζει το σύστημα εισαγωγής στις εξετάσεις.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Παππά, έχετε τον λόγο.

**ΠΕΤΡΟΣ ΠΑΠΠΑΣ:** Ευχαριστώ, κύριε Πρόεδρε.

Χαίρομαι που ισχύει αυτό που λέτε. Είχα υπ’ όψιν μου μία εγκύκλιο, η οποία μου λέτε ότι δεν υφίσταται. Αυτή μου επισήμαναν οι ειδικευόμενοι γιατροί. Οπότε, λοιπόν, επανέρχομαι και επιχειρηματολογώ γιατί κάτι τέτοιο δεν πρέπει να ισχύσει, εφόσον βρίσκεται στους σχεδιασμούς σας.

Υπό τις τρέχουσες συνθήκες, λοιπόν, των χαμηλών αμοιβών, του υψηλού πληθωρισμού, της στεγαστικής κρίσης, της ακραίας απαξίωσης του ΕΣΥ στη χώρα μας, οι νέοι γιατροί επιλέγουν σε μεγάλο ποσοστό να ειδικευτούν, όπως γνωρίζετε καλά, κύριε Θεμιστοκλέους, στο εξωτερικό, όπου οι αμοιβές είναι τριπλάσιες και οι υποδομές στα νοσοκομεία πολλαπλάσια καλύτερες απ’ ό,τι στην Ελλάδα.

Αντί, λοιπόν, να ληφθούν μέτρα ανάσχεσης του brain drain στον ιατρικό κόσμο και να επιστρέψουν οι νέοι γιατροί στη χώρα, βλέπουμε ότι αναθέτετε ή σκοπεύετε να αναθέσετε ενδεχομένως την επιλογή των νέων ειδικευόμενων σε μια ομάδα καθηγητών -αυτή είναι η εισήγηση του ΚΕΣΥ- που θα αποφασίζουν ποιοι πτυχιούχοι της Ιατρικής θα ξεκινούν ειδικότητα και ποιοι ειδικευμένοι γιατροί θα ξεκινούν εξειδίκευση κατά προτεραιότητα σε σχέση με τους συναδέλφους, τους αποφοίτους της Ιατρικής, στα τμήματα του ΕΣΥ και σε όλες τις κλινικές της χώρας.

Παρατηρούμε, δηλαδή, μια επιχειρούμενη εργολαβική διαχείριση του μέλλοντος των πτυχιούχων της Ιατρικής που ξεκινούν ειδικότητα και παράλληλα την εισαγωγή κριτηρίων διαβλητότητας σε ένα σύστημα που λειτουργούσε χωρίς προβλήματα μέχρι σήμερα.

Με δεδομένο, λοιπόν, ότι οι γιατροί του Εθνικού Συστήματος Υγείας και οι καθ’ ύλην αρμόδιοι για την εκπαίδευση των νέων γιατρών είναι οι γιατροί του ΕΣΥ, γιατί η Επιτροπή του ΚΕΣΥ εισηγείται και εσείς εξετάζετε να βάλετε μία επιτροπή η οποία θα αποτελείται σχεδόν καθ’ ολοκληρίαν από πανεπιστημιακούς γιατρούς, αφού οι γιατροί του ΕΣΥ θα εκπαιδεύουν τους γιατρούς αυτούς και δεν τους εντάσσετε στην επιτροπή, η οποία δεν θα έπρεπε και να υπάρχει; Δεύτερον, με ποια κριτήρια στην επιτροπή αυτή βάζετε αυτούς τους γιατρούς;

Δεν έλαβα, λοιπόν, απάντηση για το ποιοι είναι οι σκοποί σας, κύριε Υπουργέ. Θα ήθελα να σας θέσω υπ’ όψιν το εξής: Μήπως αυτή η πρόταση του ΚΕΣΥ, την οποία λέτε ότι εξετάζετε στο Υπουργείο, γίνεται για να εισάγονται στις λίγες και περιζήτητες ειδικότητες, όπως η ενδοκρινολογία, η ρευματολογία, αυτοί οι «ημέτεροι», τους οποίους ενδεχομένως θέλουν και οι γιατροί στις κλινικές τους; Μήπως έτσι θα γίνεται ένα σύστημα επιλογής ειδικευόμενων από τους γιατρούς των νοσοκομείων, αυτούς τους οποίους θέλουν και μήπως και συγγενών τους;

Γιατί τα λέμε όλα αυτά, κύριε Υπουργέ; Γνωρίζουμε καλά το τι ισχύει. Γνωρίζετε ότι πρόσφατα, πριν από δέκα, δεκαπέντε, είκοσι χρόνια, υπήρχε ένα κύκλωμα εισαγωγής γιατρών από τις χώρες της ανατολικής και της κεντρικής Ευρώπης, ένα διαβλητό κύκλωμα εξετάσεων, το οποίο πολλαπλώς έχει κατακριθεί. Γνωρίζετε επίσης για ένα κύκλωμα το οποίο έφερνε γιατρούς, φοιτητές από το εξωτερικό με ψευδείς παθήσεις. Οι μισοί από αυτούς είχαν σκλήρυνση κατά πλάκας. Όλα αυτά πολλαπλώς έχουν καταγγελθεί.

Μία αναζήτηση ακόμα να κάνουμε για την οικογενειοκρατία η οποία επικρατεί αυτή τη στιγμή στις ιατρικές σχολές. Γνωρίζουμε ότι στο μισό Αριστοτέλειο, στην ιατρική του σχολή, όπως και στις ιατρικές σχολές των άλλων πόλεων, είναι οι έδρες τους κληρονομικές, από τους πατεράδες στους γιους, στις νύφες και στους γαμπρούς. Δικαιολογημένα, λοιπόν, έχουμε την υποψία γιατί να εισάγετε ή να σκοπεύετε να εισάγετε ένα τέτοιο διαβλητό σύστημα. Μας διαβεβαιώνετε ότι απλά είναι μια εισήγηση. Λέμε ότι κάτι τέτοιο δεν πρέπει να εισαχθεί, γιατί θα υπάρχει ένα κριτήριο διαβλητότητας και τα φτωχά παιδιά που τελειώνουν την ιατρική σχολή, τα οποία δεν έχουν «μπάρμπα στην Κορώνη», κύριε Υπουργέ, δεν θα μπορούν να μπαίνουν στην ειδικότητα και θα καθυστερούν ακόμα περισσότερο σε σχέση με συναδέλφους τους που ενδεχομένως έχουν τέτοιο προνόμιο.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο για τη δευτερολογία σας.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σεβαστές οι παρατηρήσεις σας, κύριε συνάδελφε, τις έχω σημειώσει. Δεν υπάρχει εισήγηση της επιτροπής. Υπάρχουν κάποιες σκέψεις. Εμείς δεν έχουμε παραλάβει κάποια εισήγηση για να σχολιάσω περαιτέρω. Κρατάω τα όσα έχετε πει.

Θα κλείσω λέγοντας ότι ο αριθμός των ειδικευόμενων στη χώρα έχει αυξηθεί σημαντικά σε σχέση με τα χρόνια που ήταν κυβέρνηση ο ΣΥΡΙΖΑ, που υπήρξε ο χαμηλότερος αριθμός ειδικευόμενων που είχε ποτέ το Εθνικό Σύστημα Υγείας.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Θα συζητηθεί τώρα η ένατη με αριθμό 1094/11-6-2024 επίκαιρη ερώτηση δεύτερου κύκλου του Βουλευτή Λάρισας της Κοινοβουλευτικής Ομάδας «ΣΥΡΙΖΑ – Προοδευτική Συμμαχία» κ. Βασιλείου Κόκκαλη προς τον Υπουργό Υγείας, με θέμα: «Ουσιαστικός διάλογος για την επίλυση προβλημάτων του Εργαστηριακού Κλάδου Ιατρών και όχι εκβιαστικές διατάξεις είναι η λύση στα χρόνια προβλήματα των ιδιωτικών εργαστηρίων».

Στην επίκαιρη ερώτηση του κυρίου συναδέλφου θα απαντήσει ο Υπουργός Υγείας κ. Σπυρίδων - Άδωνις Γεωργιάδης.

Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, η ερώτηση είχε κατατεθεί μεσούσης της απεργιακής κινητοποίησης των μικροβιολογικών και ακτινοδιαγνωστικών εργαστηρίων ανά την Ελλάδα, που είναι πραγματικά σε αδιέξοδο. Γνωρίζετε πολύ καλά το θέμα. Σαν να μην έφτανε αυτό βέβαια, υπήρχε και η διάταξη του σχετικού ν.5103/2024 άρθρο 69, στην οποία προβλεπόταν η αυτοδίκαιη λύση των συμβάσεων παρόχων σε περίπτωση εκ μέρους τους άρνησης παροχής υπηρεσιών ή εκτέλεσης των παραπεμπτικών σε δικαιούχους, χωρίς βέβαια να αιτιολογείτε πού συνίσταται αυτή η άρνηση.

Σήμερα έχουν λήξει οι απεργιακές κινητοποιήσεις, το αίτημα όμως παραμένει, απασχολεί εκατοντάδες μικροβιολογικά εργαστήρια, όπως και ακτινοδιαγνωστικά, ειδικά τα μικρομεσαία, τις μικρές επιχειρήσεις. Το θέμα εξελίσσεται σε ένα αδιέξοδο, διότι υπάρχει ένα χρέος, το οποίο είναι ένας «κουβάς χωρίς πάτο», με κίνδυνο να αφανιστούν ειδικά οι μικρομεσαίες επιχειρήσεις μικροβιολογικού και ακτινοδιαγνωστικού ελέγχου.

Πρόσφατα είχαμε καταθέσει στο σχέδιο νόμου του Υπουργείου Εθνικής Άμυνας μια τροπολογία στην Κυβέρνηση, η οποία βέβαια απερρίφθη, στην οποία ζητούσαμε να μην υφίσταται το clawback και το rebate, ο μηχανισμός αυτόματης επιστροφής μέχρι 150.000 ευρώ και από 150.000 ευρώ και πάνω σταδιακά 5%, από 250.000 ευρώ έως 350.000 σε ποσοστό 10% και μετά 15%.

Θέλω σήμερα να ενημερώσετε το Σώμα και τον ελληνικό λαό τι προτίθεστε να κάνετε για να λύσετε αυτό το σοβαρότατο πρόβλημα, το οποίο έχει αντίκτυπο στον πολίτη της χώρας μας, ο οποίος τελικά «πληρώνει τη νύφη», διαπιστώνοντας πριν λίγες ημέρες ότι αυξήθηκε εκ νέου η συμμετοχή του στις μικροβιολογικές εξετάσεις.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πολύ, κύριε Πρόεδρε.

Αποφάσισα να έλθω να απαντήσω ο ίδιος στην ερώτηση του κυρίου συναδέλφου. Τη θεωρώ πάρα πολύ σημαντική. Αφορά πάρα πολύ κόσμο. Πρέπει να ενημερώσουμε το Σώμα και κατά συνέπεια τον ελληνικό λαό με υπευθυνότητα.

Διαβάζω το ερώτημα, γιατί όλη η ερώτηση είναι μεγάλη: «Ερωτάται ο αρμόδιος Υπουργός: Σκοπεύει να ικανοποιήσει βασικές διεκδικήσεις του εργαστηριακού κλάδου, με τη θέσπιση καθιέρωσης ορίου στο ύψος του clawback έως 5%, πέραν του οποίου την ευθύνη θα αναλαμβάνει το κράτος, με σημαντική αύξηση του προϋπολογισμού για τη διάγνωση, στο ύψος του ευρωπαϊκού μέσου όρου, με λήψη μέτρων για την ορθή και ορθολογική εφαρμογή κανόνων συνταγογράφησης, εκτέλεσης και ελέγχου και παραγραφή του τεχνητού χρέους που έχει δημιουργηθεί μέχρι σήμερα;».

Ποια είναι η περίπτωση εδώ; Πράγματι έχουμε ένα πολύ μεγάλο ποσοστό clawback και συνολικά επιστροφών και rebate για όσους είναι υπόχρεοι rebate στον κλάδο των ακτινοδιαγνωστικών και διαγνωστικών εργαστηρίων.

Για να καταλάβει το Σώμα, όταν ήμουν Υπουργός Υγείας το 2014 που είχαμε καθιερώσει το clawback, το clawback στην κατηγορία έφτανε 7%. Σήμερα συνολικά στις επιστροφές υπάρχουν κατηγορίες που ξεπερνούν το 50% συνολικά rebate-clawback και το clawback ορισμένες φορές το 40%.

Σημειώστε ότι το 2014 ο προϋπολογισμός ήταν 350 εκατομμύρια και τώρα ο προϋπολογισμός είναι 500 εκατομμύρια, δηλαδή έχουμε πάνω από 40% αύξηση του προϋπολογισμού, των χρημάτων που δίνει ο ΕΟΠΥΥ κάθε χρόνο και ταυτόχρονα μια εκτίναξη του clawback. Αυτό από μόνο του είναι παράλογο. Η μεγάλη αύξηση του προϋπολογισμού θα έπρεπε να οδηγεί σε μείωση του clawback και όχι σε αύξησή του, καθώς ο πληθυσμός της χώρας δεν άλλαξε από το 2014 κατά 40% για να υπάρχει κάποιος λόγος διά γυμνού οφθαλμού να υπάρχει αυτή η εκτίναξη.

Άρα τι έχει συμβεί; Θα σας πω αμέσως. Έχει συμβεί ένα ΦΕΚ με αριθμό 3458/Β/2016 που εξεδόθη από τον Αναπληρωτή Υπουργό Υγείας κ. Παύλο Πολάκη, ο οποίος προσέθεσε ογδόντα έξι εξετάσεις αποζημιούμενες από τον ΕΟΠΠΥ στα ιδιωτικά διαγνωστικά κέντρα.

Οι ογδόντα έξι αυτές εξετάσεις ξέρετε πόσο επιβαρύνουν ετησίως τα ιδιωτικά διαγνωστικά κέντρα, αγαπητέ κύριε συνάδελφε; Τα μετρήσαμε για να κάνουμε την κουβέντα με τους απεργούς. 104 εκατομμύρια τον χρόνο, 104 εκατομμύρια το 2016, 104 εκατομμύρια το 2017, 104 εκατομμύρια το 2018, 104 εκατομμύρια το 2019 και ούτω καθ’ εξής.

Μπορείτε στη δευτερολογία σας να μου πείτε όταν ψηφίσατε ως κυβέρνηση ΣΥΡΙΖΑ - ΑΝΕΛ την ένταξη εκατόν τριών επιπλέον εξετάσεων πόσα χρήματα βάλατε στον προϋπολογισμό για να καλύψετε, κύριε Παππά –γιατί είστε και γιατρός- αυτές τις εξετάσεις;

Για να μην χάσετε πολύ χρόνο στο ψάξιμο, θα σας το πω εγώ: Μηδέν. Προσθέσατε 104 εκατομμύρια στο κόστος και βάλατε μηδέν στα έσοδα. Και αφού το κάνατε αυτό επί τρία συνεχή χρόνια ως κυβέρνηση, αγαπητέ κύριε συνάδελφε, και ξεσκίσατε τα διαγνωστικά και ήρθαμε εμείς και βάλαμε 150 εκατομμύρια τον πρώτο χρόνο, κατευθείαν, παραπάνω, δεν φτάνουν και αυτά τα 150 γιατί έχουμε χάσει 500 τα τέσσερα χρόνια ΣΥΡΙΖΑ, έρχεστε τώρα εδώ και μου λέτε τι; Αν θα θεσπίσει τώρα η Κυβέρνηση Μητσοτάκη πλαφόν στο clawback. Εσείς θεσπίσατε πλαφόν στο clawback;

Ακούστε τώρα, κύριε Πρόεδρε, -και κλείνω με αυτό για να επανέλθω στη δευτερολογία μου- το άκρον άωτον της πολιτικής υποκρισίας: Ο Υπουργός που έβαλε το clawback ήμουν εγώ προ δέκα ετών. Τότε ο ΣΥΡΙΖΑ έλεγε στη Βουλή όχι και είπε ότι όταν γίνει κυβέρνηση θα καταργήσει το clawback. Όταν έγινε κυβέρνηση όχι μόνο δεν κατήργησε το clawback, αλλά προσθέτοντας 104 εκατομμύρια επιπλέον εξετάσεις στα διαγνωστικά αύξησε το clawback που δήθεν θα καταργούσε. Δεν αύξησε τον προϋπολογισμό -τον αυξήσαμε εμείς- και όταν έφερα και ψήφισα το 1 και 3 ευρώ -1 στις εξετάσεις και 3 στα διαγνωστικά- αίτημα των ακτινοδιαγνωστικών, μια έμμεση χρηματοδότησή τους τον χρόνο περίπου 70 εκατομμύρια, για να ελαφρυνθεί το clawback, που εσείς αυξήσατε, είπατε όχι και σε αυτό.

Δηλαδή ως Αντιπολίτευση λέτε όχι σε όλα τα μέτρα τα θεραπευτικά γι’ αυτούς, ως κυβέρνηση τους ξεσκίσατε και έρχεστε τώρα εδώ και μου χύνετε δάκρυα. Εσείς, το κόμμα σας είστε υπεύθυνοι γι’ αυτό που περνάνε.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Κόκκαλη, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΟΚΚΑΛΗΣ:** Ειλικρινά, είναι αυτό πολιτική υπεύθυνη αντιμετώπιση;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είναι η αλήθεια.

**ΒΑΣΙΛΕΙΟΣ ΚΟΚΚΑΛΗΣ:** Πήρατε τον λόγο ως Υπουργός Υγείας, κυβερνάτε από το 2019 και έχουμε 2024, για να πείτε ότι φταίει ο Πολάκης; Ειλικρινά, κύριε Υπουργέ, προφανώς εσείς έτσι εννοείτε την πολιτική. Θα κάνετε κάτι για τους μικροβιολόγους; Για τους ακτινοδιαγνώστες; Ναι ή όχι;

Αυξήθηκε η συμμετοχή στις εξετάσεις εδώ και τρεις εβδομάδες, ναι ή όχι; Τι θα κάνετε; Ποια είναι η πολιτική σας με τα πρωτόκολλα; Αυτά περιμένει ο κόσμος να ακούσει και αυτά περίμενα να ακούσω εγώ, κύριε Υπουργέ.

Ειλικρινά, έτσι εννοείτε την υπεύθυνη πολιτική αντιμετώπιση στο κρίσιμο και ευαίσθητο θέμα της υγείας; Έτσι; Να παίρνετε τον λόγο εν έτει 2024 και να λέτε και να συγκρίνετε τα μνημονιακά χρόνια 2017-2018 με το δικό σας; Εσείς τι κάνατε; Θα βγάλουμε άκρη αν πούμε εσείς τι κάνατε, εμείς τι κάναμε; Επιτέλους σοβαρευτείτε.

Περιμένω στη δευτερολογία σας να αφήσετε τα «ξεσκίσματα» και να πείτε συγκεκριμένα πράγματα, αφ’ ενός για τη λύση του χρέους που έχουν οι μικροβιολόγοι και τα άλλα εργαστήρια, και όλα αυτά γιατί; Διότι τελικός αποδέκτης είναι ο πολίτης, ο ασθενής. Αυτό κάνατε σήμερα, κύριε Υπουργέ. Σήμερα οπουδήποτε πληρώνει ο πολίτης, είτε είναι ιδιωτικό, που ούτως ή άλλως πλήρωνε, είτε είναι δημόσιο. Αυτό κάνατε.

Και αντί να πείτε ότι ως Κυβέρνηση έχουμε συγκεκριμένη πολιτική, όπως ενίσχυση και διεύρυνση των δημοσίων δομών διαγνωστικών εξετάσεων και απεικονιστικών ελέγχων της πρωτοβάθμιας φροντίδας υγείας, εμπέδωση του οικογενειακού ιατρού και των ΤΟΜΥ. Εγώ δεν θα αγορεύσω τώρα ότι τα ΤΟΜΥ ήταν επί δικής μας διακυβέρνησης. Αυτό το οποίο ενδιαφέρει, κύριε Γεωργιάδη, τον κόσμο σήμερα αύριο είναι εάν μειωθεί η συμμετοχή του στις εξετάσεις. Αυτό που ενδιαφέρει τον κόσμο είναι αν τα μικροβιολογικά εργαστήρια, τουλάχιστον τα μικρά, θα μπορέσουν να αντέξουν, εάν θα κάνετε κάτι αφ’ ενός για το χρέος τους, το οποίο δεν φαίνεται να καλύπτεται ποτέ και με μαθηματική ακρίβεια θα κλείσουν, και αφ’ ετέρου για τον πολίτη που μας βλέπει, εάν θα μπορέσει να έχει δωρεάν πρόσβαση και περίθαλψη στο δημόσιο σύστημα υγείας μέσω του ΕΟΠΥΥ. Ένα κι ένα κάνουν δύο, δεν κάνουν έντεκα.

Τώρα εάν πάρετε τον λόγο, που θα τον πάρετε τον λόγο, και αρχίσετε να λέτε ότι εμείς τους ξεσκίσαμε, ορίστε, εσείς τι κάνατε τώρα πέντε χρόνια; Τι κάνατε πέντε χρόνια; Ποια είναι η πολιτική σας; Δεν είναι λογικό το ερώτημα; Τοποθετηθείτε και πείτε ότι εγώ για το clawback, για το rebate ως Υπουργός Υγείας θα εισηγηθώ αυτό, μετά από έναν χρόνο, δύο χρόνια, συγκεκριμένα μέτρα. Οι πολιτικές για την υπερβολική συνταγογράφηση του Υπουργείου θα είναι αυτές, ένα κι ένα και δύο και τρία.

Το να λέτε ότι φταίει ο Πολάκης εν έτει 2024 αυτό είναι υπεύθυνη απάντηση; Συγγνώμη, αλλά δεν είναι. Περιμένει ο κόσμος από εσάς υπεύθυνη και σοβαρή τοποθέτηση. Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο για τη δευτερολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πρώτα απ’ όλα με ρωτήσατε αν ήρθα εδώ να πω αυτά με κάποιου είδους έκπληξη. Την απάντηση, αγαπητέ κύριε συνάδελφε, σας τη δίνει ο «ΤΕΙΡΕΣΙΑΣ» στη μεγαλύτερη τραγωδία της αρχαίας ελληνικής γραμματείας, τον «Οιδίποδα Τύραννο», όταν λέει ο Τειρεσίας στον Οιδίποδα, όταν του έχει αποκαλύψει το πραγματικό έγκλημα του Οιδίποδος, το οποίο είναι και ο πυρήνας της τραγωδίας, «Βεβαίως τολμάω να σ’ το πω με τη δύναμη της αλήθειας, αν η αλήθεια έχει ακόμα κάποια αξία σε τούτο τον τόπο». Όσα σας είπα, κύριε συνάδελφε, είναι η αλήθεια! Και ξέρετε ποιοι το λένε; Αυτοί που κάνουν απεργία και τους υπερασπίζεστε. Διότι το πρώτο τους αίτημα και ο λόγος που κάνουν απεργία δεν είναι κατά της Κυβέρνησης Μητσοτάκη και του Γεωργιάδη, αλλά είναι να αποσύρουμε το ΦΕΚ Πολάκη. Έτσι το γράφουν στα αιτήματά τους, «να αποσύρουμε το ΦΕΚ Πολάκη».

Άρα αν, κύριε συνάδελφε, σας ενοχλεί ο Υπουργός Υγείας που αναφέρει το ΦΕΚ Πολάκη κατά τη γνώμη σας ετεροχρονισμένα, πηγαίνετε στους απεργούς, οι οποίοι είναι αυτοί που υποτίθεται υπερασπίζεστε και πείτε τους να αφαιρέσουν το αίτημα από τις επίσημες ανακοινώσεις τους να καταργήσουμε το ΦΕΚ Πολάκη και να τους πείτε «ντροπή σας που το ζητάτε μετά από τόσα χρόνια».

Πάμε τώρα και στην ουσία. Σας θεωρώ αρκετά επιμελή για να σας έχει διαφύγει το γεγονός ότι όσα είπατε τα έχουμε ήδη κάνει. Παράδειγμα πρώτο: ψηφίσαμε διάταξη νόμου όπου μεταφέρουμε την ευθύνη και στον γιατρό για την υπερσυνταγογράφηση των διαγνωστικών εξετάσεων και έχουμε θεσπίσει για πρώτη φορά συγκεκριμένα μέτρα που μπορεί να εφαρμόσει ο ΕΟΠΥΥ εκεί που βλέπει ότι παραβιάζονται συστηματικά τα διαγνωστικά και θεραπευτικά πρωτόκολλα.

Δεύτερον, για να λειτουργήσει αυτή η διάταξη, που κουνάει το κεφάλι του ο κ. Παππάς και δικαίως, κάναμε κάτι που έχει περάσει στα ψιλά της δημοσιότητας. Αυτοί τους οποίους υπερασπίζεστε σήμερα, το ξέρουν πόσο σημαντικό είναι. Βάλαμε για πρώτη φορά στην ιστορία της ΗΔΙΚΑ και όλα τα αποτελέσματα των εξετάσεων από 1η Ιουνίου μπαίνουν με ηλεκτρονικό τρόπο στο σύστημα και όχι σε μορφή pdf.

Τι θα πει αυτό; Μέχρι σήμερα όταν έμπαινε ένα θεραπευτικό ή διαγνωστικό πρωτόκολλο, έπρεπε ο γιατρός να δει τις εξετάσεις και να κρίνει αν παραβιάζεται το πρωτόκολλο και μετά να ακολουθήσει ή όχι το πρωτόκολλο. Από 1η Ιουνίου αυτό γίνεται αυτόματα από την ΗΔΙΚΑ, επειδή έχει τις τιμές των διαγνωστικών εξετάσεων μέσα στον φάκελο και δεν επιτρέπει στον γιατρό να πάει να γράψει απευθείας αυτό το οποίο θέλει, παρά μόνο αν ο γιατρός ζητήσει εξαίρεση από το πρωτόκολλο για ιδιαιτέρως σημαντικούς λόγους υγείας. Αλλά αν αυτό το κάνει εκ συστήματος και βγαίνει ένας γιατρός να έχει πάνω από 10% εξαίρεση από τα πρωτόκολλα, αυτόματα ανεβαίνει σημαία πια στον ΕΟΠΥΥ και του στέλνεται e-mail για έλεγχο για να εξηγήσει για ποιον λόγο έχει γράψει περισσότερα από το 10% των ασθενών του εκτός πρωτοκόλλων.

Αυτό που σας είπα τώρα είναι η μεγαλύτερη επανάσταση ελέγχου της δαπάνης των διαγνωστικών εξετάσεων που έχει γίνει στην Ελλάδα τα τελευταία πενήντα χρόνια και έγινε επί υπουργίας μου και είμαι περήφανος σε ελάχιστο χρόνο. Ούτε αυτό το κάνατε, το έκανα εγώ επί δικής μου θητείας. Και ξέρετε γιατί το έκανα; Γιατί εγώ συμμερίζομαι πράγματι την αγωνία αυτών των ανθρώπων που έχετε στην ερώτησή σας, στ’ αλήθεια. Αν και εσείς το συμμεριζόσασταν το ίδιο, θα είχατε ψηφίσει τη διάταξη για το 1 και 3. Αλλά δεν την ψηφίσατε, γιατί θέλατε να λαϊκίσετε. Θέλατε να πείτε στον κόσμο ότι δεν χρειάζονται παραπάνω λεφτά τα ιδιωτικά διαγνωστικά κέντρα και να μην δίνει ο κόσμος το 1 και 3. Και θα πείτε τώρα «Και αυτός που δεν έχει να δώσει το 1 και 3 ή που δεν θέλει;».

Σας ενημερώνω, λοιπόν, γιατί ούτε αυτό το έχετε παρακολουθήσει, ότι από τη Μεγάλη Εβδομάδα φτιάξαμε ειδική πλατφόρμα μέσω της ΗΔΙΚΑ και του Gov.gr με τους κωδικούς «TAXIS» που κάθε συμπολίτης μας μπορεί να μπει να κλείσει ηλεκτρονικά ραντεβού για διαγνωστικές εξετάσεις στην πλησιέστερη σε αυτόν δημόσια δομή και εκεί πηγαίνει εντελώς δωρεάν χωρίς το 1 και τα 3 ευρώ.

Άρα τι έχουμε κάνει; Πρώτον, διαγνωστικά και θεραπευτικά πρωτόκολλα είναι κλειδωμένα για πρώτη φορά στην ιστορία. Δεύτερον, ποινές στους γιατρούς που υπερσυνταγογραφούν ώστε να μην φορτώνονται τα διαγνωστικά κέντρα τη συνταγογράφηση που κάνει ένας γιατρός, που το κάνει για άλλους λόγους. Τρίτον, έχουμε βάλει το 1 και τα 3 ευρώ για να πάρουν περισσότερη χρηματοδότηση, περίπου 70 εκατομμύρια τον χρόνο, αυτοί οι οποίοι πληρώνουν τα σπασμένα Πολάκη. Τέταρτον, έχουμε φτιάξει ειδική πλατφόρμα για να μπορεί να κλείνει ραντεβού ο κόσμος και να γλιτώνει το 1 και τα 3 ευρώ εφόσον δεν θέλει να το πληρώσει και να πάει σε δημόσια δομή.

Και ξέρετε πόσα ραντεβού κλείνονται πια την ημέρα από την πλατφόρμα που φτιάξαμε πριν από ένα μήνα; Δέκα χιλιάδες κατά μέσο όρο την ημέρα πάνε πια στις δημόσιες δομές. Χάρη σε αυτή μας την πολιτική επιστρέφει κόσμος από τα ιδιωτικά διαγνωστικά κέντρα στις δημόσιες δομές. Και εσείς που υποτίθεται ότι ήσασταν οι υποστηρικτές των δημοσίων δομών, δεν κάνατε τίποτε απ’ όλα αυτά.

Όσο αφορά τις ΤΟΜΥ -τις είπατε και με μια υπερηφάνεια- ξέρετε ποιες είναι οι διαγνωστικές εξετάσεις που κάνουν; Ξέρετε; Καμμία. Απλώς σε βλέπει ο γιατρός. Δεν έχουν τη δυνατότητα αιμοληψίας, ούτε τη δυνατότητα να σε στείλουν κάπου να κάνεις διαγνωστικές εξετάσεις, τίποτα. Είναι μόνο για να τις βλέπουμε.

Άρα λοιπόν, κύριε συνάδελφε, εάν θέλετε στα σοβαρά να κάνετε τέτοια ερώτηση, θα φωνάξω απεργούς στο γραφείο σας και θα τους πείτε ότι κάτι μου είπε ο κ. Γεωργιάδης να φέρει τον Πολάκη και εγώ του είπα να μην το πει στην Βουλή αυτό και δεν με ενδιαφέρει. Και να ακούσουμε τι θα σας πουν αυτοί που σας έφεραν να κάνετε αυτή την ερώτηση. Είναι ή δεν είναι το πρώτο τους αίτημα απ’ όλα που βάζουν;

**ΒΑΣΙΛΕΙΟΣ ΚΟΚΚΑΛΗΣ:** Όχι, δεν είναι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Βεβαίως και είναι. Αυτά είναι δημόσια έγγραφα.

Άρα, λοιπόν, αγαπητέ εκπροσωπώντας ένα κόμμα που έβαλε τις βάσεις για να κλείσει όλα τα διαγνωστικά εργαστήρια στην Ελλάδα, το να έρχεστε και να κουνάτε το δάχτυλο σε εμάς, πάει πολύ.

Σημειωτέον, επειδή ρωτήσατε τι κάναμε εμείς, εμείς βάλαμε συν 150 εκατομμύρια τον χρόνο προυπολογισμό για αυτούς. Όχι εσείς. Εσείς δεν βάλατε ούτε μισό ευρώ. Εσείς αυξήσατε κατά 104 εκατομμύρια τον χρόνο το κόστος και δεν τους βάλατε ούτε ένα ευρώ. Ξέρετε γιατί; Γιατί στην πραγματικότητα θέλατε να κλείσουν. Και τώρα είστε εδώ και χύνετε κροκοδείλια δάκρυα μόνο και μόνο για λόγους αντιπολίτευσης.

Στην πραγματικότητα εκπροσωπείτε ένα κόμμα που ως κυβέρνηση έκανε τα πάντα για να κλείσουν. Και εγώ θα κάνω τα πάντα για να μείνουν όρθια.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Σας ευχαριστώ και τους δύο.

Ακολουθεί η πρώτη με αριθμό 4212/9-4-2024 ερώτηση του κύκλου των αναφορών και ερωτήσεων, του Βουλευτή Φθιώτιδος της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ιωάννη Σαρακιώτη προς τον Υπουργό Υγείας με θέμα: «Εκκρεμεί εδώ και πέντε χρόνια η λειτουργία της 2ης Τοπικής Ομάδας Υγείας (ΤΟΜΥ) Λαμίας (περιοχή Παγκρατίου) - Σοβαρή υστέρηση στον τομέα της Πρωτοβάθμιας Φροντίδας Υγείας στην περιοχή».

Στην ερώτηση θα απαντήσει ο Υφυπουργός κ. Θεμιστοκλέους.

Ορίστε, κύριε συνάδελφε, έχετε τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Κύριε Υπουργέ, τα προηγούμενα χρόνια μία από τις εμβληματικότερες παρεμβάσεις του ΣΥΡΙΖΑ-Προοδευτική Συμμαχία στον τομέα της υγείας και συγκεκριμένα της πρωτοβάθμιας ήταν η θεσμοθέτηση και η ίδρυση των ΤΟΜΥ. Ο νόμος ήταν του 2017 και μέσα σε μόλις λίγους μήνες άνοιξαν εκατόν είκοσι επτά ΤΟΜΥ σε ολόκληρη τη χώρα. Πέραν του γεγονότος ότι έλαβαν χώρα πάνω από ένα εκατομμύριο επισκέψεις ασθενών στις συγκεκριμένες υπηρεσίες, υλοποιήθηκαν και δράσεις οι οποίες εξαιτίας του διεπιστημονικού χαρακτήρα αυτών των δομών είχαν ως στόχο την ευαισθητοποίηση των πολιτών, στόχευαν στην πρόληψη, κουλτούρα πρόληψης, αποσυμφόρηση βεβαίως των νοσοκομείων αλλά και την αναβάθμιση της πρωτοβάθμιας υγείας.

Το 2018 εγκαινιάστηκε και λειτουργεί μέχρι σήμερα η 1η Τοπική Μονάδα Υγείας στη Λαμία, κοντά στην περιοχή της πανελλήνιας έκθεσης. Από τότε έχουν παρέλθει αρκετά χρόνια και ακόμη δεν έχει ολοκληρωθεί, δεν έχει λειτουργήσει η δεύτερη ΤΟΜΥ στην περιοχή του Παγκρατίου Λαμίας.

Και η ερώτηση είναι πολύ απλή: Πότε θα ανοίξει η δεύτερη ΤΟΜΥ στη Λαμία; Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σας ευχαριστώ.

Θα συμφωνήσω μαζί σας για τον ρόλο τον οποίο έχουν επιτελέσει οι ΤΟΜΥ μέχρι αυτή τη στιγμή. Οι ΤΟΜΥ είναι πλέον ενσωματωμένες στο Εθνικό Σύστημα Υγείας και μάλιστα με ενέργειες της δικής μας Κυβέρνησης έγινε η περαιτέρω ενσωμάτωσή τους και χρησιμοποιήθηκαν και στον θεσμό του προσωπικού γιατρού που τον πήραμε πολύ χαμηλά από την κυβέρνηση του ΣΥΡΙΖΑ και έχουμε καταφέρει να τον φθάσουμε στο καλύτερο σημείο που υπήρξε στη χώρα τα τελευταία χρόνια.

Όσον αφορά τις ΤΟΜΥ να σας θυμίσω -γιατί έτυχε να το χειριστώ και ως Γενικός Γραμματέας της πρωτοβάθμιας- ότι ο σχεδιασμός σας ήταν ευθύς εξαρχής πολύ συγκεκριμένος και δεν τον αλλάξαμε καθόλου. Αυτό είναι πάρα πολύ σημαντικό. Έγιναν δύο προκηρύξεις επί δική σας κυβέρνησης και μία τρίτη με εμάς. Και στις δικές σας τις προκηρύξεις και σε εμάς εξακολουθούν να μην έχει εκδηλώσει ενδιαφέρον κανένας γιατρός και αυτός είναι ο λόγος που δεν άνοιξε η συγκεκριμένη ΤΟΜΥ στη Λαμία. Υπήρξαν τρεις προκηρύξεις. Στις δύο επί ΣΥΡΙΖΑ δεν εμφανίστηκε γιατρός και στην τρίτη επί των δικών μας ημερών δεν εμφανίστηκε γιατρός.

Πέρα από τη δική μας πολιτική, που συνεχίσαμε τις ΤΟΜΥ, είναι και δέσμευση της χώρας και η συνέχισή τους και η μετατροπή τους σε μόνιμες δομές. Να θυμίσω εδώ ότι εμείς τις εντάξαμε στη λειτουργία των κέντρων υγείας, εμείς τις χρησιμοποιήσαμε. Δηλαδή τις πήγαμε ένα βήμα περισσότερο από όσο τις πήραμε. Θα εφαρμοστεί και ως συνέχεια του θεσμού του προσωπικού γιατρού.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Σαρακιώτης για τη δευτερολογία του.

**ΙΩΑΝΝΗΣ ΣΑΡΑΚΙΩΤΗΣ:** Κύριε Υπουργέ, πραγματικά αν δεν είχε μεσολαβήσει η τοποθέτηση του Υπουργού προηγουμένως, ο οποίος ανέφερε κατά λέξη ότι είναι μόνο να τις βλέπουμε τις ΤΟΜΥ, θα συμφωνούσα με αυτά που αναφέρατε για την αξία τους, τη λειτουργία τους. Αλλά πριν από πέντε λεπτά -δίπλα του ήσασταν- φαντάζομαι ακούσατε ότι ο κ. Γεωργιάδης είπε ότι οι ΤΟΜΥ είναι μόνο για να τις βλέπουμε. Εσείς ήρθατε και εξήρατε τη λειτουργία των ΤΟΜΥ -και καλά κάνατε- και ο Υπουργός φαίνεται ότι έχει μια τελείως διαφορετική αντίληψη. Εν τέλει αποφασίστε. Οι ΤΟΜΥ είναι μόνο για να τις βλέπουμε όπως προ πέντε λεπτών είπε ο κ. Γεωργιάδης ή χρησιμεύουν και στηρίζουν πραγματικά την πρωτοβάθμια;

Από εκεί και πέρα έχουν περάσει έξι χρόνια από τότε. Εν τέλει πότε υπολογίζετε ότι θα ανοίξει η δεύτερη ΤΟΜΥ; Είχα καταθέσει, από τις 28 Φλεβάρη του 2022 στον προ προηγούμενο Υπουργό τον κ. Πλεύρη, ερώτηση και ο κ. Πλεύρης είχε απαντήσει πριν από δύο χρόνια ότι γίνεται αξιολόγηση αυτή τη στιγμή προκειμένου να ολοκληρωθεί και είναι μέσα στις δεσμεύσεις μας η ανάπτυξη όλων αυτών των δομών στο αμέσως προσεχές διάστημα. Αυτό ήταν τον Φλεβάρη του 2022. Φαντάζομαι δεν εννοούσε δυόμισι χρόνια μετά το «αμέσως προσεχές διάστημα». Και συνέχιζε ο τότε Υπουργός ο κ. Πλεύρης: «Πράγματι ολοκληρώθηκαν οι προκηρύξεις και βάλαμε και παραπάνω κόσμο προκειμένου να μπορέσουν να αξιολογηθούν και γιατί είναι δέσμευση της χώρας μας αλλά και γιατί επιθυμούμε το άνοιγμα αυτών των δομών στις οποίες αναφέρεστε. Θα γίνει εντός του έτους», εντός του έτους 2022 να επαναλάβω.

Έχουμε φτάσει στα μέσα του 2024. Εν τέλει αν θεωρείτε ότι δεν υπάρχουν κίνητρα, δώστε κίνητρα. Αν πιστεύετε τις ΤΟΜΥ, όπως είναι η δική σας άποψη, δείτε τι κίνητρα μπορούν να δοθούν για να στελεχωθούν. Γιατί το 2018 πώς στελεχώθηκαν εκατόν είκοσι επτά τοπικές μονάδες υγείας και επί ημερών σας δεν έχει στελεχωθεί καμμία;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κύριος Υπουργός.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ευχαριστώ.

Έχετε μπερδέψει πολλά λόγια προηγούμενων Υπουργών. Πρώτον, ο κ. Γεωργιάδης αναφερόταν στη δυνατότητα των ΤΟΜΥ να κάνουν εργαστηριακό έλεγχο. Ναι, δεν υπάρχει. Δεν σας είπε κάτι διαφορετικό.

**ΙΩΑΝΝΗΣ ΣΑΡΑΚΙΩΤΗΣ:** Είπε ότι είναι μόνο να τις βλέπουμε.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Είπε ότι δεν μπορούν να κάνουν αιμοληψία. Εδώ είμαι, άκουσα.

Δεύτερον, ο κ. Πλεύρης σας απάντησε. Το έχω δει και στην ερώτησή σας που το γράφετε ότι ήταν στη φάση της αξιολόγησης. Σας ενημερώνω ότι δεν υπήρξε κανείς ενδιαφερόμενος. Και αυτό είναι με βάση το δικό σας σχέδιο. Δεν το πειράξαμε. Και αυτό είναι το μεγάλο προνόμιο αυτής της Κυβέρνησης. Δεν πειράξαμε το δικό σας σχέδιο καθόλου.

Μου λέτε ότι στελεχώσατε εκατόν είκοσι επτά ΤΟΜΥ, δηλαδή, τις λιγότερες από τις μισές. Με το αρχικό σας σχέδιο καταφέρατε και στελεχώσατε τις λιγότερες από τις μισές και μάλιστα περίπου στο 30% του προσωπικού. Ξέρετε, έχει και μια σημασία γιατί κυβερνήσατε. Σας λέω ότι τις ΤΟΜΥ δεν τις πειράξαμε καθόλου. Ήταν όπως τις ψηφίσατε και τις συνεχίσαμε. Η προκήρυξη η δική μας βγήκε ακριβώς με τα ίδια κριτήρια.

Υπήρξαν ΤΟΜΥ, γύρω στις εξήντα περίπου -αν θυμάμαι καλά τον αριθμό γιατί δεν τον έχω πρόχειρο- που προσθέσαμε σε αυτές τις εκατόν είκοσι επτά. Είναι η τρίτη προκήρυξη της ελληνικής πολιτείας, δύο σε εσάς και μία σε εμάς. Και ο λόγος, σας ξαναλέω, είναι πολύ ξεκάθαρος. Ίσως να ρωτάτε αυτό. Αλλά σας λέω ότι δεν πειράξαμε καθόλου τον σχεδιασμό. Ο λόγος που δεν άνοιξε η ΤΟΜΥ στη Λαμία είναι ότι δεν έδειξε κανείς γιατρός ενδιαφέρον. Και με βάση τον δικό σας νόμο, όσοι και να έχουν βάλει χαρτιά, από τη στιγμή που δεν υπάρχει γιατρός δεν μπορεί να σχηματιστεί η ΤΟΜΥ. Για αυτό δεν έχει λειτουργήσει η δεύτερη ΤΟΜΥ της Λαμίας.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Ολοκληρώθηκαν οι επίκαιρες ερωτήσεις που αφορούσαν το Υπουργείο Υγείας.

Θα διαβάσω τώρα τις επίκαιρες ερωτήσεις που δεν θα συζητηθούν. Εκκρεμούν άλλες επτά επίκαιρες ερωτήσεις που θα ακολουθήσουν.

Δεν θα συζητηθεί κατόπιν συνεννοήσεως η δεύτερη με αριθμό 1092/11-6-2024 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Γεωργίου Καραμέρου προς τον Υπουργό Κλιματικής Κρίσης και Πολιτικής Προστασίας με θέμα: «Το σπάνιο πευκοδάσος του Σχοινιά στο Μαραθώνα σε εγκατάλειψη από τον νέο αρμόδιο φορέα που σύστησε η Κυβέρνηση Μητσοτάκη».

Δεν θα συζητηθεί κατόπιν συνεννοήσεως η τέταρτη με αριθμό 1099/11-6-2024 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Παρασκευής Δάγκα, προς την Υπουργό Κοινωνικής Συνοχής και Οικογένειας, με θέμα: «Άμεσα μέτρα για την ασφαλή λειτουργία του παραρτήματος προστασίας του παιδιού Δωδεκανήσου».

Δεν θα συζητηθεί κατόπιν συνεννοήσεως η όγδοη με αριθμό 1103/11-6-2024 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Εμμανουήλ Συντυχάκη προς τον Υπουργό Εσωτερικών με θέμα: «Να διοριστούν άμεσα οι επιτυχόντες του πανελλήνιου γραπτού διαγωνισμού του ΑΣΕΠ 2Γ 2022».

Δεν θα συζητηθεί κατόπιν συνεννοήσεως η τρίτη με αριθμό 4424/19-4-2024 ερώτηση του κύκλου αναφορών-ερωτήσεων, του Βουλευτή Φθιώτιδος της Κοινοβουλευτικής Ομάδας «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Ιωάννη Σαρακιώτη προς τον Υπουργό Υποδομών και Μεταφορών, με θέμα: «Συνεχίζεται η γενικευμένη αγωνία των κατοίκων της περιοχής του Κόμματος Φθιώτιδας απέναντι στον κίνδυνο επανεμφάνισης πλημμυρικών φαινομένων, αντίστοιχων του 2021 - Αναγκαιότητα τοποθέτησης πάνω στις καταγγελίες, προβληματισμούς και τις ανησυχίες της τοπικής κοινωνίας και των φορέων της Αυτοδιοίκησης».

Δεν θα συζητηθεί λόγω κωλύματος του Βουλευτή η πέμπτη με αριθμό 1100/11-6-2024 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Κοινοβουλευτικής Ομάδας «Ελληνική Λύση» κ. Κωνσταντίνου Χήτα, προς τον Υπουργό Υγείας με θέμα: «Ελλιπής ο δημόσιος ακτινοθεραπευτικός χάρτης για τους καρκινοπαθείς».

Δεν θα συζητηθεί λόγω κωλύματος της Βουλευτού η δέκατη τρίτη με αριθμό 1102/11-6-2024 επίκαιρη ερώτηση δεύτερου κύκλου της Βουλευτού Πέλλης της Κοινοβουλευτικής Ομάδας «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Θεοδώρας Τζάκρη προς τον Υπουργό Αγροτικής Ανάπτυξης και Τροφίμων, με θέμα: «Ο Οργανισμός Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων (ΟΠΕΚΕΠΕ) σε άμεση επιτήρηση από την Ευρωπαϊκή Επιτροπή».

Θα συνεχίσουμε με τη συζήτηση των επόμενων επίκαιρων ερωτήσεων μετά από ολιγόλεπτη διακοπή. Διακόπτουμε τη συνεδρίαση.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, συνεχίζεται η συνεδρίαση.

Θα συζητηθεί τώρα η πρώτη με αριθμό 1107/11-6-2024 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κοινοβουλευτικής Ομάδας «Νέα Δημοκρατία» κ. Ευστράτιου Σιμόπουλου προς τον Υπουργό Προστασίας του Πολίτη με θέμα: «Κατοχή και χρήση σπρέι πιπεριού ως μέσο άμυνας γυναικών». Στην ερώτηση θα απαντήσει ο Υπουργός Προστασίας του Πολίτη κ. Ανδρέας Νικολακόπουλος.

Ορίστε, κύριε συνάδελφε, έχετε τον λόγο.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ, κύριε Πρόεδρε.

Τις τελευταίες ώρες γίναμε μάρτυρες ενός νέου επεισοδίου ενδοοικογενειακής βίας με πρωταγωνιστή, μάλιστα, έναν γνωστό ποινικολόγο. Έτσι, η ερώτηση που απηύθυνα προς τον Υπουργό από την προηγούμενη βδομάδα γίνεται πραγματικά επίκαιρη.

Γνωρίζω πολύ καλά ότι η παρούσα Κυβέρνηση στον τομέα της αντιμετώπισης της ενδοοικογενειακής βίας έχει κάνει πολύ σημαντικά βήματα, με πιο πρόσφατο τη δημιουργία εξήντα τριών τμημάτων μέσα στα αστυνομικά τμήματα, τα οποία θα αντιμετωπίζουν αυτές τις υποθέσεις. Επίσης, η πιλοτική εφαρμογή του «κουμπιού πανικού», του «panic button», άρχισε και υλοποιείται στο πεδίο. Είναι, λοιπόν, γνωστή η επιθυμία της Κυβέρνησης να περιορίσει το φαινόμενο.

Στο πλαίσιο αυτό ρωτώ την Κυβέρνηση διά του παρισταμένου Υπουργού αν προτίθεται το σπρέι πιπεριού, το οποίο υπό προϋποθέσεις χρησιμοποιείται και σε άλλες ευρωπαϊκές χώρες ως μέσο άμυνας κυρίως των γυναικών, να υιοθετηθεί και στην Ελλάδα.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υφυπουργέ, έχετε τον λόγο για την πρωτολογία σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε συνάδελφε, το Υπουργείο Προστασίας του Πολίτη και το Αρχηγείο της Ελληνικής Αστυνομίας αναπτύσσει στρατηγικές και στοχευμένες δράσεις για την καταπολέμηση κάθε μορφής εγκληματικότητας, για τη διαμόρφωση του επιθυμητού περιβάλλοντος ασφάλειας και την αναβάθμιση της ποιότητας ζωής των πολιτών. Αποτελεί προτεραιότητα στο πλαίσιο και του υλοποιούμενου προγράμματος Αντεγκληματικής Πολιτικής 2020-2024 ο έλεγχος του νόμιμου και παράνομου κύκλου διακίνησης των όπλων, πυρομαχικών και εκρηκτικών υλών.

Κρίσιμο είναι, για να απαντήσω στην ερώτησή σας, να εξηγήσω λίγο το θεσμικό πλαίσιο το οποίο υπάρχει αυτή τη στιγμή. Το ζήτημα της κατοχής, χρήσης και εμπορίας όπλων ρυθμίζεται από τις διατάξεις του ν.2168/1993. Σύμφωνα με τις διατάξεις του άρθρου 1 του νόμου αυτού, για τους σκοπούς του παρόντος νόμου νοείται ως όπλο κάθε μηχάνημα το οποίο εκ κατασκευής, μετατροπής ή τροποποίησης με οστική δύναμη που παράγεται με οποιοδήποτε τρόπο εκτοξεύει σφαιρίδια, βολίδες, βλήματα, βλαπτικές χημικές ή άλλες ουσίες, ακτίνες, φλόγες ή αέρια και μπορεί να επιφέρει κάκωση ή βλάβη της υγείας σε πρόσωπα ή βλάβη σε πράγματα ή να προκαλέσει πυρκαγιά, καθώς και κάθε συσκευή που μπορεί να προκαλέσει με οποιοδήποτε τρόπο τα αποτελέσματα αυτά.

Όπλα θεωρούνται, επίσης, τα αντικείμενα που είναι πρόσφορα για επίθεση, άμυνα ή ακινητοποίηση και ιδιαίτερα μηχανισμοί και κάθε μέσο εκτόξευσης χημικών ουσιών, σπρέι ή εκκένωσης ηλεκτρικής ενέργειας.

Άρα, λοιπόν, μιλάμε στην πραγματικότητα με αυτή την έννοια του νόμου ότι το σπρέι στο οποίο αναφέρεστε χαρακτηρίζεται ως όπλο, σύμφωνα με την έννοια του νόμου.

Στο άρθρο 7 του νόμου αυτού η κατοχή όπλων και λοιπών αντικειμένων που αναφέρονται στο άρθρο 1 απαγορεύονται, εκτός των περιπτώσεων που προβλέπονται στις διατάξεις του νόμου αυτού.

Στο άρθρο 2 ορίζεται ότι με απόφαση του Υπουργού Δημόσιας Τάξης επιτρέπεται κατ’ εξαίρεση η εισαγωγή συσκευών εκτόξευσης χημικών ουσιών ή συσκευών εκκένωσης ηλεκτρικής ενέργειας για αυτοάμυνα, ως και συσκευών ή εγκαταστάσεων για φωτισμό ή εκπομπή ακτίνων σε στόχο.

Η τελευταία τροποποίηση στον ν.2168/1993 έγινε με τον ν.4678/2020 στο πλαίσιο εναρμόνισης της ελληνικής νομοθεσίας με την ευρωπαϊκή οδηγία 2017/853 σχετικά με τον έλεγχο της απόκτησης και κατοχής όπλων, ο οποίος νόμος καταρτίστηκε από ειδική νομοπαρασκευαστική επιτροπή που συστάθηκε για τον σκοπό αυτόν. Κατά τη διάρκεια των εργασιών της επιτροπής, στη διαβούλευση και στη συζήτηση του νόμου αυτού στη Βουλή δεν τέθηκε θέμα προσθήκης ειδικής πρόβλεψης για τη χρήση μέσων εκτόξευσης χημικών ουσιών σπρέι πιπεριού για γυναίκες στο πλαίσιο της άμυνας. Δεν είχε τεθεί, δηλαδή, στη συζήτηση που έγινε στον νόμο αυτόν η χρήση τέτοιου μέσου.

Ωστόσο είναι χρήσιμη η πρόταση την οποία κάνετε. Είναι ενδιαφέρουσα. Εγείρονται, όμως, κάποια ζητήματα τα οποία απασχολούν και το Υπουργείο Προστασίας του Πολίτη, προκειμένου να αναφερθούμε στο θέμα αυτό. Το πρώτο θέμα είναι τυχόν και ενδεχόμενα θέματα αντισυνταγματικότητας ως προς το να δώσουμε τη δυνατότητα μόνο σε ένα φύλο να χρησιμοποιεί αυτό ως μέσο άμυνας και πρέπει να δούμε, εφ’ όσον και αν το επιτρέψουμε, τι θα γίνει και με άλλες ευάλωτες κοινωνικές ομάδες που μπορεί να ενδιαφέρονται να το χρησιμοποιήσουν.

Θα πρέπει, επίσης, να εξετάσουμε προσεκτικά τις ενδεχόμενες συνέπειες από την προσθήκη στη νομοθεσία ενός ακόμα είδους όπλου για το οποίο δεν θα απαιτείται άδεια, όπως γίνεται μέχρι τώρα με το αεροβόλο όπλο και τα μαχαίρια οικιακής χρήσης, τέχνης ή αλιείας.

Θα πρέπει, επίσης, να σας πω ότι μέχρι σήμερα δεν υπάρχουν δικογραφίες ως προς τη διάπραξη αδικημάτων, με μέσο τέλεσης το σπρέι πιπεριού, ούτε προκύπτει να έχει κατασχεθεί μέχρι σήμερα. Ωστόσο, σας ξαναλέω ότι είναι μια πρόταση, η οποία μέχρι σήμερα δεν έχει τεθεί στο δημόσιο διάλογο για τη χρησιμοποίηση στα θέματα ενδοοικογενειακής βίας, αλλά και ως εξαίρεση στον νόμο αυτόν, είναι ενδιαφέρουσα και το Υπουργείο θα την εξετάσει και αυτή.

**ΠΡΟΕΔΡΕΥΩΝ (Γεώργιος Γεωργαντάς):** Ο κύριος συνάδελφος έχει τον λόγο.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ, κύριε Πρόεδρε. Κύριε Υφυπουργέ, παρουσιάσατε, ενδελεχώς, το τι ισχύει μέχρι σήμερα. Αυτό είναι γνωστό. Αλλά από το 1993 μέχρι σήμερα, ακόμη και από το 2020 μέχρι σήμερα, έχουν γίνει πάρα πολλές αλλαγές στην κοινωνική ζωή και τα θέματα ενδοοικογενειακής βίας έχουν εκτοξευθεί.

Μένω με μεγάλη χαρά στο ότι το Υπουργείο είναι ανοικτό να κάνει τη συγκεκριμένη συζήτηση, ίσως θα πρέπει να δημιουργηθεί μια καινούργια νομοπαρασκευαστική επιτροπή. Και βέβαια, συμφωνώ για το θέμα της αντισυνταγματικότητας, ίσως δεν πρέπει να αφορά μόνο γυναίκες και ίσως πρέπει να αφορά και ειδικά επαγγέλματα και ευάλωτες ομάδες. Έτσι μπορούμε να αυξήσουμε ακόμη περισσότερο την περίμετρο της εφαρμογής του συγκεκριμένου μέτρου.

Εν πάση περιπτώσει, είμαι ικανοποιημένος από την απάντηση, γιατί για πρώτη φορά μπήκε στον δημόσιο διάλογο και ελπίζω γρήγορα να έχουμε κάποια νέα, όσον αφορά την επεξεργασία της πρότασης, η οποία βέβαια θα πρέπει ουσιαστικά να μπει και στον δημόσιο διάλογο, να μπει σε διαβούλευση, ώστε να καταλήξουμε -θεωρώ- στο τέλος θετικά.

Ευχαριστώ πολύ για την απάντηση.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ κύριε Υφυπουργέ, έχετε τον λόγο για τη δευτερολογία σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε συνάδελφε, βασικός άξονας της πολιτικής του Υπουργείου Προστασίας του Πολίτη είναι η διασφάλιση των θεμελιωδών δικαιωμάτων των πολιτών και βέβαια, η πρόληψη και αποτελεσματική αντιμετώπιση όλων των μορφών, των κάθε μορφής ενδοοικογενειακής βίας και κάθε μορφής έμφυλης βίας και στο θέμα αυτό -το είπατε και εσείς- έχουμε κάνει πάρα πολλά πράγματα και πρώτα από όλα, την αυστηροποίηση των ποινών.

Μιας και αναφερθήκατε σε υποθέσεις που απασχολούν τη δημοσιότητα, νομίζω ότι είναι χαρακτηριστικό πως η αυστηροποίηση των ποινών και πως οι δυνατότητες που δώσαμε σε κάθε εμπλεκόμενο, βοηθούν στη διαδικασία αυτή, ώστε να μπορεί να καταγγείλει κάθε περιστατικό.

Θα πρέπει, επίσης, να προσθέσω σε αυτά μια πολύ σημαντική νομοθετική παρέμβαση που έγινε και καλό είναι να τα λέμε. Είναι και ο ν.5090/24 για τον εκσυγχρονισμό του νομοθετικού πλαισίου, για την πρόληψη και καταπολέμηση αδικημάτων ενδοοικογενειακής βίας. Τι προέβλεψε πλέον ο νόμος αυτός; Καλό είναι να τα πούμε. Προέβλεψε επιπλέον την ψυχολογική βία κατά των ανηλίκων, εκτός από τη σωματική βία. Προέβλεψε ότι το θύμα είναι και άτομο που δέχεται τις υπηρεσίες του φορέα παροχής κοινωνικής μέριμνας στον οποίο ο δράστης εργάζεται. Προέβλεψε την ενδοοικογενειακή παράνομη βία και την απειλή εναντίον ανηλίκου. Προέβλεψε την αρμοδιότητα για ποινική διαμεσολάβηση και από τους κρατικούς υπαλλήλους. Εισήγαγε υποχρέωση τήρησης εχεμύθειας για την ανακοίνωση με οποιονδήποτε τρόπο του ονοματεπωνύμου τού θύματος αλλά και του δράστη.

Οι αστυνομικές αρχές υποχρεούνται πλέον αμελλητί να ενημερώσουν το θύμα και τους αρμόδιους φορείς του δημόσιου τομέα για να παρασχεθεί κάθε απαραίτητη αρωγή. Προβλέπεται ατομική αξιολόγηση των θυμάτων και διαχείριση του κινδύνου επανάληψης βίας και δευτερογενούς θυματοποίησης. Προβλέπεται ειδική διαδικασία εξέτασης του μάρτυρα του ανήλικου θύματος όπου διορίζεται και παρίσταται ως πραγματογνώμων ειδικά εκπαιδευμένος παιδοψυχολόγος και παιδοψυχίατρος.

Και, βέβαια, αναφερθήκατε και εσείς από τον Μάρτιο 2023 σε ένα νέο τεχνολογικό εργαλείο, το «panic button», που προστίθεται στα μέσα αντιμετώπισης ενδοοικογενειακής βίας και πλέον αυτό επεκτείνεται σε όλη την Ελλάδα όχι μόνο στην Αττική και στη Θεσσαλονίκη. Θα πρέπει να πούμε, λοιπόν, ότι το χρονικό διάστημα από 1 έως 22 Απριλίου του 2024 διακόσιες σαράντα γυναίκες θύματα ενδοοικογενειακής βίας εγγράφηκαν στην εν λόγω εφαρμογή τους πρώτους πέντε μήνες. Αξίζει να αναφέρουμε κάποια στοιχεία. Στους πρώτους πέντε μήνες του 2024 είχαμε επτά χιλιάδες τετρακόσια ενενήντα τέσσερα περιστατικά και τέσσερις χιλιάδες τετρακόσιες εννιά συλλήψεις. Έχουμε αύξηση 67,45% συγκριτικά με το 2023 που σημαίνει ότι δίνουμε τη δυνατότητα σε περισσότερες γυναίκες να σπάσουν τη σιωπή και να μιλήσουν.

Το πλαίσιο ανταπόκρισης της Ελληνικής Αστυνομίας έχει ενισχυθεί και κανένα πλέον θύμα δεν αισθάνεται απροστάτευτο. Σε κάθε διεύθυνση αστυνομίας υπάρχει πλέον ένας ειδικά διαμορφωμένος χώρος, ένα safe house που λειτουργεί ως καταφύγιο για τις γυναίκες, τα παιδιά τους, τις οικογένειες που έχουν ανάγκη.

Καταρτίστηκε δεκάλογος με βασικές ενέργειες αστυνομικής ανταπόκρισης που στοχεύει στην υποβοήθηση του έργου του αστυνομικού προσωπικού. Δημιουργήθηκε οδηγός με πληροφορίες για τη νομοθεσία, τα δικαιώματα των θυμάτων, τις υποχρεώσεις των αστυνομικών και έχει δημοσιοποιηθεί, με σκοπό την ενημέρωση όλων των πολιτών.

Σχεδιάστηκε ειδική φόρμα αξιολόγησης -είναι πολύ σημαντικό και αυτό- της αστυνομικής ανταπόκρισης που μπορεί να συμπληρώνει κάθε θύμα ενδοοικογενειακής βίας ανώνυμα και, βέβαια, τον Ιούνιο του 2024 ιδρύθηκαν όπως είπατε κι εσείς ακόμη σαράντα πέντε γραφεία ενδοοικογενειακής βίας. Πρόσφατα στη Θεσσαλονίκη εγκαινιάστηκε ένα ακόμη -και το ξέρετε καλά- στην περιοχή Χαριλάου -το τρίτο- και το προσωπικό πλέον που τα στελεχώνει έχει παρακολουθήσει στοχευμένο εκπαιδευτικό πρόγραμμα, με έμφαση την ενίσχυση των επικοινωνιακών δεξιοτήτων και την ενσυναίσθηση.

Έχουν γίνει πολλά και θα γίνουν ακόμα περισσότερα, προκειμένου να αντιμετωπίσουμε αυτό το κοινωνικό φαινόμενο το οποίο, πράγματι, βρίσκεται σε έξαρση. Κάθε πρόταση πάνω στην αντιμετώπιση αυτού είναι ενδιαφέρουσα και εξετάζεται.

Ευχαριστούμε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Συνεχίζουμε με την δέκατη με αριθμό 1104/11-6-2024 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας κ. Λεωνίδα Στολτίδη προς την Υπουργό Εργασίας και Κοινωνικής Ασφάλισης με θέμα: «Να κατοχυρωθούν όλα τα ένσημα των πρώην εργαζομένων της Ελληνικής Βιομηχανίας Οχημάτων (ΕΛΒΟ ΑΒΕ)» την οποία θα απαντήσει ο Υφυπουργός Εργασίας και Κοινωνικής Ασφάλισης κ. Παναγιώτης Τσακλόγλου.

Παρακαλώ, κύριε συνάδελφε έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, σύμφωνα με τους πρώην εργαζόμενους της ΕΛΒΟ, της Ελληνικής Βιομηχανίας Οχημάτων, πενήντα εξ αυτών αντιμετωπίζουν σοβαρό πρόβλημα με την κατοχύρωση ενσήμων τους για διαστήματα από τέσσερις έως δεκαπέντε μήνες από τον ΕΦΚΑ.

Πιο συγκεκριμένα, πρώην εργαζόμενοι της ΕΛΒΟ που είτε μετατάχθηκαν είτε συνταξιοδοτήθηκαν είτε απολύθηκαν και μάλιστα χωρίς αποζημίωση αντιμετωπίζουν το παραπάνω πρόβλημα, γιατί ενώ είχαν προβεί στις ανάλογες καταγγελίες στον ΕΦΚΑ, δεν έγιναν οι αντίστοιχες επιτροπές για να δικαιωθούν.

Σε ερωτήσεις των εργαζομένων ο ΕΦΚΑ απάντησε ότι αυτές οι επιτροπές δεν έγιναν γιατί δεν μπορούσαν να στείλουν κλήση για συμμετοχή της εργοδοτικής πλευράς, μιας και έχει τερματιστεί στο μεσοδιάστημα αρκετών μηνών από τις καταγγελίες μέχρι τη σύσταση των επιτροπών η ειδική εκκαθάριση εν λειτουργία από τον εκκαθαριστή, έκλεισε ο ΑΦΜ της ΕΛΒΟ και διαγράφηκε η επιχείρηση από το ΓΕΜΗ. Σημειώνουμε ότι η ΕΛΒΟ ανήκε ως ιδιοκτησία στο Υπουργείο Οικονομικών. Αυτό είχε την ευθύνη της.

Επίσης τους ενημέρωσαν προ αρκετών μηνών ότι για το συγκεκριμένο ζήτημα έχει σταλεί ερώτημα προς τη νομική υπηρεσία του ΕΦΚΑ χωρίς όμως μέχρι τώρα να υπάρξει απάντηση. Να σημειωθεί ότι πρόκειται για μέρες ασφάλισης για τις οποίες παρακρατήθηκαν από τον εργοδότη οι ασφαλιστικές εισφορές. Αρκετοί από τους συγκεκριμένους εργαζόμενους βρίσκονται σε περίοδο κατάθεσης αίτησης για συνταξιοδότηση λόγω γήρατος και τους λείπουν τα συγκεκριμένα ένσημα. Δηλαδή στη διαχρονική -από όλες τις κυβερνήσεις, ΠΑΣΟΚ, Νέα Δημοκρατία, ΣΥΡΙΖΑ- καταστροφική πολιτική που έκλεισε μια αμυντική βιομηχανία, ενώ θα μπορούσε να παράγει τόσο στρατιωτικά όσο και πολιτικά οχήματα με κριτήριο τις ανάγκες του λαού, μειώνοντας την εξάρτηση της χώρας και ενισχύοντας την άμυνά της που την ξεπούλησε αντί πινακίου φακής σε επιχειρηματικούς ομίλους που τελικά και αυτοί με τη σειρά τους ετοιμάζονται να την πουλήσουν, έρχεται να προστεθεί και η κλοπή των ενσήμων των εργαζομένων για τα οποία ξαναλέμε ότι τους είχαν παρακρατηθεί οι ασφαλιστικές εισφορές.

Ερωτάσθε, κύριε Υπουργέ, πρώτον πώς επετράπη ουσιαστικά να τερματιστεί η διαδικασία της ειδικής εκκαθάρισης. το κλείσιμο του ΑΦΜ και η διαγραφή της ΕΛΒΟ από το ΓΕΜΗ, ενώ ακόμα εκκρεμούσαν τέτοια σοβαρά ζητήματα που αφορούν τα δικαιώματα των εργαζομένων.

Και δεύτερον ερωτάσθε ποια μέτρα θα πάρει η Κυβέρνηση ώστε να αποκατασταθεί άμεσα αυτή η κατάφωρη αδικία προς τους συγκεκριμένους εργαζόμενους και να αποδοθούν τα επίδικα ένσημα από τον ΕΦΚΑ.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο για την πρωτολογία σας.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Αξιότιμε, κύριε Στολτίδη, η ΕΛΒΟ εξαιτίας της δεινής οικονομικής της κατάστασης τέθηκε σε καθεστώς ειδικής εκκαθάρισης το 2014 έπειτα από απόφαση του Εφετείου Θεσσαλονίκης κατόπιν σχετικής αίτησης του ελληνικού δημοσίου. Να επισημάνω ότι μόνο κατά την περίοδο 2006 - 2012 η επιχείρηση είχε συσσωρεύσει ζημίες ύψους 110 εκατομμυρίων ευρώ ως συνέπεια διαχρονικών οικονομικών προβλημάτων και συνεχών ζημιογόνων χρήσεων.

Για την ασφαλιστική τακτοποίηση των εργαζομένων της εταιρείας έχει πραγματοποιηθεί σειρά ελέγχων από τις αρμόδιες υπηρεσίες του e-ΕΦΚΑ και η πλειοψηφία των περιπτώσεων, όπως θα εξηγήσω αργότερα, έχει διεκπεραιωθεί.

Πιο συγκεκριμένα από τις ηλεκτρονικές υπηρεσίες του e-ΕΦΚΑ προκύπτει ότι η επιχείρηση «Ελληνική Βιομηχανία Οχημάτων» έχει οριστική διακοπή εργασιών από τις 11-11-2022 οπότε έληξε και η ειδική εκκαθάριση, βρίσκεται σε αναστολή δυνατότητας υποβολής αναλυτικής περιοδικής δήλωσης μέσω διαδικτύου λόγω οφειλής σύμφωνα με απόφαση του ΚΕΑΟ και η τελευταία αναλυτική περιοδική δήλωση που έχει κατατεθεί αφορά τη μισθολογική περίοδο του Νοεμβρίου του 2019. Επίσης, προκύπτει η υποβολή ογδόντα επτά σχετικών αιτημάτων καταγγελιών, εκ των οποίων οι ογδόντα έχουν διεκπεραιωθεί και οι εργαζόμενοι έχουν τακτοποιηθεί ασφαλιστικά με τη διενέργεια ουσιαστικών ελέγχων, δηλαδή έχει ενημερωθεί η ασφαλιστική τους ιστορία.

Οι υπόλοιπες επτά καταγγελίες -νομίζω ότι στην πραγματικότητα σε αυτές αναφέρεται η ερώτησή σας, θα εξηγήσω σε λίγο γιατί- έχουν υποβληθεί εκπρόθεσμα στην υπηρεσία, δηλαδή μετά την πάροδο ενός έτους από τη λήξη της απασχόλησης. Συγκεκριμένα υποβλήθηκαν κατά τα έτη 2022 και 2023 ενώ αφορούν μισθολογικές περιόδους από τον Δεκέμβριο του 2019 έως τον Ιούλιο του 2020 και το δώρο των Χριστουγέννων του 2020, δηλαδή περιόδους που υπήρχε αναστολή υποβολής αναλυτικής περιοδικής δήλωσης. Οι καταγγελίες αυτές που αφορούν και την περίοδο του COVID, βρίσκονται αυτή τη στιγμή στο στάδιο του ελέγχου από την υπηρεσία.

Επίσης, πραγματοποιήθηκε επιτόπιος έλεγχος στις 30-8-2021 στην έδρα της επιχείρησης από τον οποίον προέκυψε ότι η επιχείρηση δεν ήταν σε λειτουργία. Σύμφωνα με το ΠΕΚΑ Αττικής, δεν προκύπτει υποβολή αιτημάτων καταγγελιών για τα παραρτήματά της ΕΛΒΟ στην Αττική.

Ο e-ΕΦΚΑ, λοιπόν, ανταποκρίθηκε στις καταγγελίες των εργαζομένων και προέβη στους αναγκαίους ελέγχους για την προστασία των ασφαλιστικών τους δικαιωμάτων.

Όσον αφορά τις εκκρεμότητες με βάση απόφαση του δικαστηρίου ορίστηκε ειδικός εκκαθαριστής. Με το άρθρο 14A του ν.3429/2005 ορίζεται εξ ολοκλήρου η διαδικασία της ειδικής εκκαθάρισης της ΕΛΒΟ, η οποία και δεσμεύει τον ειδικό εκκαθαριστή, ενώ ρυθμίζονται κατά τρόπο αποκλειστικό η διαδικασία και οι προϋποθέσεις ικανοποίησης των πάσης φύσεως οφειλών της εταιρείας συμπεριλαμβανομένων των οφειλών της προς το ελληνικό δημόσιο και προς τους πρώην εργαζομένους της. Η καταγγελία των συμβάσεων εργαζομένων στην ΕΛΒΟ από τον εκκαθαριστή έγινε σε πλήρη εφαρμογή του παραπάνω άρθρου που προβλέπει ότι αυτές λύνονται με καταγγελία ή αναστέλλονται αζημίως για την επιχείρηση.

Επιπροσθέτως δόθηκε η δυνατότητα μετάταξης στους εργαζόμενους εκείνους των οποίων οι συμβάσεις εξαρτημένης εργασίας καταγγέλθηκαν αλλά έχουν ακόμα περιθώριο εργασιακού βίου κατόπιν υποβολής αίτησης εντός προθεσμίας δύο μηνών, αν το επιθυμούν φυσικά.

Σύμφωνα με τον ειδικό εκκαθαριστή από τον Ιούλιο του 2009 οπότε και μετατάχθηκε η πλειοψηφία του προσωπικού της ΕΛΒΟ σε φορείς του δημοσίου, η εταιρεία δεν έχει παραγωγικό έργο και κατά συνέπεια οι εναπομείναντες εργαζόμενοι σε αυτή δεν είχαν αντικείμενο απασχόλησης. Για το διάστημα μέχρι και τις 12-2-2021, δηλαδή την ημερομηνία κατά την οποία ολοκληρώθηκε η μεταβίβαση των στοιχείων του ενεργητικού της εταιρείας στον ιδιώτη επενδυτή, ο εκκαθαριστής, όπως αναφέρει, κατέβαλε τις μηνιαίες αποδοχές τους πλήρως μέσω της επιχορήγησης που έλαβε από το Υπουργείο Οικονομικών. Ο ειδικός εκκαθαριστής ολοκλήρωσε το έργο του το ‘22 και η εταιρεία διεγράφη από το ΓΕΜΗ στις 11-11-2022 με απόφαση της προϊσταμένης της Διεύθυνσης Διοικητικών και Οικονομικών Υπηρεσιών του Εμπορικού και Βιομηχανικού Επιμελητηρίου Θεσσαλονίκης, σύμφωνα με το από 12-10-2022 πρακτικό της συνεδρίασης της γενικής συνέλευσης των μετόχων της εταιρείας, με την οποία εγκρίθηκε ο ισολογισμός πέρατος της ειδικής εκκαθάρισης στις 31-8-2022.

Μετά την περάτωση της ειδικής εκκαθάρισης και τη διαγραφή της εταιρείας από το ΓΕΜΗ, εκδόθηκαν οι σχετικές αποφάσεις των τοπικών διοικητικών επιτροπών του e-ΕΦΚΑ επί δικαιοφανών προσφυγών της εκκαθαρίστριας που δεν μπορούσαν να επιδοθούν δεδομένου ότι η εκκαθαρίστρια δεν είχε πλέον την αντίστοιχη νομιμοποίηση. Για τον ίδιο λόγο υφίστανται πράξεις επιβολής εισφορών και προστίμων του ΠΕΚΑ Κεντρικής Μακεδονίας.

Απαντώντας στο πρώτο σας ερώτημα, δεν υπήρχε δυνατότητα διακοπής της ολοκλήρωσης της διαδικασίας εκκαθάρισης, διότι δεν είχαν προκύψει ακόμη οι εν λόγω αποφάσεις και πράξεις.

Στη δευτερολογία μου θα απαντήσω στο δεύτερο ερώτημά σας, σχετικά με τις ενέργειες που έχουν γίνει για τη διαχείριση του ζητήματος που έχει ανακύψει ακόμα και για τους επτά εργαζόμενους που ανέφερα προηγουμένως.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Κύριε συνάδελφε, έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Κύριε Υπουργέ, θα βοηθούσε να είχαμε τώρα την εξάντληση του χρόνου για το δεύτερο ερώτημα, γιατί μιλάμε για τους πενήντα που είτε μετατάχθηκαν είτε συνταξιοδοτήθηκαν είτε απολύθηκαν, οι οποίοι έχουν διαφορά στην καταβολή των ενσήμων τους από τέσσερις έως δεκαπέντε μήνες η κάθε περίπτωση. Γι’ αυτές μιλάμε.

Βέβαια, εδώ πρέπει να πούμε ότι για την ΕΛΒΟ η αναφορά σας δεν μας βρίσκει σύμφωνους. Εντάξει, ξέρουμε πώς απαξιώνονται και πως φουντάρουν οι επιχειρήσεις και τι ρόλο παίζουν οι επιχειρηματικοί όμιλοι που δρουν όλη την περίοδο, γιατί οι πολιτικές των κυβερνήσεων –και της δικής σας- απαξίωσαν την ΕΛΒΟ. Ξαναλέμε ότι θα μπορούσε να παίξει καθοριστικό ρόλο τόσο στην παραγωγή στρατιωτικών όσο και πολιτικών οχημάτων, μειώνοντας την εξάρτηση της χώρας στον τομέα της άμυνας και στον τομέα των μεταφορών. Τέτοια ήταν η κατεύθυνση της Ευρωπαϊκής Ένωσης, αυτή τηρήσατε, να υπάρχουν στρατιωτικά εργοστάσια μόνο σε Γερμανία, Ολλανδία και Γαλλία. Εύκολα αντιλαμβάνεται κανείς ότι αυτό δεν έχει καμμία σχέση με το δημόσιο συμφέρον.

Αντιθέτως μάλιστα, πουλήθηκε όπως είπαμε αντί πινακίου φακής, 3 εκατομμύρια ευρώ, κύριε Υπουργέ, μια επιχείρηση που μόνο τα οικόπεδα και οι βιομηχανικές εγκαταστάσεις της αξίζουν εκατοντάδες εκατομμύρια. Υποσχόσασταν –όλοι, όχι μόνο αυτή η Κυβέρνηση- ανάπτυξη με τη νέα ΕΛΒΟ και από χίλιους διακόσιους εργαζόμενους σήμερα εργάζονται στην ισραηλινή κοινοπραξία που ετοιμάζεται να τη μοσχοπουλήσει πέντε με έξι εργαζόμενοι. Και δεν φτάνουν αυτά αλλά αφαιρέσατε παρανόμως και παρατύπως και μισθολογικά δικαιώματα των πρώην εργαζομένων και με τη μη αναγνώριση προϋπηρεσίας εκεί που έχουν μεταταχθεί και πήγαν στο ενιαίο μισθολόγιο. Κάποιοι βέβαια -και αυτό αποδεικνύει τα λεγόμενά μας- κερδίζουν δικαστικά αυτή τη διαμάχη.

Και το τερματίσατε βέβαια -επανέρχομαι εδώ- με αυτή την -πώς αλλιώς να το πούμε, κύριε Υπουργέ- κλοπή των ενσήμων παρά τις παρακρατήσεις. Παρακρατήθηκαν εισφορές και δεν αποδόθηκαν στα ένσημα. Και, βέβαια, λέμε ότι έχει αποδειχθεί πως αν επρόκειτο για επιδοτήσεις δισεκατομμυρίων όλα αυτά τα χρόνια υπό προγράμματα τζάμπα εργατικού δυναμικού σε μεγάλους επιχειρηματικούς ομίλους θα το αποφασίζατε πολύ εύκολα, πρακτικά θα το λύνατε με συνοπτικές διαδικασίες. Αλλά τώρα που τα ζητήματα αφορούν δικαιώματα εργαζομένων τούς ταλαιπωρείτε χρόνια με διαδικασίες επιτροπών και επιτροπάτων και ατέρμονες δικαστικές διαμάχες.

Και επειδή παρά την εκλογική σας -ως Κυβέρνηση εννοούμε πάντα- συντριβή με το 41% που έγινε 28%, δηλαδή επί της ουσίας το 11%, εσείς όπως λέτε πήρατε το μήνυμα να συνεχίσετε πιο γρήγορα τις μεταρρυθμίσεις, που οι μεταρρυθμίσεις σας αν τις δει κάποιος με ψυχραιμία και από κοντά είναι ακριβώς αυτό, η καταλήστευση των εργασιακών δικαιωμάτων για να γεμίζετε τις τσέπες μιας χούφτας κοινωνικών παρασίτων, τους επιχειρηματικούς ομίλους, τους μεγαλομετόχους κ.λπ..

Ο λαός μας θεωρούμε, κύριε Υπουργέ, ότι το έχει αποδείξει και μπορεί με το ΚΚΕ πάντα στο πλευρό του να βοηθήσει όμως να καταλάβετε ό,τι χάσατε στη μετάφραση σε σχέση με το μήνυμα που έχει παρθεί. Διότι θα μου επιτρέψετε εγώ δεν πήρα απάντηση, είναι απλό. Είχε διαγραφεί από το ΓΕΜΗ μετά την εκκαθάριση με αυτή την εκκρεμότητα. Είναι απλό να το διορθώσετε, κύριε Υπουργέ, και να αποδοθούν τα ένσημα και να καλυφθούν οι απαιτήσεις των εργαζομένων.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο για τη δευτερολογία σας.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Σας ευχαριστώ, κύριε Πρόεδρε.

Αγαπητέ κύριε Στολτίδη, θα μου επιτρέψετε να μείνω στο αντικείμενο της ερώτησής σας. Τώρα, για το πόσο καλά τα έχει καταφέρει το κράτος στους επιχειρηματίες στην Ελλάδα, τουλάχιστον κατά τις τελευταίες δεκαετίες, καλύτερα να το αφήσουμε στην άκρη.

Όπως ανέφερα και στην πρωτολογία μου μετά την ολοκλήρωση της ειδικής εκκαθάρισης προέκυψαν νέα δεδομένα όσον αφορά τις ασφαλιστικές εκκρεμότητες της εταιρείας απέναντι σε ορισμένους εργαζόμενους. Σύμφωνα με την ενημέρωση που έχω από τις αρμόδιες υπηρεσίες του e-ΕΦΚΑ πράγματι ζητήθηκε η γνώμη του Νομικού Συμβουλίου του Κράτους του φορέα, όπως αναφέρεται και στην επίκαιρη ερώτησή σας, η οποία δόθηκε στις 10-8-2023.

Σύμφωνα με τη γνωμοδότηση στην περίπτωση αυτή εφαρμόζονται οι διατάξεις των παραγράφων 3 και 4 του άρθρου 28 του ν.4919/2022, που αφορούν τη διαγραφή μιας εταιρείας από το ΓΕΜΗ και τη δυνατότητα επανεγγραφής. Αυτό είναι που σας ενδιαφέρει κι εσάς.

Συγκεκριμένα, με την παράγραφο 3 του άρθρου «η περάτωση μιας εκκαθάρισης αποτελεί λόγο διαγραφής από το ΓΕΜΗ κατόπιν σχετικής αίτησης», όμως σύμφωνα με την παράγραφο 4 «Αν σε νομικό πρόσωπο που διαγράφηκε από το ΓΕΜΗ λόγω περάτωσης εκκαθάρισης υπάρχει υποχρέωση που παραλήφθηκε, το νομικό πρόσωπο επανεγγράφεται στο ΓΕΜΗ μετά την αίτηση όποιου έχει έννομο συμφέρον προς την αρμόδια υπηρεσία του ΓΕΜΗ και επανέρχεται σε κατάσταση εκκαθάρισης. Η αρμοδιότητα απόφασης υποβολής του σχετικού αιτήματος αναβίωσης ανήκει στο Διοικητικό Συμβούλιο του ΕΦΚΑ, ενώ αρμόδια για την επεξεργασία της αίτησης και την υποστήριξη της διοίκησης είναι η διεύθυνση νομικών υποθέσεων».

Με αυτά τα δεδομένα η διεύθυνση ασφάλισης του e-ΕΦΚΑ έστειλε τον σχετικό φάκελο στη νομική υπηρεσία του οργανισμού για τη σύνταξη της σχετικής αίτησης. Στις 30-10-2023 υποβλήθηκε ενώπιον της υπηρεσίας ΓΕΜΗ του Τμήματος Μητρώου του Εμπορικού και Βιομηχανικού Επιμελητηρίου Θεσσαλονίκης αίτηση του e-ΕΦΚΑ για την αναβίωση της εκκαθάρισης της ανώνυμης εταιρείας -αυτό δηλαδή ακριβώς που με ρωτούσατε κι εσείς προηγουμένως- με την επωνυμία «Ελληνική Βιομηχανία Οχημάτων - Ανώνυμος Βιομηχανική Εταιρεία» υπό ειδική εκκαθάριση. Λόγω της σοβαρότητας του ζητήματος το Τμήμα Κεφαλαιουχικών Εταιρειών της Διεύθυνσης του Γενικού Μητρώου και υπηρεσίας μιας στάσης έχει ζητήσει οδηγίες για τον χειρισμό της υπόθεσης από τη Γενική Γραμματεία Εμπορίου του Υπουργείου Ανάπτυξης και βρίσκεται σε αναμονή.

Επομένως ο e-ΕΦΚΑ έχει ήδη προβεί σε όλες τις απαραίτητες νομικές ενέργειες για την αναβίωση της εκκαθάρισης της εταιρείας, ώστε να προχωρήσουν οι διαδικασίες προς όφελος των εργαζομένων και να κλείσουν όλες οι ασφαλιστικές εκκρεμότητες. Θέλω να τονίσω ότι η ορθή εφαρμογή της ασφαλιστικής νομοθεσίας και η διασφάλιση των ασφαλιστικών δικαιωμάτων των εργαζομένων αποτελούν στρατηγικό στόχο του Υπουργείου μας. Σε αυτό το πλαίσιο παρατηρούμε προσεκτικά την εξέλιξη της διαδικασίας της συγκεκριμένης υπόθεσης και είμαστε απολύτως βέβαιοι ότι θα έχουμε και αίσιο τέλος.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Ακολουθεί η δωδέκατη με αριθμό 1108/11-6-2024 επίκαιρη ερώτηση δευτέρου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς την Υπουργό Εργασίας και Κοινωνικής Ασφάλισης με θέμα: «Για τη διασφάλιση των θέσεων εργασίας του εισοδήματος και της ασφάλισης των εργαζόμενων των θυγατρικών εταιρειών του γερμανικού τουριστικού ομίλου FTI TOURISTIK».

Θα απαντήσει ο Υφυπουργός κ. Τσακλόγλου.

Παρακαλώ, κύριε συνάδελφε, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, η πτώχευση του γερμανικού tour operator «FTI TOURISTIK», τρίτος μεγαλύτερος ταξιδιωτικός πάροχος στην Ευρώπη, έπληξε εκατόν πενήντα εργαζόμενους στο ταξιδιωτικό πρακτορείο «Meeting Point Hellas», θυγατρική της «FTI TOURISTIK», εκ των οποίων οι εκατό είναι στο Ηράκλειο Κρήτης καθώς και δύο χιλιάδες ξενοδοχοϋπαλλήλους σε ξενοδοχειακές μονάδες που διαχειριζόταν ο όμιλος σε Κω, Ρόδο και Κέρκυρα.

Όλοι αυτοί μένουν πλέον χωρίς εισόδημα και δουλειά. Βρέθηκαν από τη μία στιγμή στην άλλη στην έναρξη της σεζόν άνεργοι, απλήρωτοι, ανασφάλιστοι και εκτός ταμείου ανεργίας. Βρίσκεται στον αέρα η ασφαλιστική τους κάλυψη με αποτέλεσμα οι εποχικοί εργαζόμενοι να κινδυνεύουν να μη δικαιούνται ούτε ταμείο ανεργίας. Σε περίπτωση απόλυσης υπάρχει μεγάλη πιθανότητα να μην πάρουν δεδουλευμένα και αποζημίωση λόγω του πτωχευτικού κώδικα που ευνοεί τράπεζες και κράτος και αφήνει ακάλυπτους τους εργαζόμενους.

Ειδικότερα με τους νόμους που πέρασε η κυβέρνηση του ΣΥΡΙΖΑ ν.4335/201535 σε συνδυασμό με τον ν.4336/2015 και τον ν.4446/22016 τους οποίους συνεχίζετε και εσείς, ουσιαστικά εκμηδενίστηκε το προνόμιο των εργατικών απαιτήσεων έναντι άλλων πιστωτών σε περίπτωση αναγκαστικής εκτέλεσης είτε πτώχευσης είτε πλειστηριασμού. Και όταν κατέθεσε το 2020 τροπολογία το ΚΚΕ που προέβλεπε να προηγούνται οι εργατικές απαιτήσεις έναντι των απαιτήσεων των τραπεζών, την απέρριψε η Νέα Δημοκρατία και δεν έβγαλαν άχνα ούτε ο ΣΥΡΙΖΑ ούτε το ΠΑΣΟΚ, όταν κλήθηκαν να στηρίξουν την τροπολογία του ΚΚΕ.

Τώρα το γερμανικό κράτος έχει δεσμεύσει όλη την περιουσία του ομίλου και των θυγατρικών εταιρειών του και οι συνέπειες της πτώχευσης επηρεάζουν ευρύτερα εργαζόμενους ιδιαίτερα ξενοδοχοϋπάλληλους εξαιτίας της ακύρωσης του συνόλου των κρατήσεων στις ξενοδοχειακές μονάδες που συνεργάζονταν με τον συγκεκριμένο όμιλο.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής, κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Η εξέλιξη αυτή όπως και στην περίπτωση του 2019 με την πτώχευση της «THOMAS COOK», επιβεβαιώνει την πρόβλεψη του KKE ότι και με καπιταλιστική κρίση και με καπιταλιστική ανάπτυξη τα σπασμένα τα πληρώνουν οι εργαζόμενοι.

Σας ρωτάμε λοιπόν, κύριε Υπουργέ: Ποια μέτρα προτίθεται να πάρει η Κυβέρνηση πρώτον για να εξασφαλιστούν με ευθύνη του κράτους και της εργοδοσίας μισθοί και ασφαλιστικές εισφορές για όλη την τουριστική σεζόν, συνολικά τα δικαιώματα των εργαζομένων στο τουριστικό πρακτορείο «Meeting Point Hellas», των εργαζομένων σε ξενοδοχεία της Κω, Ρόδου και Κέρκυρας και σε όποια ξενοδοχεία της Κρήτης επηρεάζονται από την πτώχευση;

Δεύτερον, να εξασφαλιστεί η συνέχιση της εργασίας όλων των εργαζομένων χωρίς καμμία βλαπτική μεταβολή όποιο κι αν είναι τελικά το ιδιοκτησιακό καθεστώς. Τρίτον, σε περίπτωση διακοπής λειτουργίας των παραπάνω επιχειρήσεων να διασφαλιστούν οι αποζημιώσεις, επίδομα αδείας, αποζημίωση αδείας, δώρο Χριστουγέννων και τα δεδουλευμένα των εργαζομένων. Τέταρτον, επιπλέον τα απαραίτητα ένσημα για ένταξη στο ταμείο ανεργίας. Πέμπτον, για τους εποχικά εργαζόμενους του ομίλου με σύμβαση ορισμένου χρόνου να εξασφαλιστεί η μισθοδοσία και οι ασφαλιστικές εισφορές για όλο το διάστημα της σύμβασης. Έκτον, να υπάρξει πάγωμα οφειλών όλων των εργαζομένων του ομίλου σε εφορία, δήμους, λογαριασμούς ρεύματος, νερού, στις τράπεζες. Και τέλος να υπάρξει ένα έκτακτο επίδομα οικονομικής ενίσχυσης όλων των εργαζομένων μέχρι να ξαναβρούν εργασία.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κύριος Υπουργός.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Αγαπητέ, κύριε Συντυχάκη, αυτή ήταν μία πραγματικά επίκαιρη ερώτηση. Το ζήτημα της πτώχευσης της γερμανικής εταιρείας «FTI» είναι μία πολύ πρόσφατη εξέλιξη. Συνέβη στις αρχές του μήνα. Αντιλαμβάνεστε λοιπόν ότι δεν υπάρχει ακόμα πλήρης εικόνα του μεγέθους του προβλήματος και των επιπτώσεων που μπορεί να έχει αυτή η εξέλιξη στους εργαζόμενους στον τουρισμό τόσο στις θυγατρικές του ομίλου «FTI» όσο και σε λοιπές επιχειρήσεις συνεργαζόμενες με τον όμιλο, οι οποίες επηρεάζονται εμμέσως.

Αρχικά να σας ενημερώσω πως ήδη πραγματοποιήθηκε στο Υπουργείο Εργασίας και Κοινωνικής Ασφάλισης συνάντηση υπηρεσιακών παραγόντων με εκπροσώπους των εργαζομένων του τουριστικού κλάδου, οι οποίοι έθεσαν υπ’ όψιν του Υπουργείου τις συνέπειες που θα προκύψουν σε εργαζόμενους που συνδέονται άμεσα ή έμμεσα με την πτώχευση της εταιρείας.

Διαπιστώθηκε η ανάγκη λήψης μέτρων για τη στήριξη των εργαζομένων αυτών υπό την προϋπόθεση ότι πρέπει πρώτα να αποσαφηνιστεί το εργασιακό τους καθεστώς καθώς και οι ειδικότερες ανάγκες, οι οποίες θα εξειδικεύσουν και τα μέτρα στήριξης από την πλευρά της πολιτείας.

Σε ό,τι αφορά το θέμα της ασφάλισης που είναι το αντικείμενο το δικό μου μέσα στο Υπουργείο Εργασίας, η εταιρεία «Meeting Point Hotel Management Hellas» Τουριστική και Ξενοδοχειακή Μονοπρόσωπη Α.Ε. σύμφωνα με τα στοιχεία του e-EFKA έχει υποβάλει όλες τις απαιτητές από το νόμο αναλυτικές, περιοδικές δηλώσεις για την ασφάλιση του προσωπικού της μέχρι και τη μισθολογική περίοδο του Απριλίου 2024. Για το διάστημα από τον Μάιο και μετά δεν έχει λήξει ακόμα η προθεσμία υποβολής της ΑΠΔ, οπότε ο e-EFKA δεν έχει ακόμα εικόνα τυχόν μεταβολών που έχουν γίνει. Αναμένουμε λοιπόν τα νεότερα στοιχεία.

Όσον αφορά στην τακτική επιδότηση ανεργίας από την ΔΥΠΑ, όπως γνωρίζετε, βασική προϋπόθεση είναι η εργασιακή σχέση να έχει λήξει ή να έχει λυθεί από τον εργοδότη και να έχει πραγματοποιηθεί συγκεκριμένος αριθμός ημερών εργασίας και ασφάλισης προφανώς. Ειδικά στην περίπτωση των απασχολούμενων σε επιχειρήσεις που λειτουργούν εποχικά, οι προϋποθέσεις είναι μειωμένες σε σχέση με τον γενικό κανόνα. Αρκούν εκατό ημέρες ασφάλισης στον κλάδο ανεργίας της ΔΥΠΑ το τελευταίο δωδεκάμηνο που προηγείται της λύσης της εργασιακής σχέσης. Οι εν λόγω ασφαλισμένοι δικαιούνται επιδότηση διάρκειας τριών μηνών και πέντε ημερών εξαιρουμένων από τον γενικό περιορισμό του ορίου των τετρακοσίων ημερών επιδότησης ανεργίας κατά την τελευταία τετραετία, είτε εντασσόμενοι υποχρεωτικά ως προς την άνω ρύθμιση ως εποχικά απασχολούμενοι έχοντας κατά το κρίσιμο χρονικό διάστημα από εκατό έως εκατόν σαράντα εννέα ημέρες εργασίας είτε προαιρετικά κατόπιν αμετάκλητης δήλωσής τους ως κοινοί άνεργοι δηλαδή μη εποχικά απασχολούμενοι εφόσον έχουν από εκατόν πενήντα έως διακόσιες τριάντα ημέρες εργασίας το ίδιο διάστημα.

Επομένως είναι ξεκάθαρο ότι για τους ασφαλισμένους του τουριστικού επισιτιστικού κλάδου έχει ήδη ληφθεί ιδιαίτερη μέριμνα λαμβανομένων υπ’ όψιν των συγκεκριμένων ιδιαιτεροτήτων της απασχόλησής τους. Στη δευτερολογία μου θα αναφερθώ και σε άλλες ρυθμίσεις που ισχύουν για την προστασία των εργαζομένων.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, την περίπτωση της «FTI» την έχουμε ξαναζήσει με την «THOMAS COOK». Και θυμάστε τότε -ήταν το 2019- σε συνθήκες COVID όπου σε χρόνο dt στην κυριολεξία η κυβέρνηση είχε φέρει πράξη νομοθετικού περιεχομένου. Και τα οκτώ στα δέκα μέτρα τότε ουσιαστικά ικανοποιούσαν τους μεγαλοξενοδόχους και αναπλήρωναν τις ζημιές τους. Το μόνο που κάνατε είναι τα ένσημα από εκατό σε ογδόντα για να καλυφτούν οι εργαζόμενοι που και αυτό θέλει συζήτηση, εν πάση περιπτώσει.

Βέβαια υπάρχουν και άλλα παραδείγματα, όπως για παράδειγμα στο «ATHENS PALLAS» όπου τότε οι εργαζόμενοι κατάφεραν με πολύμηνο αγώνα να κερδίσουν πολλές από τις διεκδικήσεις τους και να προηγηθούν στην ικανοποίηση των απαιτήσεών τους έναντι τραπεζών και πιστωτών.

Αυτά τα οποία είπατε, τα ξέρουν και οι εργαζόμενοι, τα ξέρουν όλοι. Σε κάθε περίπτωση δεν καλύπτονται οι εργαζόμενοι. Και σας ανέφερα την περίπτωση του πτωχευτικού κώδικα. Πρώτα καλύπτονται οι πιστωτές, το κράτος και αν μείνει κάτι να καλύψουμε και τους εργαζόμενους, που συνήθως δεν μένει τίποτα για τους εργαζόμενους.

Εμείς σας καλούμε να πάρετε τώρα ουσιαστικά μέτρα για τη διασφάλιση των εργαζομένων σε ό,τι αφορά τα εργασιακά και ασφαλιστικά τους δικαιώματα αλλά και μέτρα προστασίας από τράπεζες, λογαριασμούς, αυτά που είπα στην πρωτολογία.

Σας καταθέτουμε πολύ συγκεκριμένη πρόταση. Πρώτον, εδώ και τώρα φέρτε πράξη νομοθετικού περιεχομένου -αφορά μια έκτακτη, ειδική περίπτωση- που να ικανοποιεί εξολοκλήρου όλα τα αιτήματα των εργαζομένων, αυτά που σας ανέφερα στην πρωτολογία. Είναι αιτήματα των εργαζομένων. Δεν είναι του ΚΚΕ. Σας μεταφέρω εδώ πέρα τα αιτήματα των εργαζομένων, που τυγχάνει να είναι και θέσεις που υπερασπίζεται και παλεύει το ΚΚΕ. Δεν θέλετε πράξη νομοθετικού περιεχομένου; Καταθέστε άμεσα μια τροπολογία, όπως συνηθίζετε να κάνετε σε όλα τα νομοσχέδια.

Τώρα συζητάμε ένα νομοσχέδιο του Υπουργείου Οικονομικών για την ασφάλιση των οχημάτων. Η τροπολογία την οποία κάνουμε πρόταση, αφορά και το Υπουργείο Οικονομικών. Είχαμε καταθέσει συγκεκριμένη τροπολογία σε σχέση με τον πτωχευτικό κώδικα, την οποία αρνηθήκατε εσείς και τα άλλα κόμματα. Ωραία, είναι ευκαιρία να επανορθώσετε. Ορίστε. Να περιλαμβάνει δηλαδή η τροπολογία, που λέμε να καταθέσετε ή η πράξη νομοθετικού περιεχομένου, την ικανοποίηση των αιτημάτων των εργαζομένων, να τροποποιεί τον πτωχευτικό κώδικα ώστε να προηγούνται κατ’ εξαίρεση οι εργατικές απαιτήσεις έναντι τραπεζών και πιστωτών. Ιδού η Ρόδος, ιδού και το πήδημα.

Θα καταθέσω και στα Πρακτικά την τροπολογία του ΚΚΕ για να σας διευκολύνω.

Από εκεί και μετά, κύριε Υπουργέ, φαίνεται ότι τα αντανακλαστικά σας λειτουργούν πολύ πιο γρήγορα όταν είναι να εξυπηρετήσετε μεγάλα οικονομικά συμφέροντα. Αντίθετα, για τους εργαζόμενους στον τουρισμό, στα τουριστικά γραφεία κ.λπ. συνήθως η Κυβέρνηση, οι κυβερνήσεις μέχρι σήμερα, διυλίζουν τον κώνωπα και καταπίνουν την κάμηλο.

Γνωρίζουμε πως η «MEETING POINT», θυγατρική της «FTI», δεν έχει χρέη ή άλλες εκκρεμότητες σε τράπεζες, εφορία ή στα ασφαλιστικά ταμεία και οι πληρωμές των ξενοδόχων γίνονταν από τις κρατήσεις της «FTI μέσω της «Meeting Point Hellas». Άρα θεωρούμε ότι η «Meeting Point Hellas», στην οποία ανήκουν οι εργαζόμενοι, μπορούν να εκπληρώσουν τις υποχρεώσεις τους πιθανά απέναντι στους εργαζόμενους. Μάλιστα ο οποιοσδήποτε οικονομικός κραδασμός τυχόν υπάρξει από την πτώχευση του «FTI» θα αποσβεστεί θεσμικά μέσω του Γερμανικού Ταμείου Ταξιδιωτικής Ασφάλισης. Έτσι δεν είναι; Αυτοί έχουν καλυφθεί.

Ο όμιλος λοιπόν αυτός, όπως και οι υπόλοιποι επιχειρηματικοί όμιλοι, μάζεψαν αμύθητα κέρδη από επιδοτήσεις, από ενισχύσεις στην περίοδο της πανδημίας, χωρίς να διακόψουν την επιχειρηματική τους δραστηριότητα. Θα γνωρίζετε ότι περίπου 600 εκατομμύρια ευρώ από το Ταμείο Οικονομικής Σταθεροποίησης του γερμανικού κράτους συν 280 εκατομμύρια ευρώ πήραν από την Unicredit με εγγύηση του κρατιδίου της Βαυαρίας. Δηλαδή εδώ μιλάμε για αμύθητα κέρδη αυτών των επιχειρηματικών ομίλων και τελικά, αφού τα μάζεψαν όλα, έστειλαν τον λογαριασμό στους εργαζόμενους με την πτώχευση. Λοιπόν ας λάβει τα μέτρα της η Κυβέρνηση και εδώ και τώρα να ικανοποιήσει τα αιτήματα των εργαζομένων.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Αξιότιμε κύριε Συντυχάκη, όπως ανέφερα, το Υπουργείο βρίσκεται σε επαφή με τους εργαζόμενους που απειλούνται από την κατάρρευση της «FTI» και μέχρι στιγμής όμως πλήρη εικόνα δεν έχουμε.

Στην πρωτολογία μου αναφέρθηκα στο θέμα της τακτικής επιδότησης ανεργίας και για τις ιδιαίτερες πρόνοιες που λαμβάνονται για τους ανέργους του τουριστικού και επισιτιστικού κλάδου σε περίπτωση καταγγελίας σύμβασης εργασίας. Όπως γνωρίζετε, βάσει του Κώδικα Ατομικού Εργατικού Δικαίου, η καταγγελία της σχέσης εργασίας αορίστου χρόνου εκ μέρους του εργοδότη θεωρείται έγκυρη μόνο όταν γίνεται εγγράφως, έχει καταβληθεί η οφειλόμενη αποζημίωση και έχει καταχωρηθεί η απασχόληση του απολυόμενου ή έχει ασφαλιστεί ο απολυόμενος. Μάλιστα η νόμιμη αποζημίωση πρέπει να καταβάλλεται ταυτόχρονα με την καταγγελία της σύμβασης, εάν αυτή γίνει χωρίς προειδοποίηση, διαφορετικά η καταγγελία είναι άκυρη και γεννά υποχρέωση του εργοδότη για καταβολή μισθών υπερημερίας.

Η πτώχευση του εργοδότη από μόνη της δεν αποφέρει αυτομάτως τη λύση της σύμβασης εργασίας γιατί δεν αποτελεί γεγονός ανωτέρας βίας και δεν απαλλάσσει τον υπερήμερο εργοδότη από την υποχρέωση καταβολής των αποδοχών, εφόσον οι εργαζόμενοι εξακολουθούν να θέτουν τις υπηρεσίες τους στη διάθεση της επιχείρησης. Πρέπει να γίνει και καταγγελία των συμβάσεων. Συνεπώς αν οι συγκεκριμένες εργασιακές συμβάσεις δεν λυθούν με κάποιο νόμιμο τρόπο, όπως για παράδειγμα με καταγγελία από τον σύνδικο της πτώχευσης, οι μισθωτοί δικαιούνται τις αποδοχές τους. Σε περίπτωση πτώχευσης ο εργαζόμενος κατατάσσεται μεταξύ των προνομιακών δανειστών των άρθρων 975 έως 981 του Κώδικα Πολιτικής Δικονομίας και σύμφωνα με τη σειρά των άρθρων αυτών.

Επιπλέον, σε εφαρμογή της ευρωπαϊκής νομοθεσίας έχει συσταθεί με το άρθρο 16 του ν.1836/1989 ειδικός λογαριασμός στη ΔΥΠΑ για την προστασία των εργαζομένων σε περίπτωση αφερεγγυότητας του εργοδότη. Ο λογαριασμός αυτός έχει ως σκοπό την πληρωμή απλήρωτων αποδοχών μέχρι τριών μηνών που προέρχονται από σύμβαση ή σχέση εξαρτημένης εργασίας και εμπίπτουν στο χρονικό διάστημα έξι μηνών πριν από τις εξής περιπτώσεις: πρώτον, την υποβολή αίτησης πτώχευσης εφόσον εκδοθεί σχετική δικαστική απόφαση. Δεύτερον, το οριστικό κλείσιμο της επιχείρησης ή τρίτον, από τη δημοσίευση της απόφασης με την οποία τίθεται σε εκκαθάριση ο εργοδότης. Για τον χρόνο κατά τον οποίο πληρώνονται οι ανεξόφλητες αποδοχές καταβάλλονται προφανώς και οι αντίστοιχες εισφορές κοινωνικής ασφάλισης. Η εισφορά του εργοδότη βαρύνει τον λογαριασμό της ΔΥΠΑ ενώ η εισφορά του εργαζομένου παρακρατείται από τις εξοφλούμενες αποδοχές.

Ανάλογα λοιπόν με τις εξελίξεις που τυχόν θα υπάρξουν στο θέμα της λειτουργίας των επιχειρήσεων που αναφέρετε στην επίκαιρη ερώτησή σας θα εφαρμοστούν οι αντίστοιχες γενικές ρυθμίσεις. Στη συνέχεια θα μπορεί να εκτιμηθεί η αναγκαιότητα λήψης περαιτέρω μέτρων από όσα ήδη ανέφερα. Όπως σας είπα, ήδη υπάρχει επικοινωνία με εκπροσώπους των εργαζομένων για την καλύτερη διάγνωση των προβλημάτων που έχει δημιουργήσει η πτώχευση της FTI.

Η Κυβέρνηση έχει αποδείξει και σε προηγούμενες ανάλογες περιπτώσεις, όπως και στην περίπτωση της πτώχευσης της «THOMAS COOK» που αναφέρατε και εσείς, ότι η προστασία των εργαζομένων του τουριστικού κλάδου απέναντι σε τέτοιες απρόοπτες εξελίξεις αποτελεί προτεραιότητα. Παρακολουθούμε το θέμα, καταγράφουμε όλες τις παραμέτρους και θα προβούμε σε όλες τις αναγκαίες ενέργειες.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εισερχόμαστε στην έκτη με αριθμό 1093/11-6-2024 επίκαιρη ερώτηση δεύτερου κύκλου του Βουλευτή Κορινθίας της Κοινοβουλευτικής Ομάδας «ΣΥΡΙΖΑ – Προοδευτική Συμμαχία» κ. Γεωργίου Ψυχογιού προς τον Υπουργό Περιβάλλοντος και Ενέργειας με θέμα: «Κίνδυνος να χαθεί η χρηματοδότηση για την κατασκευή του βιολογικού καθαρισμού στη Νεμέα».

Κύριε Ψυχογιέ, έχετε τον λόγο για την πρωτολογία σας.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κύριε Υπουργέ, φέρνουμε στη Βουλή και ενώπιον του Υπουργείου σας ένα πάρα πολύ σημαντικό, ένα νευραλγικό έργο για την περιοχή της Νεμέας, τον γνωστό βιολογικό καθαρισμό της Νεμέας ή όπως αναφέρεται στις συμβάσεις το δίκτυο αποχέτευσης ακαθάρτων και την εγκατάσταση επεξεργασίας λυμάτων οικισμού Νεμέας. Είναι ένα έργο το οποίο αυτοί που μας ακούν και μας παρακολουθούν από τη Νεμέα και την ευρύτερη περιοχή, αλλά και εγώ, που ζω εκεί ένα διάστημα του χρόνου, ξέρουμε πάρα πολύ καλά πόσο κρίσιμο είναι και πόσο τραγική είναι η κατάσταση με τη μη ολοκλήρωσή του. Είναι ένα έργο που υποσχεθήκατε ως Κυβέρνηση το 2014, το 2018 εντάχθηκε στο πρόγραμμα «ΦΙΛΟΔΗΜΟΣ» και χρηματοδοτήθηκε, το 2020 επανήλθατε, λέγοντας ότι θα ολοκληρωθεί άμεσα, αλλά φτάσαμε το 2023 στο τέλος της πρώτης θητείας σας και τώρα είμαστε στο 2024 και αναγκαζόμαστε να επανέλθουμε για να ρωτήσουμε ευθέως τι συμβαίνει με την πρόοδο του έργου.

Έχει εγείρει συζητήσεις, και ανησυχίες, και αγωνία στο δημοτικό συμβούλιο της Νεμέας τόσο από τον ίδιο τον δήμαρχο όσο και από την Αντιπολίτευση κυρίως για την ίδια τη διασφάλιση και την ύπαρξη, αλλά και την παροχή των αναγκαίων κονδυλίων για να μπορέσει να υλοποιηθεί αυτό το κορυφαίο, όπως είπα και πριν, έργο. Επειδή λοιπόν για εμάς ένα τέτοιο πισωγύρισμα θα είναι ολισθηρό, θα είναι εξαιρετικά αρνητικό, θα είναι καταστροφικό για την καθημερινότητα, για την ποιότητα ζωής, για την ασφάλεια των κατοίκων, αλλά και για το ίδιο το περιβάλλον, αλλά και επειδή ακριβώς ξέρουμε ότι αυτά τα έργα υποδομής είναι που δίνουν στους πολίτες μιας περιοχής η οποία έχει απαξιωθεί και από τις υπηρεσίες, αλλά και από τις εργασίες, τις δραστηριότητές της, την πίστη στην πολιτεία ότι σκέφτεται τους πολίτες, σκέφτεται τους κατοίκους για να μείνουν στον τόπο τους, σας θέτουμε το ερώτημα και θέλουμε μια ξεκάθαρη απάντηση κυρίως για το θέμα της χρηματοδότησης αυτού του έργου. Είναι εξασφαλισμένη; Τι χρονοδιάγραμμα υπάρχει; Από ποιο χρηματοδοτικό εργαλείο θα αξιοποιηθεί; Και, ξέροντας ότι υπάρχει μια πρόοδος στο έργο και αυτή τη στιγμή βρίσκεται στο Ελεγκτικό Συνέδριο αφού έχει υπάρξει ανάδοχος, μας ενδιαφέρει όμως και την επόμενη μέρα, όπως και όλη την περιοχή, εάν πράγματι και πότε θα ολοκληρωθεί για τις ανάγκες των κατοίκων.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αξιότιμε συνάδελφε της Αντιπολίτευσης, η υπόθεση αυτού του έργου -νομίζω ότι τη γνωρίζουμε όλοι- εντάχθηκε στο επιχειρησιακό πρόγραμμα ΥΜΕΠΕΡΑΑ το 2020. Προηγουμένως ήταν ενταγμένη στον «ΦΙΛΟΔΗΜΟ». Τώρα τι συνέβαινε με τον «ΦΙΛΟΔΗΜΟ» ή τι δεν συνέβαινε δεν είναι της παρούσης, ούτε θα μπω στη συζήτηση αυτή.

Το θέμα είναι ότι από τότε που εντάχθηκε το 2020 που ήταν διαθέσιμοι οι πόροι πέρασαν τα χρόνια, χρειάστηκε ένα σημαντικό χρόνο ο διαγωνισμός για να ξεκινήσει και χρειάστηκε ένα σημαντικό χρόνο για να τελεσφορήσει.

Σημειώνω ότι εκεί η αρμοδιότητα ανήκει στην τοπική αυτοδιοίκηση για την εξέλιξη αυτή και προϊόντος του χρόνου τελείωσε και το προηγούμενο πρόγραμμα το ευρωπαϊκό και στην ουσία τα έργα αυτά, για τα οποία υπάρχει πράγματι σύμβαση και έχει πάει στο Ελεγκτικό Συνέδριο, μπαίνουν στην κατηγορία phazing, των έργων που περνάνε από τη μία περίοδο στην άλλη.

Το έργο, όμως, είναι πολύ μεγάλης σημασίας γιατί είναι υποχρεωτική η ολοκλήρωσή του. Δεν υπάρχει περίπτωση αυτό το έργο να μην πραγματοποιηθεί. Είναι υποχρέωση της χώρας να πραγματοποιηθεί. Συνεπώς θα υλοποιηθεί από τα ευρωπαϊκά εργαλεία που είναι διαθέσιμα από εδώ και πέρα.

Εις πάσα περίπτωση, ακόμη -που δεν το θεωρώ- και αν υπήρχε μια πιθανότητα να μην υλοποιηθεί από ευρωπαϊκά εργαλεία, είναι δέσμευση της Κυβέρνησης και από εθνικούς πόρους ακόμη και αν χρειαστεί -που, κατά τη γνώμη μου, η συντριπτική πιθανότητα είναι ότι δεν θα χρειαστεί- να ολοκληρωθεί. Έχουμε πια τη σύμβαση και δεν υπάρχει καμμία δικαιολογία για να μην προχωρήσει κανονικά η χρηματοδότησή του.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ για την απάντηση, κύριε Υπουργέ.

Αυτός ήταν και λόγος της ερώτησής μας, να υπάρξει μια ξεκάθαρη απάντηση, μια δημόσια τοποθέτηση, μια δέσμευση της Κυβέρνησης ότι ένα έργο το οποίο το περιμένουν πραγματικά όλοι οι φορείς της περιοχής και κυρίως οι κάτοικοι, αλλά και για την αειφόρο ανάπτυξη μιας κρίσιμης ζώνης με αγροτική δραστηριότητα που, όπως είπα και πριν, έχει υποβαθμιστεί λόγω κλεισίματος τραπεζών και ιδίως της πρώην Αγροτικής, της Τράπεζας Πειραιώς ή της απαξίωσης των ταχυδρομείων και του Ειρηνοδικείου, τουλάχιστον ο κόσμος να βλέπει ότι έργα υποδομής, όπως και άλλα τα οποία αφήσαμε το 2019 ως Κυβέρνηση -του φράγματος που αναφέρω ενδεικτικά, τον προαστιακό του Λουτρακίου, τη διάβρωση των ακτών και αυτό- είναι έργα κρίσιμης και πολύ μεγάλης σημασίας και πρώτης γραμμής και εθνικού ενδιαφέροντος, διότι μόνο με αυτόν τον τρόπο και έχοντας στο μυαλό μας ότι θέλουμε, όχι μόνο να μείνει ο κόσμος στον τόπο του, αλλά να μπορεί να ζήσει με αξιοπρέπεια, να ζήσει έχοντας τα βασικά εργαλεία που του παρέχει μια πολιτεία και να κάνει και τις οικογένειες τους εκεί, αλλά και να αναπτύξουν το εισόδημα τους.

Άρα εκείνο το ερώτημα το οποίο έθεσα το απαντήσατε. Είπατε ότι το εργαλείο το χρηματοδοτικό θα είναι οι ευρωπαϊκοί πόροι, αλλά και οι εθνικοί πόροι αν χρειαστεί, ένα χρονοδιάγραμμα, αν υπάρχει δυνατότητα, για να ξέρουν και οι άνθρωποι που πρέπει να επιταχύνουν και ο δήμος, αλλά και οι υπόλοιποι φορείς έτσι ώστε να είναι και αυτοί πολύ εποικοδομητικοί στην ολοκλήρωσή του. Και σίγουρα να πούμε ότι εμείς θα παρακολουθήσουμε και την πορεία του έργου από εδώ και πέρα πιέζοντας και αναδεικνύοντας και πάλι τη σημασία του και ερχόμενοι σε συνεννόηση με όλους όσοι πραγματικά έχουν βάλει τη σφραγίδα τους σε κάτι το οποίο το περιμένουν πάνω από δέκα χρόνια και πρέπει να ολοκληρωθεί.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε Πρόεδρε, προφανώς χρειάζεστε και χρονοδιάγραμμα. Το χρονοδιάγραμμα το θέτει πλέον η σύμβαση η οποία θα υπογραφεί. Πλέον δεν το θέτουμε εσείς και εγώ. Η σύμβαση, όπως ξέρετε, έχει πάει στο Ελεγκτικό Συνέδριο. Όταν θα γυρίσει, θα υπογραφεί και η σύμβαση αυτή η υπογεγραμμένη πρέπει να εκτελεστεί.

Να σημειώσω ως παρατήρηση ότι ο ίδιος ο διαγωνισμός, για τον οποίο δεν έχουμε ούτε εμείς ούτε εσείς ευθύνη για τη διεξαγωγή του, ξεκίνησε πριν από κοντά δύο χρόνια και αυτό είναι ένα από τα θέματα που πρέπει όλους να μας απασχολεί, ότι υπάρχει μια πολύ μεγάλη διάρκεια, η οποία απαιτείται, για να υλοποιηθούν τα έργα. Αυτό μας βάζει σε εξαιρετική δυσκολία.

Αν ο διαγωνισμός κράταγε τέσσερις μήνες ή έξι μήνες, τότε δεν θα ψάχναμε να βρούμε εναλλακτική χρηματοδότηση. Θα είχε αρχίσει η χρηματοδότησή του και ξέρετε ότι όταν αρχίζει η χρηματοδότηση, πλέον είναι μαθηματική η εξέλιξη.

Αυτό, λοιπόν, είναι που πρέπει όλους να μας απασχολεί, γιατί ένα από τα θέματα που έχουμε στη χώρα είναι ότι πολλές φορές κυνηγάμε και έχουμε φτιάξει ένα πλαίσιο με πάρα πολλούς τύπους και διασφαλίσεις, αλλά στο τέλος της ημέρας το κόστος ευκαιρίας -δηλαδή αυτός ο ένας χρόνος παραπάνω ή ο ενάμιση χρόνο παραπάνω που χρειάζεται ένας διαγωνισμός- είναι ένα κόστος ευκαιρίας που δεν έχουμε λάβει υπ’ όψιν μας και εννοώ ως συνολικό σύστημα, ως πραγματικό κόστος της κοινωνίας.

Και το έχω πει και άλλες φορές στο Κοινοβούλιο ότι αυτό το κόστος ευκαιρίας -ο χρόνος που χάνεται δηλαδή- είναι ίσως η μεγαλύτερη αδυναμία η διαχρονική του κράτους μας εδώ και πολλές δεκαετίες. Και, δυστυχώς, αυτό απαιτεί πολύ μεγαλύτερη συναίνεση για να αντιμετωπιστεί ως δομικό πρόβλημα από ότι φανταζόμαστε.

Αυτά ήθελα να πω και σας ευχαριστώ για την απάντηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την έβδομη με αριθμό 1095/11-6-2024 επίκαιρη ερώτηση δεύτερου κύκλου του Βουλευτή Ροδόπης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ιλχάν Αχμέτπρος τον Υπουργό Παιδείας, Θρησκευμάτων και Αθλητισμούμε θέμα: «Στελέχωση των Κέντρων Διεπιστημονικής Αξιολόγησης, Συμβουλευτικής και Υποστήριξης».

Ελάτε, κύριε συνάδελφε, καλησπέρα.

**ΙΛΧΑΝ ΑΧΜΕΤ:** Καλησπέρα, κύριε Πρόεδρε, καλησπέρα, κύριε Υπουργέ.

Κύριε Υπουργέ, με τον ν.4823/2021 με τίτλο: «Αναβάθμιση του σχολείου ενδυνάμωση των εκπαιδευτικών και άλλες διατάξεις» είχε γίνει μια πρόβλεψη στο άρθρο 15, το οποίο άρθρο 15 αφορούσε τα κέντρα διεπιστημονικής αξιολόγησης συμβουλευτικής και υποστήριξης, τα ΚΕΔΑΣΥ. Αυτό είναι πάρα πολύ ύψιστης σημασίας. Αφορά τα παιδιά μας.

Μάλιστα, βάσει της θετικής διάκρισης υπέρ της μειονότητας νομοθετήσατε τότε πάρα πολύ σωστά -και θέλω να σας συγχαρώ για αυτό- στο οποίο αναφέρεται στο άρθρο 15.

Ειδικότερα για τον κλάδο των δασκάλων ΠΕ 70 και 71 προβλέπονται εκατόν εξήντα εννιά θέσεις γενικές, από τις οποίες οι δύο πρέπει να πληρούνται από τα μέλη της μουσουλμανικής μειονότητας της Θράκης.

Επίσης, αναφέρετε πάλι στο άρθρο 15 για τον κλάδο των ψυχολόγων ΠΕ 23 διακόσιες είκοσι τρεις θέσεις γενικά, από τις οποίες πάλι δύο πληρούνται υποχρεωτικά από τα μέλη της μουσουλμανικής μειονότητας. Και για τον κλάδο Κοινωνικών Λειτουργών ΠΕ 30 διακόσιες είκοσι τρεις θέσεις, από τις οποίες πάλι οι δύο πληρούνται.

Οι θέσεις που προβλέπονται από τα μέλη της μουσουλμανικής μειονότητας της Θράκης κατανέμονται με απόφαση της παραγράφου Δ΄ που ορίζεται με απόφαση του αρχηγού Ξάνθης και Ροδόπης, μόνο στην Ξάνθη δηλαδή και στην Ροδόπη.

Το ποια είναι η σημασία αυτής της διατάξεως και τι θα επιφέρει μετά την εφαρμογή της θα το αναπτύξω στη δευτερολογία μου.

Ερωτάσθε, λοιπόν, κύριε Υπουργέ, Έχει ικανοποιηθεί ως σήμερα αυτή η πρόβλεψη του ν.4821/2021 και αφορούν τη στελέχωση των ΚΕΔΑΣΥ Ξάνθης και Ροδόπης;

Αν όχι -αν δεν έχει δηλαδή εδώ και τρία δύο χρόνια υλοποιηθεί αυτός ο νόμος-γιατί συνέβη αυτό και πότε σκοπεύετε σαν Υπουργείο να υλοποιήσετε αυτή τη ρητή νομοθετική ρύθμιση και δέσμευση;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κυρία Υπουργέ.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Θα μου επιτρέψετε, κύριε συνάδελφε, κύριε Πρόεδρε, να κάνω μια πολύ σύντομη αναδρομή, χωρίς να κάνω κατάχρηση του χρόνου, και να θυμίσω ότι πριν από τους νόμους που αναφέρετε υπάρχει ο ν.4547 του 2018. Σε αυτόν, κύριε συνάδελφε, υπήρχε η πρόβλεψη ότι η πλήρωση των οργανικών θέσεων -παρακαλώ να διακρίνετε τη διαφορά μεταξύ κάλυψης οργανικών θέσεων και των λειτουργικών κενών- εκπαιδευτικών με εξειδίκευση στην ειδική αγωγή και εκπαίδευση, καθώς και των θέσεων ειδικού εκπαιδευτικού προσωπικού στα ΚΕΔΑΣΥ Ροδόπης και Ξάνθης γινόταν κατά προτεραιότητα από μέλη της μουσουλμανικής κοινότητας. Προβλεπόταν δηλαδή η τοποθέτησή τους με μετάθεση, απόσπαση ή διάθεση, ανάλογα την περίπτωση. Η προϋπόθεση που υπήρχε ήταν να κάνουν αίτηση και να έχουν συμπληρώσει διδακτική υπηρεσία τουλάχιστον επτά ετών, από τα οποία επτά χρόνια τα τρία έπρεπε να είναι σε ΣΜΕΑΕ ή σε ΚΕΔΑΣΥ.

Αυτό, όπως σας είπα και στην αρχή, ίσχυε για τις οργανικές θέσεις. Για τα λειτουργικά κενά, έπρεπε να καλυφθούν με τον τρόπο με τον οποίο εκαλύπτοντο σε όλες τις περιπτώσεις, διότι διαφορετικά δεν θα υπήρχε κάλυψη από εκπαιδευτικούς ή μέλη του ειδικού εκπαιδευτικού προσωπικού.

Επειδή όμως υπήρχε αυτή η πρόβλεψη, δεν ενδιαφέρθηκε κανείς από τη μουσουλμανική κοινότητα για το κενό του δασκάλου ειδικής αγωγής στο ΚΕΔΑΣΥ Ροδόπης, το οποίο καλύφθηκε μόλις το 2020. Τότε έγινε οργανική τοποθέτηση με μετάθεση από εκπαιδευτικό της μειονότητας, ο οποίος πληρούσε όλες τις κατά νόμο προϋποθέσεις.

Αυτή την πρόβλεψη του νόμου το 2021 ο ν.4823 την άλλαξε και περιέλαβε και στα ΚΕΔΑΣΥ Ροδόπης και Ξάνθης ότι πρέπει να γίνεται η κάλυψη των οργανικών θέσεων όχι κατά προτεραιότητα, αλλά κατ’ αποκλειστικότητα και το ίδιο άρθρο προέβλεπε ότι πρέπει να γίνει μετάθεση-μετάταξη μετά από αίτηση, η διδακτική υπηρεσία τροποποιήθηκε, από επτά ανέβηκε στα οκτώ χρόνια και τρία χρόνια σε σχολικές μονάδες ειδικής αγωγής και εκπαίδευσης.

Η κάλυψη των λειτουργικών κενών γίνεται με τον τρόπο που γίνεται σε όλες τις περιπτώσεις. Στο ΚΕΔΑΣΥ της Ξάνθης υπήρξε αίτηση μετάθεσης και η θέση δασκάλου της ειδικής αγωγής καλύπτεται πλέον με οργανική τοποθέτηση από εκπαιδευτικό μέλος της μουσουλμανικής μειονότητας για το σχολικό έτος 2024 - 2025, δηλαδή από την καινούργια σχολική χρονιά.

Έγιναν και άλλες τροποποιήσεις, οι οποίες δεν επέφεραν καμμία διαφοροποίηση σε αυτά τα οποία σας έχω πει μέχρι τώρα. Έχουμε δύο οργανικές θέσεις ψυχολόγων ΠΕ23, δύο θέσεις κοινωνικών λειτουργών ΠΕ30 που δεν έχουν καλυφθεί, γιατί πρέπει να καλυφθούν αποκλειστικά από μέλη της μουσουλμανικής μειονότητας.

Δεν υπήρξε δυστυχώς, κύριε συνάδελφε, κανένας υποψήφιος ή καμμία υποψήφια να εκδηλώσει ενδιαφέρον να μετατεθεί ή να μεταταχθεί, οπότε θα παραμείνουν κενές μέχρις ότου υπάρξει το αντίστοιχο ενδιαφέρον.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε συνάδελφε.

**ΙΛΧΑΝ ΑΧΜΕΤ:** Κυρία Υπουργέ, άκουσα την πρωτολογία σας και χαίρομαι κατ’ αρχάς που συνομολογείτε αυτό που λέει το γράμμα του νόμου σαν Κυβέρνηση, ότι αυτές οι θέσεις είναι αποκλειστικές για τη μουσουλμανική μειονότητα. Όπως σας είπα, ως θετική διάκριση για τη χώρα μας, για την Ελλάδα, αυτό είναι κάτι που μας τιμά και τιμά τη χώρα μας, διότι έτσι δείχνουμε και το έμπρακτο ενδιαφέρον μας.

Από εκεί και μετά, ότι δεν υπήρξε ενδιαφέρον από τη μειονότητα αυτό δεν το νομίζω. Μάλλον δεν θα υπήρχε καλή ενημέρωση, με ό,τι σημαίνει αυτό βέβαια και για την ευθύνη. Όμως εγώ θα μεριμνήσω, και μετά και την απάντησή σας σήμερα και στη δευτερολογία σας, να υπάρξει ανάλογο ενδιαφέρον, αφού οι ίδιοι οι ψυχολόγοι και οι κοινωνικοί λειτουργοί είπαν.

Τώρα, κυρία Υπουργέ μου, απλώς θα ήθελα να διευκρινίσω κάτι άλλο, πέραν της σημασίας του να υπάρχουν αυτοί οι ψυχολόγοι εκεί που να ομιλούν τη μητρική τους γλώσσα και να γνωρίζουν τις καταστάσεις, για να βοηθήσουν τους γονείς και τα παιδιά τους.

Οι θετικές διακρίσεις υπέρ των μειονοτήτων σε ό,τι αφορά τη Θράκη αποτελούν τον πυρήνα των προοδευτικών πολιτικών του πολιτικού συστήματος της χώρας μας που εκπονήθηκαν από τη δεκαετία του ’90 και μετά κι αυτό ήθελα να ακουστεί, με πρωτοπόρες, βέβαια, τις κυβερνήσεις του ΠΑΣΟΚ, την ιστορική νομοθέτηση της ποσόστωσης στην είσοδο στα ελληνικά πανεπιστήμια το 1995 με τον Γιώργο Παπανδρέου, αλλά και αργότερα την υιοθέτηση ποσόστωσης 0,5‰ για την πρόσληψη στο δημόσιο επί της κυβερνήσεως Κώστα Καραμανλή. Έχουν γίνει βήματα για την ομαλή ένταξη της μειονότητας στο εργασιακό, εκπαιδευτικό και κοινωνικό περιβάλλον και αυτό είναι καλό να ακουστεί και να το γνωρίζουν.

Παρουσιάζεται όμως το φαινόμενο, κυρία Υπουργέ, κύριοι συνάδελφοι, κάποιες φορές η νομοθέτηση της Βουλής γι’ αυτά τα ζητήματα είτε να αναστέλλεται είτε να αναβάλλεται για λόγους μικροπολιτικών σκοπιμοτήτων ή και φοβικών συνδρόμων, που τα θεωρώ απαράδεκτα.

Με αυτή τη λογική φέρνω σήμερα στην Ολομέλεια και το ζήτημα της στελέχωσης των ΚΕΔΑΣΥ με μέλη της μειονότητας, όπως προβλέπεται στον νόμο που εσείς ψηφίσατε το 2021, και, κυρία Υπουργέ, να ξέρετε θα το παρακολουθούμε το θέμα αυτό και αφού ολοκληρωθεί αυτή η προκήρυξη. Και δεν ξέρω αν είναι εν ισχύι αυτή τη στιγμή αυτή η προκήρυξη και πώς γίνεται, θα ενδιαφερθώ να μάθω, απλώς καμμιά φορά κάποιοι μηχανισμοί, κάποιοι κρατικοί υπάλληλοι καθυστερούν ή κάποια πράγματα μπορεί να περνούν έτσι. Όμως θέλω εδώ ρητή δέσμευσή σας ότι σε αυτό το θέμα θα εφαρμοστεί το γράμμα του νόμου και δεν θα υπάρξουν εμπόδια προς αυτή την κατεύθυνση.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία Υπουργέ.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Κύριε συνάδελφε, θέλω να σας πω ότι το γράμμα του νόμου βεβαίως θα εφαρμοστεί, αλλά και το πνεύμα του νόμου, το οποίο είναι ακριβώς όλα όσα νομοθετήσαμε να υλοποιηθούν. Και αν μου επιτρέπετε και θα με διορθώσετε αν κάνω λάθος, εκτός από το γράμμα της δικής σας ερώτησης και το πνεύμα σας είναι ότι αυτά τα θετικά μέτρα, τα οποία τα εκθειάσατε διαχρονικά -δεν μονοπωλούμε εμείς την ευαισθησία στα θέματα αυτά, βεβαίως αναφερθήκατε και στο ΠΑΣΟΚ, δεν είναι κάτι στο οποίο θα φέρω αντίρρηση, προκύπτει άλλωστε από τις νομοθετικές πρωτοβουλίες-, είναι να παίρνουμε θετικά μέτρα γιατί έτσι επιβάλλεται και νομίζω πως η Κυβέρνηση του Κυριάκου Μητσοτάκη έχει δώσει ήδη δείγματα γραφής θετικά, γιατί αυτά τα μέτρα θετικής δράσης και νομοθετούνται και υλοποιούνται.

Και ακούσαμε με πολύ μεγάλη χαρά και το Υπουργείο βεβαίως είναι στη διάθεσή σας και για τη γραφειοκρατική διαδικασία να έχουμε συνεργασία, αλλά και αν τυχόν εσείς βρείτε ανθρώπους που μπορούν να μεταταχθούν ή να μετατεθούν, με πολλή χαρά, στο πλαίσιο της νομιμότητας και των προβλεπόμενων διατάξεων, αυτό να υλοποιηθεί.

Θα μου επιτρέψετε να σας πω και κάτι περισσότερο. Επειδή γνωριζόμαστε, συνυπήρξαμε στην Αίθουσα αυτή ήδη από το 2000, θέλω να σας πω ότι προσεγγίζετε τα θέματα αυτά με ευαισθησία. Το γεγονός ότι φέρατε το θέμα αυτό στο ελληνικό Κοινοβούλιο δίνει την ευκαιρία και σε εσάς να δραστηριοποιηθείτε, αλλά και σε άλλους να γνωρίζουν πώς γίνονται οι διαδικασίες και θέλω να σας ευχαριστήσω για τον τρόπο με τον οποίο τα θέματα αυτά τα προσεγγίζετε και τα αναδεικνύετε.

Και να σας πω ότι η πολιτική της Κυβέρνησής μας σκοπεύει να ενσωματώσει απολύτως τη μουσουλμανική μειονότητα, με την έννοια του σεβασμού της θρησκευτικής ταυτότητας, του πολιτισμικού χαρακτήρα. Aυτά τα στοιχεία είναι πλούτος και για τη Θράκη και για ολόκληρη τη χώρα και αυτό το δανείζομαι από το πόρισμα της διακομματικής επιτροπής για τη Θράκη, που θα γίνει με την προεδρία της συναδέλφου μας, της κ. Ντόρας Μπακογιάννη.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πάμε στον κ. Σαρακιώτη απευθείας.

Θα συζητηθεί η τρίτη με αριθμό 4424/19-4-2024 ερώτηση του κύκλου των αναφορών και ερωτήσεων του Βουλευτή Φθιώτιδος της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ιωάννη Σαρακιώτη προς τον Υπουργό Υποδομών και Μεταφορών, με θέμα: «Συνεχίζεται η γενικευμένη αγωνία των κατοίκων της περιοχής του Κόμματος Φθιώτιδας απέναντι στον κίνδυνο επανεμφάνισης πλημμυρικών φαινομένων, αντίστοιχων του 2021 - Αναγκαιότητα τοποθέτησης πάνω στις καταγγελίες, προβληματισμούς και τις ανησυχίες της τοπικής κοινωνίας και των φορέων της αυτοδιοίκησης».

Ελάτε, κύριε συνάδελφε.

**ΙΩΑΝΝΗΣ ΣΑΡΑΚΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, όπως γνωρίζετε, στις 6 Αυγούστου 2021 στην περιοχή της Μαλεσίνας του Δήμου Λοκρών ξέσπασε πυρκαγιά, η οποία κατέκαψε εκατοντάδες ελαιόδεντρα. Αφού έγινε η καταγραφή του μεγέθους της ζημιάς από τις αρμόδιες υπηρεσίες του Υπουργείου Αγροτικής Ανάπτυξης, δόθηκαν οι αναγκαίες οδηγίες για την αποψίλωση, αλλά και για την επανέναρξη της δραστηριότητας, έλαβαν χώρα και υποσχέσεις για αποζημιώσεις στους πληγέντες και, ενώ έχουμε φτάσει το 2024, εκατόν είκοσι οικογένειες που είχαν πληγεί από τη συγκεκριμένη πυρκαγιά μέχρι σήμερα δεν έχουνε λάβει ούτε ένα ευρώ.

Όπως γνωρίζετε, δεν υπήρχε σε κάποιες εξ αυτών εισόδημα από αγροτική εκμετάλλευση το 2020, είτε λόγω μεταβιβάσεων -αγοραπωλησίες κ.λπ.- είτε λόγω ακαρπίας. Μιλάμε για μια περιοχή η οποία έχει πληγεί οικονομικά και εξαιτίας του κλεισίματος της «ΛΑΡΚΟ» τα δύο τελευταία χρόνια αλλά και εξαιτίας της ακαρπίας της ελιάς -το έχουμε συζητήσει και παλιότερα, πριν από κάποιους μήνες το συγκεκριμένο θέμα- και αναμένουν, καθώς υπήρχαν και υποσχέσεις από κυβερνητικούς βουλευτές του Νομού της Φθιώτιδας, μέχρι και σήμερα την αποζημίωσή τους.

Το ερώτημα είναι πολύ απλό: Τι θα γίνει με αυτές τις εκατόν είκοσι οικογένειες ελαιοκαλλιεργητών της Μαλεσίνας για την αποζημίωση της φωτιάς της 6ης Αυγούστου του 2021;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Αγαπητέ συνάδελφε, θα ξεκινήσω την απάντησή μου λέγοντας ότι το αντικείμενο του ερωτήματός σας δεν είναι κάτι που εμπίπτει στην αρμοδιότητα του Υπουργείου Αγροτικής Ανάπτυξης και Τροφίμων. Και εξηγώ το γιατί. Τα θέματα που αναφέρονται στην ερώτηση, που αφορούν στους παραγωγούς της Περιφερειακής Ενότητας Φθιώτιδας που δεν τους καταβλήθηκε προκαταβολή λόγω του μη γεωργικού εισοδήματος διαφόρων περιπτώσεων, δεν εμπίπτουν στην αρμοδιότητα του ΕΛΓΑ. Τα ζητήματα αυτά είναι αρμοδιότητα της Κυβερνητικής Επιτροπής Κρατικής Αρωγής.

Ειδικότερα με την αναθεώρηση του ισχύοντος θεσμικού πλαισίου το Υπουργείο Οικονομικών είναι αυτό που επιχορηγεί πλέον επιχειρήσεις, συμπεριλαμβανομένων και των αγροτικών εκμεταλλεύσεων καθώς και μη κερδοσκοπικού χαρακτήρα φορείς που πλήττονται από θεομηνίες για στοιχεία ενεργητικού κεφαλαίου, όπως κτηριακές εγκαταστάσεις, εξοπλισμό, πρώτες ύλες, εμπορεύματα καθώς και αυτοκίνητα επαγγελματικής χρήσης, μέσα παραγωγής, συμπεριλαμβανομένου και του έγγειου κεφαλαίου και των αποθηκευμένων προϊόντων. Επιπρόσθετα, σύμφωνα με το άρθρο 128 του ν.4797/2021, το οποίο προστέθηκε με τον ν.4871/2021 με αναδρομική ισχύ από 1ης Μαΐου 2021, προβλέφθηκε ειδική διαδικασία επιχορήγησης για την αντιμετώπιση ζημιών σε φυτικά μέσα παραγωγής, όπως δενδρώδεις καλλιέργειες ή αμπέλια που δεν καλύπτονταν από τους κανονισμούς ασφάλισης του ΕΛΓΑ, σε συνεργασία με τον οργανισμό και κατόπιν εισήγησης της Κυβερνητικής Επιτροπής Κρατικής Αρωγής. Επίσης, με το άρθρο 12 του ν.4797/2021, όπως τροποποιήθηκε με τον ν.4972/2022, προβλέφθηκε η δυνατότητα επιχορήγησης των μη κατ’ επάγγελμα αγροτών, κατόχων, δηλαδή, αγροτικών εκμεταλλεύσεων, με ποσοστό που δεν ξεπερνά το 50% της επιχορήγησης που καθορίζεται για τους κατά κύριο επάγγελμα αγρότες.

Δεδομένων, λοιπόν, των παραπάνω αποφάσεων και έπειτα από την απόφαση της πολιτείας για ένταξη των ζημιών από τις πυρκαγιές του 2021 στην κρατική αρωγή, οι υπηρεσίες του ΕΛΓΑ προχώρησαν σε ειδικούς, διοικητικούς και εκτιμητικούς ελέγχους σύμφωνα με τα στοιχεία που χορηγήθηκαν από το ΜΑΑΕ και την ΑΑΔΕ, οι οποίοι και ολοκληρώθηκαν.

Στο πλαίσιο αυτό, λοιπόν, οι προϋποθέσεις για τη λήψη προκαταβολής, δυνατότητα που προβλέφθηκε ως επιχορήγηση επί αρχικής εκτίμησης ζημιών ήταν οι εξής. Οι παραγωγοί να έχουν υποβάλει τη δήλωση ενιαίας ενίσχυσης στο Ολοκληρωμένο Σύστημα Διαχείρισης και Ελέγχου. Να έχουν υποβάλει μέσω του ανταποκριτή ηλεκτρονικά αίτηση ενίσχυσης στον ΕΛΓΑ. Τα αγροτεμάχια να βρίσκονται εντός των πυρόπληκτων περιοχών, όπως αυτές οριοθετήθηκαν με βάση τα ψηφιακά δεδομένα από το ευρωπαϊκό σύστημα παρακολούθησης Copernicus. Οι παραγωγοί να είναι κατά κύριο επάγγελμα αγρότες, σύμφωνα με τα στοιχεία που διατίθενται στον ΕΛΓΑ από το Μητρώο Αγροτών και Αγροτικών Εκμεταλλεύσεων του ΥΠΑΑΤ, ή να έχουν δηλώσει εισόδημα από αγροτική δραστηριότητα κατά το έτος 2020 για τη συγκεκριμένη περίπτωση, σύμφωνα με τα στοιχεία που εκδίδονται στον ΕΛΓΑ από την ΑΑΔΕ.

Αυτό, λοιπόν, είναι το πλαίσιο και το αναφέρω, γιατί πιστεύω ότι πρώτα από όλα είναι σημαντικό, όταν συζητάμε τέτοια ζητήματα, να τα θέτουμε στη σωστή τους βάση. Τώρα, συγκεκριμένα θα σας απαντήσω στη δευτερολογία για τους εκατόν είκοσι παραγωγούς που δεν αποζημιώθηκαν από το συγκεκριμένο αίτιο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Κύριε Υπουργέ, θα σας παραπέμψω σε δήλωση που είχε κάνει ο μέχρι πρότινος Υπουργός Αγροτικής Ανάπτυξης κ. Αυγενάκης, γιατί αναφέρατε ότι δεν είναι αρμοδιότητά σας. Αναφέρει εδώ ο κ. Αυγενάκης για παρεμφερές ζήτημα «πριν καν συμπληρωθούν οκτώ μήνες δίνονται προκαταβολές 50% για τις ζημιές σε φυτικό κεφάλαιο σε όσους αγρότες επλήγησαν από τις πυρκαγιές του 2023». Άρα ο κ. Αυγενάκης μπορεί να πανηγυρίζει ότι δίνονται χρήματα σε αγρότες που επλήγησαν από πυρκαγιές, αλλά από την άλλη ακούμε ότι το Αγροτικής Ανάπτυξης εν τέλει δεν είναι αρμόδιο. Είτε τους πανηγυρισμούς θα τους κάνει άλλο Υπουργείο είτε την ευθύνη θα αναλάβει το Υπουργείο Αγροτικής Ανάπτυξης.

Από εκεί και πέρα, ανέφερα κι εγώ τους όρους για τους οποίους δεν εντάχθηκαν αυτές οι εκατόν είκοσι καλλιέργειες. Το γνωρίζουν και οι ίδιοι οι άνθρωποι. Είχαν λάβει, όμως, τελείως διαφορετικές δεσμεύσεις. Είναι μια περιοχή η οποία, όπως προανέφερα, έχει πληγεί ποικιλοτρόπως τα τελευταία χρόνια. Τονίζω και πάλι ότι έχει κλείσει μία εταιρεία στην οποία απασχολούνταν ένας μεγάλος αριθμός των ενεργών επαγγελματικά πολιτών της ευρύτερης περιοχής της Μαλεσίνας και του Μαρτίνου. Αναφέρομαι στη μεγάλη εταιρεία «ΛΑΡΚΟ». Περάσαμε πέρυσι μια περίοδο στην οποία δεν είχαμε παραγωγή ελιάς. Στη συγκεκριμένη περιοχή η ελιά ουσιαστικά είναι μονοκαλλιέργεια. Άρα μιλάμε για εκατόν είκοσι οικογένειες των οποίων το εισόδημα έχει πληγεί ουσιαστικά και καίρια.

Θα επαναλάβω και πάλι το ερώτημα αν το Υπουργείο σας σκοπεύει να προχωρήσει σε κάποιες ενέργειες de minimis, πρώην ΠΣΕΑ, ονομάστε τα όπως θέλετε, με οποιονδήποτε τρόπο. Έχει τη βούληση να προχωρήσει, προκειμένου αυτές οι εκατόν είκοσι οικογένειες να αποζημιωθούν;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Η δήλωση του Υπουργού Λευτέρη Αυγενάκη δεν ακυρώνει την πραγματικότητα. Και πραγματικά καλώς την έκανε, αφού κατέγραψε ένα γεγονός που αφορά τους κατ’ επάγγελμα αγρότες.

Λοιπόν, σύμφωνα με τα στοιχεία του ΕΛΓΑ -έρχομαι συγκεκριμένα να σας απαντήσω σε αυτό που με ρωτήσατε- από τις πυρκαγιές που σημειώθηκαν τον Αύγουστο του 2021 στην ευρύτερη περιοχή της Περιφερειακής Ενότητας Φθιώτιδας, συμπεριλαμβανομένης και της περιοχής του δημοτικού διαμερίσματος Μαλεσίνας, ζημιές προκλήθηκαν σε γεωργοκτηνοτροφικές εγκαταστάσεις και ολοκληρώθηκε το έργο των εκτιμήσεων από τις υπηρεσίες του οργανισμού καθώς και του διοικητικού ελέγχου.

Για τις ζημιές του φυτικού κεφαλαίου ο ΕΛΓΑ, κατόπιν συνεργασίας με την κρατική αρωγή, προχώρησε μέσω του κρατικού προϋπολογισμού στην καταβολή προκαταβολών μόνο για τις δενδρώδεις καλλιέργειες, βάσει των στοιχείων που διαθέτει αλλά και της προαναφερθείσας νομοθεσίας που σας ανέφερα στην πρωτολογία μου, ψηφιακά στοιχεία Copernicus και εκτιμήσεις ΕΛΓΑ. Συγκεκριμένα μέχρι σήμερα έχουν δοθεί προκαταβολές 375.000 ευρώ, που αφορούν εκατόν εβδομήντα οκτώ παραγωγούς που πληρούσαν τις προϋποθέσεις της κείμενης νομοθεσίας σε σύνολο διακοσίων εβδομήντα έξι παραγωγών.

Στη συνέχεια αναμένεται η τελική ΚΥΑ εκ μέρους της κρατικής αρωγής για την ολοκλήρωση των αποζημιώσεων στους δικαιούχους παραγωγούς. Σύμφωνα με την ενημέρωση που έχουμε από την κρατική αρωγή, αυτή η επεξεργασία αφορά τις πυρκαγιές του Μαΐου, Ιουλίου, Αυγούστου, Σεπτεμβρίου του 2021 σε όλη την Ελλάδα και αναμένεται να εκδοθεί.

Κι εδώ, αγαπητέ συνάδελφε, θέλω να είμαι συγκεκριμένος, λέγοντας ότι υπάρχουν περιπτώσεις, όπως, για παράδειγμα, νέων αγροτών ή κληροδοτήσεων αγροτεμαχίων, που δεν εμφάνιζαν εισόδημα για το έτος 2020. Συνεπώς, βάσει του πλαισίου το οποίο περιέγραψα, δεν μπόρεσαν να πάρουν προκαταβολή. Πρέπει να σας ενημερώσω ωστόσο ότι στην τελική ΚΥΑ που σας ανέφερα εξετάζονται συγκεκριμένες περιπτώσεις και αναμένεται να ξεκαθαριστεί αυτό το ζήτημα. Όπως μας ενημέρωσαν από το ΥΠΑΑΤ, το αποτέλεσμα θα προκύψει για κάθε περίπτωση, όπως αυτές αναφέρονται στο ερώτημά σας.

Μπορώ να σας πω, όμως, με βεβαιότητα ότι οι Κυβερνήσεις της Νέας Δημοκρατίας και του Κυριάκου Μητσοτάκη λειτουργούν πάντοτε με γνώμονα τη στήριξη των πολιτών. Δεν υπάρχει αμφιβολία ότι οι υπηρεσίες του Υπουργείου Αγροτικής Ανάπτυξης και Τροφίμων, οι υπηρεσίες του ΕΛΓΑ στον βαθμό των αρμοδιοτήτων τους εργάζονται και συνεργάζονται με υπηρεσίες άλλων Υπουργείων, ώστε κανένας παραγωγός να μην αδικείται και να λαμβάνει αυτά που δικαιούται. Επομένως ας περιμένουμε την ΚΥΑ και να έχουμε κάτι συγκεκριμένο στο ερώτημα που θέσατε.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, εκατόν είκοσι συμμετέχοντες στην 16η Ετήσια Συνάντηση των στελεχών των Γραφείων Προϋπολογισμού των Κοινοβουλίων και των Δημοσιονομικών Θεσμών των χωρών-μελών του Οργανισμού Οικονομικής Συνεργασίας και Ανάπτυξης.

Σας καλωσορίζουμε.

(Χειροκροτήματα απ’ όλες τις πτέρυγες της Βουλής)

Θα συζητηθεί η πέμπτη με αριθμό 1098/11-6-2024 επίκαιρη ερώτηση πρώτου κύκλου του Βουλευτή Σερρών της Κοινοβουλευτικής Ομάδας «Ελληνική Λύση» κ. Κωνσταντίνου Μπούμπα προς τον Υπουργό Αγροτικής Ανάπτυξης και Τροφίμων, με θέμα: «Καθυστερήσεις στην πληρωμή αγροτικών επιδοτήσεων του Προγράμματος Δάσωσης Γεωργικών Γαιών, του ν.1257/99».

Κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κύριε Πρόεδρε, σας ευχαριστώ θερμά.

Κύριε Υπουργέ, είναι ένα μεγάλο ζήτημα. Γνωρίζετε ό,τι αφορά αυτό το πρόγραμμα από το 1999 σχετικά με τη διάσωση γεωργικών γαιών. Επίσης, σύμφωνα και με τον Κανονισμό της Ευρωπαϊκής Ένωσης, με το άρθρο 75 προβλέπεται ότι η πληρωμή αυτή πρέπει να γίνεται κάθε χρόνο, με καταληκτική ημερομηνία 30 Ιουνίου. Δηλαδή, για μία ακόμη φορά εκπνέει αυτή η ημερομηνία, που σημαίνει ότι μετά αυτές οι επιδοτήσεις θα πρέπει να καλυφθούν από εθνικούς πόρους. Αυτές αφορούν κυρίως ακακίες, λεύκες και όχι μόνο, σε ένα πρόγραμμα διάσωσης γεωργικών γαιών από πλευράς των αγροτών. Καθυστερούν για μία ακόμη φορά από τον ΟΠΕΚΕΠΕ.

Ενθυμούμαι παλαιότερες δηλώσεις σας, πριν από μήνες, που είχατε πει εσείς ο ίδιος από το Υπουργείο ότι οι πληρωμές αυτές θα καταβληθούν μέχρι τα τέλη της προηγούμενης χρονιάς και ότι αυτό οφείλεται στο πληροφοριακό σύστημα το οποίο δεν λειτουργεί από πλευράς της διοίκησης του ΟΠΕΚΕΠΕ. Έρχεται, όμως, τώρα αυτό να επισκιάσει και όλες τις άλλες μη πληρωμές και υπάρχει αυτή η πραγματικά αγχωτική, χρονοβόρα καθυστέρηση πληρωμών των επιδοτήσεων στον αγροτικό κόσμο. Δεν μπορεί ο αγροτικός κόσμος να πληρώνει τα σπασμένα ενός πληροφοριακού συστήματος του ΟΠΕΚΕΠΕ που έχουμε δώσει από το 2003 ουκ ολίγα χρήματα σε ιδιωτικές εταιρείες προκειμένου να ανταπεξέλθουν στα πληροφοριακά συστήματα. Μάλιστα, κάποιες δηλώσεις έγιναν και χειρόγραφα. Τους διαβεβαιώσατε ότι θα πληρωθούν πριν από μήνες. Και δεν αφορά μόνο το 2023. Αφορά και το 2022. Αν δεν καταβληθούν, λοιπόν, μέχρι 30 Ιουνίου αυτά τα χρήματα που δικαιούνται, που ανέρχονται σε άλλες φυτείες από 895 ευρώ το στρέμμα ή 694 ευρώ το στρέμμα και οι αγρότες έχουν βάλει μερικά δέντρα προκειμένου να επιβιώσουν, έρχεται λοιπόν για μία ακόμη φορά αυτή η διοίκηση του ΟΠΕΚΕΠΕ η οποία πραγματικά είναι πίσω από κάθε πληρωμή των αγροτών και δεν καταβάλει τα χρήματα που δικαιούνται.

Άρα, εδώ για μία ακόμη φορά η διοίκηση του ΟΠΕΚΕΠΕ, που εσείς την να αλλάξετε πριν από ένα σύντομο χρονικό διάστημα, που o Υπουργός κ. Αυγενάκης μέσα σε ένα χρόνο έρχεται να αντικατασταθεί από τον κ. Τσιάρα και αυτό είναι θέμα της Κυβέρνησής σας, όχι απλά δυσλειτουργεί, λειτουργεί όχι με χρονική καθυστέρηση αλλά είναι σισύφειος η προσπάθεια. Το πρόβλημα ανακυκλώνεται.

Θέλω να μου πείτε το χρονοδιάγραμμα διότι εκπνέει η ημερομηνία και γνωρίζετε στο Υπουργείο ότι οι αγρότες πρέπει να πάρουν τα χρήματα του 2023 και του 2022 από αυτό το περιβόητο πρόγραμμα της Ευρωπαϊκής Ένωσης όπου σύμφωνα με το άρθρο 75 πρέπει να καταβληθούν από το Ταμείο Γεωργικής Ανάπτυξης της Ευρωπαϊκής Ένωσης. Και θα πρέπει μετά, αν δεν προλάβετε αυτή την ημερομηνία -και δεν ξέρω τι γίνεται και για την προηγούμενη χρονιά που δεν καταβλήθηκαν- πρέπει να τα καταβάλλουμε εμείς από δικούς μας εθνικούς πόρους. Ποιο είναι, κύριε Υπουργέ, το μέλημά σας και το χρονοδιάγραμμά σας που ακούν αυτή τη στιγμή οι αγρότες από αυτό το περιβόητο Πρόγραμμα Δάσωσης Γεωργικών Γαιών για να ξέρουν πραγματικά αν θα πληρωθούν οσονούπω μέσα στις επόμενες ημέρες. Γιατί έχουμε καταληκτική ημερομηνία, επαναλαμβάνω για μία ακόμη φορά, τις 30 Ιουνίου.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υφυπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Αγαπητοί συνάδελφοι, οι Έλληνες παραγωγοί είδαν τις πληρωμές της Μεγάλης Εβδομάδος, Μεγάλη Δευτέρα και Μεγάλη Τρίτη, οι οποίες ήταν εξαιρετικές και πραγματικά ανακουφίστηκαν, πάνω από 780 εκατομμύρια μπήκαν στους λογαριασμούς των αγροτών, που απέδειξε ότι οι παρεμβάσεις που γίνανε στο πληροφοριακό σύστημα, αλλά και στη διοίκηση του ΟΠΕΚΕΠΕ είχαν ένα εξαιρετικό αποτέλεσμα.

Ξεκινώντας θα ήθελα να πω δυο λόγια για τη μεγάλη σημασία του Προγράμματος Δάσωσης Γεωργικών Γαιών, καθώς πρόκειται για μια καθαρή προσπάθεια αντιμετώπισης των συνεπειών της μεγάλης απειλής που λέγεται κλιματική κρίση, μια απειλή όχι μόνο για τις καλλιέργειες, αλλά και για την ίδια την ύπαρξή μας και τον τρόπο που θα συνεχίσουμε να ζούμε σε αυτόν τον πλανήτη. Δεδομένου του θετικού αντίκτυπου της δάσωσης και σε συνδυασμό με την κεντρική μας στόχευση που δεν είναι άλλη ο αγροτικός τομέας να συνεισφέρει στο μέγιστο των δυνατοτήτων του στην τεράστια προσπάθεια που γίνεται για να αντιμετωπίσουμε τα κλιματικά φαινόμενα, η εφαρμογή του προγράμματος για εμάς έχει ιδιαίτερη σημασία.

Το Πρόγραμμα Δάσωσης Γεωργικών Γαιών ανειλημμένες υποχρεώσεις του Μέτρου 221 Πρώτη Δάσωση Γεωργικών Γαιών του Προγράμματος Αγροτικής Ανάπτυξης 2007-2013 έχει μεταφερθεί στο Υπομέτρο 8.1 του Προγράμματος Αγροτικής Ανάπτυξης 2014-2020. Το παραπάνω πρόγραμμα έχει μέγιστη διάρκεια είκοσι έτη και οι δικαιούχοι είχαν ενταχθεί από το 1995 και έπειτα σε εφαρμογή δύο παλαιότερων κανονισμών, του 2880 του 1992 και 1257 του 1999. Από το 2020 και έπειτα συνεχίζονται οι δεσμεύσεις αποκλειστικά των δικαιούχων που είχαν ενταχθεί με τον Κανονισμό 1257 του 1999 για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων για την τροποποίηση και κατάργηση ορισμένων κανονισμών. Το μέτρο αφορά σε όλη την ελληνική επικράτεια και με ιδιαίτερη στόχευση σε ορεινές και ημιορεινές περιοχές της χώρας και έχει ιδιαίτερη σημασία γι’ αυτά που φιλοδοξεί να πετύχει σε συνάρτηση με τις συνέπειες της κλιματικής αλλαγής.

Να πούμε ότι βασικοί στόχοι του προγράμματος είναι πρώτον η στήριξη των δασικών όρων και η αειφόρος διαχείριση των δασών, δεύτερον η προστασία του δασικού περιβάλλοντος και τρίτον η παροχή οικονομικών κινήτρων στους κατόχους γεωργικών εκμεταλλεύσεων ώστε να συμβάλλουν και αυτοί στην προστασία του φυσικού περιβάλλοντος.

Το μέτρο αποσκοπεί στην επέκταση και βελτίωση των δασικών πόρων μέσω της στήριξης πρώτης δάσωσης γεωργικών γαιών και έχει στο επίκεντρο την προστασία και τη βελτίωση του περιβάλλοντος με έμφαση στην ενίσχυση της αντιδιαβρωτικής προστασίας, τη διατήρηση της βιοποικιλότητας και την άμβλυνση των κλιματικών μεταβολών.

Στη δευτερολογία μου θα σας αναφέρω ακριβώς το χρονοδιάγραμμα και για ποιον ακριβώς λόγο θα γίνουν οι συγκεκριμένες πληρωμές τις συγκεκριμένες ημερομηνίες.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Μπούμπα, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κύριε Υπουργέ, εσείς το είχατε πει, το επαναλαμβάνω, ότι οι άνθρωποι αυτοί θα έπρεπε να έχουν πληρωθεί μέχρι τα τέλη του 2023. Έχουμε καθυστερήσει πάνω από μισό χρόνο. Εγώ δεν αντιλέγω ότι αυτό το πρόγραμμα σε ό,τι αφορά τα δέντρα τα οποία έχουν φυτέψει οι αγρότες, είτε ακακίες είτε λεύκες, σε ένα πρόγραμμα δάσωσης απέναντι σε μία κλιματική κρίση όπως εσείς πριν από λίγο είπατε, είναι πάρα πολύ σημαντικό μέτρο της Ευρωπαϊκής Ένωσης το οποίο άρδην θα αλλάξει και το τοπίο στη χώρα, αντί να γεμίζουμε φωτοβολταϊκά και ανεμογεννήτριες να δούμε το θέμα αναδάσωσης πραγματικά πολλών περιοχών που θα μπορούσαν και να αλλάξουν το φυσικό τοπίο, να δημιουργήσουν ένα καλό μικροκλίμα στην περιοχή, αλλά και παράλληλα να πάρουν χρήματα οι αγρότες οι οποίοι μπήκαν σε αυτό το πρόγραμμα.

Εδώ, όμως, ελλοχεύει ο κίνδυνος και θέλω να μου πείτε πρώτον γι’ αυτό το χρονοδιάγραμμα που είπατε, κύριε Υπουργέ, στη δευτερολογία σας. Σας ακούω με προσοχή γιατί επαναλαμβάνω σε λίγες μέρες η ημερομηνία εκπνέει. Εκείνο, επίσης, που μας προβληματίζει είναι το εξής. Για πέρυσι που δεν έχουν πληρωθεί οι αγρότες με την ίδια ημερομηνία, βάσει του άρθρου 75, από το Ταμείο Γεωργικής Εκμετάλλευσης της Ευρωπαϊκής Ένωσης θα το πληρώσουμε από εθνικούς πόρους; Δηλαδή, θα το πληρώσουν οι πολίτες από τη φορολογία τους και τα χρήματα που έχετε εσείς στο Υπουργείο Αγροτικής Ανάπτυξης διότι εμείς καθυστερήσαμε να προλάβουμε την καταληκτική ημερομηνία που ήταν 30 Ιουνίου και πέρυσι;

Και το δεύτερο είναι αυτό που είπατε για τον ΟΠΕΚΕΠΕ. Εκκρεμούν και άλλες πληρωμές στους αγρότες, αλλά μιλάμε για πληροφοριακά συστήματα του ΟΠΕΚΕΠΕ. Πρώτον, δεν υπάρχει προσωπικό. Υπάρχει έλλειψη εξειδικευμένου τεχνοκρατικής φύσεως προσωπικού στον ΟΠΕΚΕΠΕ. Συνάμα ο ΟΠΕΚΕΠΕ, να θυμίσω κάτι που κι εμείς κι εγώ προσωπικά ως Βουλευτής, αλλά και η Ελληνική Λύση το έχουμε αναφέρει, ότι έχουμε πληρώσει 19,5 εκατομμύρια ευρώ περίπου από το 2003 στον ΟΠΕΚΕΠΕ σε ιδιωτικές εταιρείες -δηλαδή στην ουσία είναι μία, δύο σε μία που λέμε- για τα πληροφοριακά συστήματα και την έλλειψη τεχνικής υποδομής από πλευράς του ΟΠΕΚΕΠΕ.

Άρα, λοιπόν, η πανάκεια στον ΟΠΕΚΕΠΕ δεν έχει έρθει. Δεν έχει έρθει, δηλαδή, μια λύση για να έχουμε γρήγορες πληρωμές, ένα αυτοματοποιημένο σύστημα. Ακόμη και το πρόγραμμα για τη νέα Κοινή Αγροτική Πολιτική, να σας θυμίσω, πριν από λίγους μήνες η πρόταση που καταθέσαμε στη νέα ΚΑΠ το έκανε ιδιωτική εταιρεία η οποία πήρε 800.000 ευρώ για να μας πει για τη νέα ΚΑΠ η οποία μόνο προς όφελος των Ελλήνων δεν είναι. Δεν ξέρω δηλαδή κι αυτοί οι επαΐοντες η ιδιωτική εταιρεία τι έβγαλε.

Έρχεται, όμως, το ζητούμενο. Να μου δώσετε ένα συγκεκριμένο χρονοδιάγραμμα -όχι σε εμένα, στον αγροτικό πληθυσμό της χώρας ανά την επικράτεια- αν πρώτον θα πληρωθούν μέχρι 30 Ιουνίου για να τους καθησυχάσουμε, χρήματα που κι εσείς ο ίδιος είπατε ότι θα έχουν πληρωθεί από τέλη του προηγούμενου έτους.

Και το δεύτερο είναι πέρυσι τι έγινε. Γεννάται το ερώτημα. Πέρσι που εκκρεμεί η χρονιά του 2022 για το ίδιο Πρόγραμμα Δάσωσης Γεωργικών Γαιών θα τα πληρώσουμε από την τσέπη μας, από εθνικούς πόρους και ό,τι αυτό συνεπάγεται γιατί καθυστέρησε ο ΟΠΕΚΕΠΕ λόγω έλλειψης τεχνοκρατικής θα λέγαμε υποδομής και πληροφοριακών συστημάτων, παρ’ όλα τα λεφτά που έχουμε δώσει εδώ και πάρα πολλά χρόνια, γιατί μέχρι και χειρόγραφα υποβλήθηκαν δηλώσεις και δεν γινόταν εποπτικός έλεγχος από διασταυρούμενα στοιχεία; Γεννάται το ερώτημα.

Λιμνάζει το πρόβλημα του ΟΠΕΚΕΠΕ. Δεν βλέπουμε κάποια λύση. Και μόνο που φτάσαμε λίγο πριν από τις 30 Ιουνίου σημαίνει ότι η νέα διοίκηση του ΟΠΕΚΕΠΕ δεν έχει ευοδώσει σε απτά αποτελέσματα, αλλά ούτε και ο προκάτοχός σας ο κ. Αυγενάκης ένα χρόνο περίπου κατάφερε να κάνει κάτι το οποίο λιμνάζει ως πρόβλημα. Διότι ο ίδιος ο προκάτοχός σας και ομοϊδεάτης σας, ο κ. Αυγενάκης, κατηγορούσε την προηγούμενη διοίκηση του ΟΠΕΚΕΠΕ. Άρα, λοιπόν, εδώ δεν βλέπουμε κάποια βελτίωση. Τώρα θα μου πείτε είναι σύντομο το χρονικό διάστημα. Ναι, αλλά πληρώνουν το μάρμαρο οι αγρότες, οι κτηνοτρόφοι και οι αλιείς και στην προκειμένη περίπτωση οι αγρότες από αυτό το περιβόητο Πρόγραμμα Δάσωσης Γεωργικών Γαιών.

Δώστε επιτέλους ένα συγκεκριμένο χρονοδιάγραμμα για να ξέρουν πότε θα πάρουν αυτά τα χρήματα τα οποία το δικαιούνται, τα δύο χρόνια 2023 και 2022.

Σας ευχαριστώ, κύριε Υπουργέ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υφυπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Αγαπητέ συνάδελφε, θα επαναλάβω ότι οι πληρωμές που γίνανε τη Μεγάλη Εβδομάδα ήταν εξαιρετικές και σε πολύ μεγάλο ποσό. Οι παραγωγοί σε όλη την Ελλάδα μείνανε ευχαριστημένοι και αυτό είναι μια συγκεκριμένη απόδειξη ότι τα πράγματα στον ΟΠΕΚΕΠΕ βελτιώνονται και πηγαίνουν καλύτερα. Άρα, λοιπόν, οι επιλογές της συγκεκριμένης πολιτικής ηγεσίας ήταν σωστές.

Πάμε για το εγκεκριμένο. Κάθε χρόνο, προκειμένου να καταβληθούν οι ενισχύσεις στους δικαιούχους, οι τελευταίοι οφείλουν να υποβάλουν αιτήσεις πληρωμής μέσω της υποβολής αίτησης ενιαίας ενίσχυσης και δηλώσεις εφαρμογής εντός συγκεκριμένης προθεσμίας είτε εγγράφως στα αρμόδια δασαρχεία ή διευθύνσεις δασών είτε ηλεκτρονικά μέσω του πληροφοριακού συστήματος. Κατόπιν σχετικής τροποποίησης της εγκυκλίου του ΟΠΕΚΕΠΕ το διάστημα υποβολής των δηλώσεων εφαρμογής για το έτος εφαρμογής 2022 αυτή η ημερομηνία παρατάθηκε μέχρι 15 Μαΐου 2023. Οι δηλώσεις υποβλήθηκαν -οι δηλώσεις εφαρμογής εννοώ- αποκλειστικά χειρόγραφα λόγω τεχνικών δυσλειτουργιών στο πληροφοριακό σύστημα, ενώ για το έτος εφαρμογής 2023 ως καταληκτική ημερομηνία υποβολής των δηλώσεων καθορίστηκε η 24η Ιουνίου του 2024. Διαπιστώνεται, λοιπόν, ότι υπήρξαν καθυστερήσεις οι οποίες οφείλονται σε ζητήματα μηχανογραφικής υποστήριξης και επικοινωνίας των πληροφοριακών συστημάτων. Ειδικότερα, υπήρχε ένα διάστημα κενό με τη μηχανογραφική υποστήριξη να επανέρχεται εκ νέου τον Νοέμβριο του 2023.

Έχοντας, λοιπόν, ξεπεράσει πια αυτά τα ζητήματα, προχωρήσαμε στις απαιτούμενες ενέργειες με στόχο την πληρωμή των δικαιούχων του προγράμματος. Συγκεκριμένα, σε ό,τι αφορά το έτος 2023 μέχρι σήμερα έχει ολοκληρωθεί η ενημέρωση των δεδομένων του σχετικού πληροφοριακού συστήματος με στοιχεία της δήλωσης του 2023, ενώ έχουν ξεκινήσει οι καταχωρίσεις των αιτημάτων εφαρμογής του μέτρου στο συγκεκριμένο πληροφοριακό σύστημα. Δεδομένων αυτών είμαστε σε θέση να ανακοινώσουμε ότι οι πληρωμές αυτές για το έτος προγραμματίζονται να αναπληρωθούν 30 Ιουνίου του 2024, πάντοτε βέβαια με την προϋπόθεση της ομαλής ροής των φακέλων πληρωμής από τις συναρμόδιες δασικές υπηρεσίες.

Πάμε τώρα για τις εκκρεμότητες του έτους 2022. Να σας πω ότι έχουν ολοκληρωθεί οι καταχωρήσεις των επιτόπιων ελέγχων από τις αρμόδιες περιφερειακές διευθύνσεις του οργανισμού υπό την εποπτεία της διεύθυνσης τεχνικών ελέγχων του οργανισμού. Επίσης, ολοκληρώθηκαν οι εργασίες ενσωμάτωσης στο πληροφοριακό σύστημα που υποστηρίζει το «Μέτρο 8.1» των δεδομένων αιτήσεων του ελέγχου του έτους 2022 από την πλατφόρμα του gov.gr και τέλος εκκίνησε η διαδικασία πληρωμής από τα συγκεκριμένα δασαρχεία. Και αυτές οι πληρωμές θα ολοκληρωθούν ως τις 30 Ιουνίου του 2024, πάντοτε όμως σε κάθε περίπτωση υπό την προϋπόθεση της ομαλής ροής των φακέλων πληρωμής από τις αρμόδιες δασικές υπηρεσίες. Άρα, λοιπόν, σας απάντησα για το συγκεκριμένο χρονοδιάγραμμα.

Κύριε συνάδελφε, για τα προγράμματα -όπως το «Μέτρο 8.1» πιστεύω ότι οι κουβέντες μας πρέπει να εμβαθύνουν. Σαφώς σε πρώτο πλάνο είναι η εκπλήρωση των υποχρεώσεων που έχουμε απέναντι στους παραγωγούς μας. Όμως, με την ευκαιρία της ερώτησής σας να πω ότι είναι πολύ σημαντικό και εργαζόμαστε πάνω σε ερωτήματα, όπως: «Έχουμε ικανοποιητική συμμετοχή»; «Έχουμε συμμετοχή στις περιοχές εκείνες της χώρας όπου υπάρχουν χαμηλά ποσοστά δασοκάλυψης»; «Εφαρμόζεται το πρόγραμμα με τέτοιο τρόπο που να καλύπτει τις πραγματικές ανάγκες, λαμβάνοντας υπ’ όψιν ενδεχομένως διαφοροποιήσεις από περιοχή σε περιοχή»;

Είναι μια συζήτηση που εμείς στο Υπουργείο Αγροτικής Ανάπτυξης τροφίμων την κάνουμε και την κάνουμε και για μια σειρά ζητημάτων. Γι’ αυτό πιστεύουμε ότι με τον τρόπο αυτόν αξιολογούμε τις πολιτικές που εφαρμόζουμε, δεύτερον λαμβάνουμε υπ’ όψιν τα δεδομένα και διαρκώς ανανεώνονται και τρίτον κάνουμε το καλύτερο δυνατό για τους παραγωγούς μας.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 18.18΄ λύεται η συνεδρίαση για την Τετάρτη 19 Ιουνίου 2024 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**